
I. FEJEZET, 


amelyből kiderül, hogy miként változhatik a matróz sörényes oroszlánná és 
a pajomi tó ladikosa igazi tengerésszé 


Ha valahol örök fényűek a csillagok, akkor a Nagy Folyó menti ország 
felett valóban azok. Ott az eget sohasem fátyolozzák fellegek, s a távoli 
látóhatár is csak néha párás. Hajnalban, reggelenként. Most azonban a reggel 
még messze. 

Még nem halványodtak az örök fényű- csillagok, amikor a bíborcifrázatú, 
aranyos bárka befordult a pajomi csatornába. 

A hajó parancsolója lassította az evezősök ütemét, mert a csatorna keskeny 
volt. és csak a közepe táján elég mély, hogy nagyobb hajók is áthaladhassanak 
rajta. A két partja felől szélesen benövő sás, káka és papirusznád jelezte, hogy 
a meder jócskán eliszaposodott. Nem tanácsos tehát még kétölnyit sem letérni 
a középvonalról, mert az iszap erős vendégmarasztaló. Zátonyra futni hazai 
vizeken pedig nagy szégyen. 

Aggodalomra azonban semmi ok! A magas, széles vállú, hatalmas üstökü 
parancsnok úgy állott a hajó magasra szökő orrán, mint egy bronzba öntött, 
meztelen istenszobor, akinek csak ágyékát takarja könnyű, kecses redőkbe 
rendezett lepel. Újmódi hajviselete, egyetlen ruhadarabjának finom kelméje és 
a jobb felső karját díszítő széles arany karperec arról tanúskodott, hogy a 
parancsnok az udvarban is megforduló főemberféle lehet. 

Mellette, fáklyával kezében, sötét bőrű matróz állott. Úgy tartotta a fáklyát, 
hogy a lángok jól megvilágítsák a vezénylő férfi alakját. 

A hajó farában álló kormányos összevont szemöldökkel figyelte a 
parancsnok minden mozdulatai. Elég volt egy intés vagy egy-egy ércesen 
csendülő vezényszó, hogy a lebegő járművet a legmegfelelőbb irányba terelje. 

A hajó közepén selymes fényű, lenge kelmével letakart, kecses faragású 
elefántcsont heverő nyújtózkodott. A derengő csillagfénynél senki sem 
láthatta, hogy a heverőn egy fiatal nő nyugszik, aki most fél könyökére 
támaszkodva, megbabonázott szemmel nézi a fáklya rőtarany fényéből 
felmagasló délceg hajóstisztet, akinek éppen a feje fölött egy szikrázó, 
sziporkázó csillag ragyogott. A lány úgy érezte, hogy a férfi parancsára most a 
csillagfényes végtelenbe száll a könnyű bárka... 

Az ábránd-ladikon lebegő lány észre sem vette, hogy az igazi hajó egyre 
lassabban siklik, aztán szinte észrevétlenül megáll. Csak akkor rezdült össze, 
mint akire csípős vesszővel suhintottak, mikor távolabbról, de jól hallhatóan, 
kemény férfihang csendült az éjszakába: 



-Hahó! Megálljatok! 

- Hahó! Megállottunk! - kiáltotta vissza a hajó orrában álló parancsnok. 

- Kik vagytok? 

-A fáraó alattvalói, üdv és egészség az erős bikának! 

- Mi járatban vagytok? 

- Mutnofret, őfelsége örökbe fogadott kedvelt leánya jön, hogy tisztelhesse 
őt az egész pajomi tartomány. Vigadjatok és örvendezzetek tehát, mert a palota 
legszebb virága szállott a pajomi tó tükrére, hogy ragyogásával elhalványítsa 
tavirózsáitok báját! 

A heverőn figyelő lány szíve megremegett, pedig a parancsnok hajszállal 
sem lépte túl a szertartásos, tehát a kötelező udvariasság határát. 

A távoli hang ismét kiáltott: 

- Ki a hajó parancsolója? 

- Én, Kirkuf, őfelsége öt hajójának hadnagya, aki a Te-taen nevű gonosz 
ellenséggel vívott pacetkui csatában a “bátor” melléknevet megszereztem, és 
azt el nem vesztem soha többé... 

- Üdvözöllek, uram, én, Bába őrbárkás a pajomi flottából, tizenkét hajós 
közt a főlegény. 

- Gyere át, Bába, és vezényeld hajómat a pajomi révig! 

- Úgy lesz, uram! - kiáltott vissza az őmaszád parancsnoka. Hangjából 
hallani lehetett, mennyire büszkévé teszi a hajós hadnagy bizalma. 

Nemsokára az őrnaszád szorosan az aranyos hajó mellé siklott. 
Macskaügyességgel egy jól megtermett, karcsú fickó vetette át magát a cifra 
bárka oldalpalánkján. Amint visszanyerte egyensúlyát, tenyereit térdére tette, 
és mélyen meghajolt a hajó parancsolója előtt. Kirkuf eléje lépett, és 
könnyedén végigsimította az ifjú széles vállát. 

- Ügyes hajós vagy, Bába! Láttam, amint átszöktél a hajó oldalán. 

- 0, uram, itt születtem a pajomi tó partján... Már kilenc esztendeje 
szolgálok a hajórajban. 

- Kilenc éve! Derék dolog! Pedig magad sem látszol kétszer kilencnél 
sokkal többnek. 

- Öt hónappal múltam huszonkettő - hajolt meg az ifjú. 

- Lásd, huszonkét éves koromban, éppen tíz évvel ezelőtt én is csak 
főlegény voltam. Éppen tizenkét naszádos főembere... Igaz, akkor én már 
négy éve a tengert jártam. 

- Ó, uram, én még nem láttam soha a tengert! Csak mindig, mindig ezt az 
iszapszagú pocsolyát! - És a fiú heves mozdulattal a tó felé mutatott. 

- Ne becsméreld Pajomot, fiam! Jó hely ez annak, aki meg akarja tanulni a 
hajósmesterséget. Én is itt kezdtem valamikor, olyan tizenkét esztendős 
koromban... Aztán ne feledd, fiam, hogy a pajomi “tenger” hajósai 



emberemlékezet óta ágyban hunyják örök álomra a szemüket, és megszentelt 
sírba teszik őket megvárni a feltámadást. Ammón papjai szerint ez nem 
megvetendő előny! Képzeld csak el, ha tengerre szállsz, könnyen tested nélkül 
maradhat a lelked. - Az elegáns tiszt szélesen, kamaszosan nevetésre húzta a 
száját. - Mert, teszem azt, valahol Ofir partjainál a halak felfalnak. A halakat 
meglehet kifogják, és megzabálják a négerek!... A négereket pedig széttépik 
az oroszlánok!... Lásd, ilyen a tengerészszerencse, ha balra fordul: mint 
oroszlán, sörénnyel a tarkódon ordíthatsz az idők végezetéig... 

A fiatal pajomi orrcimpái, mint dühös bikáé, egy pillanatra kitágultak; 
előbb körülnézett, s látta a nevető hajósokat. Aztán keményen, dacosan 
felvetette a fejét. 

- Mivel érdemeltem meg?! 

- A férfiember nem ábrándozik, hanem követi szíve parancsát mindhalálig. 
De ha csak alattvalói hajlamok lakoznak benned, szolgálni Pajómban is 
lehet... 

A fiú egy pillanatig szinte megbabonázva nézett a hadnagy kemény vonalú, 
férfias arcába. 

- Uram, ha elfogadsz, én parancsod alatt akarok szolgálni, kint a végtelen 
vizeken! 

- Arra még alhatunk egy nagyot! Mert vagy tíz napig itt uraskodom 
Paj ómban. Aztán velem jöhetsz. Ha addig mást nem gondolsz. De 
figyelmeztetlek: nem csónakázni indulunk, hanem hajózni! Talán a világ 
végére, talán azon is túlra... 

- Én követlek, uram, mindhalálig! 

A hadnagy a fiúhoz lépett, könnyedén átölelte a nyakát. 

- Bába főlegény, foglald el a helyed, és vezess bennünket Pajomig! 

Az ifjú hajós a bárka orrára lépett, a fáklyahordó pedig kötelességtudóan 
mellé állott, hogy megvilágítsa parancsnokoló alakját. Csendült a vezényszó, 
és az aranyos bárka alig csobbanó evezőkkel megindult a csillagfényes 
éjszakában Pajom felé. 



II. FEJEZET, 


amelyből kiderül, hogy Kirkuf ez ideig nem sok figyelmet a tavirózsák 
tanulmányozásának, és a jövőben nem szándékol ilyenfajta kötelezettséget 

vállalni 


Kirkuf már több mint tizennégy éve nem látta szüleit, és nem látta 
szülőföldjét, Pajomot sem. Több mint tizennégy esztendeje, hogy szemével 
nem simogatta végig a tó szelíden fodrosodé vizét, nem járt nádasai között 
kacsára vadászni... nem simogatta szívét a békének és nyugalomnak az a 
meghitt légköre, amelyet kalandos élete folyamán csak Pajómban érzett. 

Mióta elhagyta szülőföldjét, talán még két egyforma napja sem volt: száz 
meg száz nappalon és ugyanannyi éjszakán át harcolt a viharral, szélvésszel és 
viharnál is pusztítóbb, szélvésznél is gyorsabb ellenséggel. Távoli partokon, a 
fáraó birodalmának legszélén, védte az ország rendjét és békéjét. Élete 
ösvénye ez ideig állandóan felfelé vezetett: a dicsőség egyre magasabb 
csúcsaira. Az ilyen út két oldalán mindenütt halálmélységü szakadékok 
rémítgetnek, de aki megszokta a dicsőség ösvényét járni, nem fél az a haláltól 
sem. 

Az árbocfának dőlve, Kirkuf a keleti látóhatár szélét szemlélte. Nemsokára 
felkel a nap... 

Vajon el lehet-e jutni oda, ahol a naparcú Ozirisz isten éjszakáit tölti? Igen. 
Igen... Olyan messze csak hajóval és csak nagyon bátor szívű ember juthat el. 
Nagyobb bátorság kell ahhoz, mint megvívni a teta-eni kalózokkal... Ott van 
né ország! Már a harmadik flottát meneszti Nekó őfelsége, hogy hírt hozzanak 
erről a csodás tartományról. S lám, visszatért szégyenszemre dolgavégezetlen 
mind a három parancsnok. Ö ugyan vissza nem tér, amíg célt nem ér... És 
utána addig menne keletnek, amíg csak a föld végére nem jutna... 
Megköttetné a lábát, hogy el ne szédüljön... A kötél végét a hajóhoz 
erősítené... Aztán nekihasalna az irdatlan mélység peremének, és 
lekukucskálna az alvilágba... 

Kopp! Éppen felette, az árbocrúdon koppant valami. Egy pici, keményre 
sült mézespogácsa volt. Kirkuf rögtön tudta, hogy honnan repült a koppanós 
tésztakavics. Akerevetre pillantott, amelyen Mutnofret töltötte az éjszakát. 

- Jó reggelt, vitéz hajós hadnagy uram, Kirkuf úr! - ült fel borzasán, 
incselkedve a kis hercegnő. 

- Még nem jött fel a fényes arcú Ozirisz, és lám, már kinyitotta 
sziromszemét a legszebb tavirózsa - hajolt meg a férfi könnyedén, a 
társaságban jártas ember fesztelenségével. 



- Másfajta tavirózsát nem ismersz, hadnagy uram, csak olyant, amely 
Ozirisz fénye felé fordítja az arcát? 

A hajóstiszt megértette a célzást, de mint annyiszor az elmúlt napokban, 
most is finoman visszavonult a leány közeledése elől. 

- Szép kisasszonyom, én csak hírből ismerem a tavirózsák nyílását... 
Lehet, hogy közöttük is van sokféle, de biz én sohasem figyeltem az ilyesmire. 

Pillanatnyi csend állott be. A lány érezte, hogy visszautasították, és arra 
gondolt, hátha a férfi csak játszik. A fáraó udvarában azt is megtanulta, hogy 
egy-egy felkapott, jó kiállású férfi kegyeiért meg kell a lánynak küzdenie. 
Neki is mennyi ravaszkodásába került, amíg sikerült nyélbe ütnie ezt a 
hajóutat, és amíg kiügyeskedte, hogy. Kirkuf legyen a hajó parancsnoka. Igaz, 
ezt már együtt fündálták ki a hadnaggyal. Persze annak is tetszik aranyos hajó 
parancsnokaként megtérni a szülői házba. De várj csak, te híres hadnagy, 
itthon majd megtanulsz az én nótámra is táncolni! 

- Egykor régen - kezdte újra a leány -, mikor még énekeim tanultam a 
hárfa ütemére, arra figyelmeztetett öreg krétai mesterem, hogy nem az a 
fontos, amit mondunk, hanem ahogy mondjuk. Néha a hangsúllyal pontosan 
ellenkező értelmet kaphat a mondanivaló... 

- Ez nagyon is meglehet, szép kisasszonyom - bólintott a férfi. 

- Olyan varázsos az éj... Itt, a pajomi tó felett mintha gonosz démonok 
szállanának... kifordítják a szavaink hangsúlyát... Én... én melegen mondtam 
valamit... s meglehet... te egészen... egészen hűvösnek hallottad... Az imént 
is olyan távolról beszéltél hozzám... de talán csak én hallottam messzinek a 
hangod... 

- Ne törd rajta a fejed, őfelsége kertjének legszebb virága - mondta 
csendes, komoly hangon a férfi. - Aludj inkább Pajomig. Mert még alighogy 
halványodnak a csillagok... Sok van még reggelig. 

- Nem! - rázta meg borzas fejét a király leány. - Nem akarok aludni! 
Beszélgetni akarok veled. De közelről, hogy ne ronthasson a hangunkon 
semmiféle ártalom. Jer közelebb, Kirkuf! 

A férfi jól látta, amint hívón, vágyón két fehér kar nyúl feléje, és három 
hosszú lépéssel a kerevet elé állott. A lány arrébb húzódott, hogy maga mellett 
a heverőn adjon ülőhelyet, és úgy nézett fel a tisztre, mint a pajomi tó rózsái a 
felkelő Ozirisz aranyfényű arcába. 

A hadnagy csak egy pillanatig habozott. Aztán úgy tett, mint aki nem vette 
észre a felajánlott ülőhelyet, és gyors mozdulattal a hajó padlóján nyújtózkodó 
párducbőrre ereszkedett. 

Ismét mély csend szakadt közéjük. A lány még mindig nem adta fel a 
küzdelmet. Hirtelen felkönyökölt a heverőjén, előrehajolt úgy, hogy a férfi 
arcán érezhette a kis hercegnő nárdusillatú leheletét. 




- Az imént azt mondtad, hogy nem szokásod figyelni a tavirózsák 
természetét... De hátha van valahol, talán nem is messze, egy tavirózsa, aki 
neked nyílik... Azt az egyet... azt nem látnád meg?...Te bolond hadnagy! 

- Nem, szép úrnőm! - rázta meg fejét a férfi. - Én őfelsége tengereinek 
hajósa vagyok. Szívem a végtelenbe vágyik. Oda, ahol találkozik a víz az 
éggel. És tudod, szép kisasszonyom, a tenger sós vizében, mérhetetlen 
mélységeiben nem nyílnak rózsák. Valóban bolond vagyok, hogy elhagyom a 
virágos sétányokat, és az élet halálos ösvényeit járom. Bolond vagyok, szép 
úrnőm, de nem lehetek okos, nem tudok okos lemii... Ezt bocsásd meg 
nekem, és gondolj rám mindig olyan jó szívvel, mint ahogy én viselem majd 
emlékedet mindenütt, amerre csak vitorlával és evezővel visz az út... 

- Hahó! Jobbra előre Pajom! Készülődjetek a kikötésre! Parancsnok, előre! 
- harsantak fel Bába ajkán a vezényszavak. 

Az egész hajó megélénkült. Minden matróz pillanatok alatt a helyén állt. 
Csak Mutnofret szolgái és szolgálólányai lézengtek céltalanul, és 
lábatlankodtak ott, ahol nem kellett volna. 

Kirkuf felállott, és mélyen meghajolt. 

- Drága úrnőm, mennem kell. A kikötést mindig a parancsnok vezényli. 

Mivel a királyleány nem mondott semmit, a férfi egy pillanatnyi várakozás 

után megindult a hajó orra felé, hogy átvegye a parancsnokságot. Mutnofret 
száraz, könnytelen szemekkel nézett a délceg járású távozó után. Uralkodott 
magán... őt senki emberfia nem láthatja könnyezni! Különben is, az utolsó szó 
úgysem ezé a hadnagyé! 

így érkezett meg a cifra, aranyozott bárka a pajomi kikötőbe. 

Kirkuf az elsők között lépett partra. Bizony hevesebben vert a szíve, mikor 
lába szülőföldje fövényére dobbant, de arca mit sem árult el szíve indulataiból, 
és hangja sem rezdült, amikor Bába felé fordult. 

-A parancsoló úr őnagysága mikor jön errefelé? 

- Őnagysága, áldás életére, minden pitymallatkor megszemléli a flottát. 
Előbb őnagysága jön, s csak azután a fényes nap. 

- No, akkor nemsokára itt lesz - bólintott a hadnagy, és a hajó felé kiáltott, 
hogy megsürgesse a kikötési munkálatokat. 



III. FEJEZET, 


amelyben Pajom kikötőjében a parancsnoki szemle elmarad, pedig ilyesmi 
elő nem fordult, mióta Sarkufát úr forgatja a vezéri fütyköst 


Sarkufát úr, szokásához híven, már pitymallatkor kilépett kicsi, szépen 
gondozott kertjébe. Hatalmas mellét teleszívta a jó friss levegőből, és a 
következő pillanatban már nyakig merült a kerti fürdőmedence csípősen friss 
vizébe. Kopaszra borotvált fejét is alámerítette, aztán orrából, szájából 
hatalmas tüsszentéssel fújta ki a vizet. 

Mikor kilépett szabadtéri fürdőkádjából, két szolgája már készen várta. 

Az egyik durva kendertörülközővel vörös-szárazra törölte hájas tagjait, 
aztán átnyújtotta len vászon ágyékkötőjét, és fehér, selymes puhaságú 
kecskeszőr leplet borított a vállára könnyedén. 

A másik finom müvű bronztálcán eléje nyújtotta a reggelijét. 

A jó úr előbb néhány korty vörös bort ivott, amitől a meleg átjárta lehűlt 
testét. 

Aztán pár falat sült húst evett. Végül datolyával nyomatta le az egészet. A 
datolya magjait csak úgy a markába köpködte, majd gondosan a bronztálcára 
ejtette a kezében összegyűlt magvakat. 

Mindezt lábon állva tette, mint akinek sürgős dolga miatt még enni sincs 
ideje. Mikor a datolyamagvak halkan koppantak a bronztálca lapján, az 
öltöztető szolga már le is libbentette a kecskeszőr leplet Sarkufát úr válláról, 
és a pajomi flotta parancsolója igazi hajóstiszthez méltóan, azaz mezítláb, 
hajadonfőtt, csupán egy szál ágyékkötőben megindult szokásos szolgálati 
útjára. 

Barnássárga homokdomb mögül éppen előbukkant Ozirisz isten fényes 
orcája, mikor Sarkufát úr kilépett háza kapuján. 

Kis kaptató következett. De még százlépésnyit sem tartott a szuszogtató, és 
az öreg hajóparancsnok már fent volt a gáton. Innen végig lehetett tekinteni a 
tó reggeli párától homályos túlsó partjáig az egész tájat és Pajomot, a várost is. 

Pajom kicsi városkája Nekó őfelsége hatalmas birodalmának. Éppen olyan 
jelentéktelen is lenne, mint a többi hasonló városka, ha véletlenül nem a Nagy 
Tó mellett épül. A Nagy Tó vidéke azonban a fáraók birodalmának 
kincseskamrája. Partján zöldellő ültetvények nyújtózkodnak, és smaragdszín 
legelőin gulyák, kietlen homokbuckák hullámzó körvonala zárja le. Látni való, 
hogy a Nagy Tó nélkül itt is csak sivár sivatag terjeszkedne. 

A mostani fáraónak talán kétszázadik elődje pillantotta meg először a 
helyet. Akkor még nem volt itt tó, nem voltak zöldellő vetések, és birkanyáj 



sem bégetett a szelíd haj latú lankákon. A sivatag egyhangúságát csak egy 
nagy, mély völgykatlan szakította meg. 

A fáraó pedig megparancsolta: ott, ahol a völgy behorpasztja a sivatag 
szikkadt testét, tó legyen! A forró futóhomokon pedig zöld fű, hullámzó 
árpavetés hirdesse, hogy a mindenható úr, a földönjáró isten akaratából még a 
holtak is megelevenednek. 

Amint a parancs elhangzott, felkerekedett a fáraó harci népe, és rátört 
mindazokra a törzsekre, amelyek a birodalomtól keletre és délre laktak. A 
foglyok tízezreit táboroztatták le a sivár pusztaságban, hogy megindulhasson 
az építkezés. Hullott a vér és a verejték, de elkészült a nagy csatorna Pajomtól, 
a halál völgyétől a messze Nílusig. A szent folyó vize pedig életadóan áramlott 
be a völgykatlan ölébe, és hullámaival betakarta a csatornaépítő tízezrek 
homokba vájt sírját. 

Azóta, bár eltelt kétezer esztendő, talán több is, minden fáraó 
kötelességének tartotta tovább építeni, újabb csatornákkal ellátni a nagy 
művet. 

A hatalmas tavon pedig mindenkor tíz-tizenkét harci bárka állomásozott. 
Ez a kis egység a “pajomi flotta”. Segítségével gyűjtik be az adót; hajtják ki 
újabb csatornák ásására a parasztot, tartják fenn a rendet, egyszóval igazgatják 
a birodalom urainak akarata szerint ezt a tartományt. 

Sarkufát úr, a pajomi flotta parancsolója rövid, kalandos ifjúsága után már 
több mint három évtizede éli majdnem eseménytelen életét a kicsiny 
kikötővárosban. Kövér, tekintélyes alakját - a nyugalmas életnek ezt az 
elkerülhet tétlen velejáróját - minden reggel megsétáltatja lent a kikötőben és 
végig a kormányzói palotához vezető főutcán. 

Reggelenként, mikor lemegy a kikötőbe, éles szeme, ifjúkorának egyetlen 
épen maradt emléke, azonnal észreveszi a legkisebb szabálytalanságot is. 
Ilyenkor aztán lehordja a legközelebb álló alantas tisztjét, és megpálcázza az 
éppen keze ügyébe eső közembert. Az öreg úrnak ugyanis megvan az a jó, 
katonás szokása, hogy sohasem keresi, ki a hibás személy szerint, hanem 
megfenyíti azt, akit leghamarabb nyakon csíphet. 

Ilyenformán eleget téve flottaparancsnoki teendőinek, megindul szépen, 
gyalogszerrel, hogy jelentést tegyen a kormányzónak. Útközben barátságosan 
üdvözli a szembejövőket. Ha kedve tartja, még néhány szót beszélget is egyik¬ 
másik tekintélyesebb városlakóval. A kihallgatás miatt nem nagyon fő a feje, 
hiszen a kormányzó a sógora, rég elhunyt feleségének testvérbátyja... 

Ilyenformán Pajómban jól mennek a dolgok, mert a kormányzó és a flotta 
parancsolója között soha sincsenek ellentétek vagy civódások. Ami pedig a 
népet illeti, az is meg lehet elégedve, mert Sarkufát úrnál és sógoránál 
kapzsibb emberek is parancsoltak már a pajomi tartományban... 



A pajomi flotta tíz kicsi bárkája, mint mindig, azon a reggelen is példás 
rendben ringott a kikötőben. A jó úr most is úgy gyönyörködött volna bennük 
önelégült örömmel, mint az elmúlt hosszú évek alatt minden áldott 
virradatkor, de most a flottán túl, alig ötvenlépésnyire, nagy, bíbordíszítésü, 
büszkén felugró orrú hajó ringott méltóságteljesen. 

A parton magas, fehér leplekbe burkolózott férfi széles kézmozdulatokkal 
parancsokat osztogatott. Jól fegyelmezett hajósnépe fürgén végezte a hajó 
kikötésével és rögzítésével járó munkákat. 

Az öreg úr távolból is jól látta, hogy a parancsnokoló férfi feje nincs 
leborotválva, és sötét, hosszú haját rakoncátlanul meg-megcibálja a kora 
reggeli szellő. Sarkufát úr nem nagyon szerette ezt az új, hosszú hajú divatot, 
de most nem erre gondolt. Tüstént látta, hogy a fényes hajón nagy úr érkezett 
Pajomba. Meggyorsította tehát a lépteit, és amennyire csak kövér idomai 
engedték, szaporán a kikötő felé indult. 

Nemsokára Kirkuf is észrevette, a közeledő terebélyes alakot. Jobbra tőlük 
a pajomi flotta legényei és tisztjei már felsorakoztak hajóik előtt a fovenyes 
parton. A hajókon csak a kormányos és fent a vitorlamester állott. A levegőben 
vezényszavak röpködtek, a pajomi flotta hajósai pedig fürgén, ügyesen 
hajtották végre a parancsokat. 

Bába is bárkája előtt állott már, és tele tüdővel, pirosló fülekkel vezényelte 
népét. 

Kirkuf mosolyogva csóválta meg a fejét. 

- Ejnye, a vén cethal! Harminc éve csinálja, és úgy látszik, még nem unta 
meg ezt a minden reggeli parádét! 

A messzi vizekről hazavetődött hadnagy arra az időre emlékezett, amikor 
jómaga is ott feszített minden hajnalban a helyén, mert a parancsnok még vele 
sem tett kivételt. Nem volt tanácsos lötyögni, lógni, különösen a parancsnoki 
pálca hatósugarán belül, mert az öreg úr keze gyorsan járt. A vitéz hadnagy 
még jól emlékezett a vezénylő fütykös suhogására. No, akárhogy is van, szép 
dolog harminc esztendőt szolgálni egy állomáson, és közben nem lankadni 
szigorban, szokásban, szorgalomban! És a fáraó hadnagya - maga sem tudta, 
miképp s miért - egyszerre megfordult, és úgy, mint egykor pajomi hajóstiszt 
korában, magasra tartott kézzel adta ki a parancsot: 

- Tiszteletadásra sorakozzatok! 

A cifra, aranyos bárka legénysége pedig fegyelmezetten engedelmeskedett. 
Kirkuf hadnagy is levetette fehér leplét, és derék hajós módjára meztelenül, 
csak ágyékkötőben ellőtt feljebbvalója elé. 

Mikor az öreg úr a fényes hajóhoz ért, szeme megelégedetten ragyogott: a 
legénység példás rendben sorakozott, a hajó, bár csak most érkezett szolgálati 
útról, mégis kifogástalanul tiszta. Lám, a jóvágású hadnagy is meghajlított 



térddel, térdeire tett kezekkel úgy áll, amint katonához illik parancsnoka előtt. 

Pedig ezek a fáraó udvarából vidékre szalasztott ficsúrok nemigen 
ismernek tisztességet! 

- Nagyságos uram - csendült fel előírásosan a fiatal tiszt jelentése én, 
Kirkuf, a fáraó öt hajójának parancsoló hadnagya, Sarkufát úrnak, a pajomi 
flotta parancsnokának fia... 

- 0, fiam, fiam! - kiáltott fel az öreg úr, és a következő pillanatban 
hatalmas mellére szorította rég nem látott gyermekét, aki felől tizennégy éve 
még csak hírt sem hallott. 

... És aznap olyasmi történt, ami harminc év alatt soha: Pajómban elmaradt 
Sarkufát úr reggeli szemléje. Helyette flottaparancsnok gulyájából két tulkot 
sütöttek meg nyárson, és borpincéjéből minden hajós annyit ihatott, amennyi 
csak belefért. 

Az eszem-iszom nap után még késő éjfélig lobogtak az örömtüzek a pajomi 
kikötőben. Minden tűznél a szóbeszéd Kirkuf hadnagyról folyt, aki ennek 
előtte tizennégy esztendővel bátran nekivágott a világnak, és most fényes 
hajóval, arany karpereccel, a fáraó “bátor hadnagyáénak büszke címével tért 
haza. 

Mire az est leszállt, a hajósok között szárnyra kapott a hír, hogy a fáraó 
hadnagya csak pár napot időz Paj ómban, aztán újból nekivág a végtelen 
tengernek, öt hajóval indul útnak... öt vitorlás bárkával... a vitorlák gyorsak, 
mint a fecske szárnya, és a hajósok mindahányan válogatott legények. Maga a 
parancsnok válogatja őket. Aki nem hiszi, kérdezze meg Bábát... ő már 
elszegődött... őt már nemsokára fecskeszámyú hajók röpítik ismeretlen partok 
felé; az arany, a mirha és a tömjén hazájába... 

Úgy mondják, hogy Bész, a dévaj örömök istene szőlő levébe csempészte a 
jókedv manóit. Akkor este Sarkufát úr borába szeszélyes istenek a 
nyugtalanság, a messze szálló vágyak démonát rejtették. A pajomi hajósok, 
különösen a fiatalabbak, kevesebbet daloltak, és mintha ritkábban gondoltak 
volna vadászatra, lányra... 

Pedig a tó varázsos tükrében akkor éjjel is millió csillag fénye ragyogott, és 
halkan suhanó ladikjaikon, a papirusznáddal benőtt partok mentén halásztak a 
pajomi leányok. De a legények szeme ma este átsiklott a hazai tájak felett, és a 
messze keleti sötétségbe fúródott. Ott már várnak a fecskeszámyú bárkák! 
Várják a férfikart, amely az ismeretlenben rejtőző mesés világok felé 
kormányozza őket... 



IV. FEJEZET, 


amelyben Asáb tekintetes úr, mielőtt megölné az összes isteneket, előbb 
megmutatja Kirkufnak, amit a régiek Punt országról írtak 


- Üdvözöllek, uram! - hajolt meg vidékies tiszteletadással Asáb uraság, a 
kormányzó könyvesházának írnoka. - Már értesültem hazatérted felől, s most 
boldoggá teszel, hogy szerény munkámat figyelemre méltatod. 

- Számomra minden nap ünnep, amelyet a könyvesházak hűvösén 
tölthetek. Soha nem irigyeltem senkit, csak azt, aki el tudja olvasni a mások 
írását, és olyan jeleket ró a finom szövetű papiruszra, amelyeket még 
évszázadok múlva is megismernek az írástudók - adta vissza a bókot Kirkuf 
hadnagy, mert jól tudta, hogy az írnokfélékkel, míg ki nem ismeri őket az 
ember, csak kicsit s jót. Különösen itt Pajomban tanácsos érzékenységükre 
ügyelni, mert nincs sok belőlük. Ugyanis az egész kormányzóságnak csak két 
írnoka van, de csak ez az Asáb igazi tudós uraság. 

A másik, Bar-Kruú tekintélyes uraság, aki “a kikötők, raktárak és 
csatornatorkolat írnoka”, csak egyféleképpen tud írni-olvasni. Azt sem 
iskolában tanulta, hanem csak - úgy önszorgalomból. 

Vagy húsz-harminc évvel előbb Bar-Kruú tekintélyes uraság még 
egyáltalán nem volt “uraság”, és még kevésbé “tekintélyes”. Ámbár már akkor 
is jelentős embernek számított a pajomi kikötőben. Kivált á többi hajós, 
rakodónépség közül jó felfogóképességével, így aztán - két-három évi 
szolgálat után megtették a nagy magtár számadójának. 

Akkor már öregember volt a számvivő írnok. Megtetszett neki a fiatal Bar- 
Kruú. Maga mellé vette segítségnek, s közben megtanítgatta a betűvetés 
mesterségére is. No, nem a szent hieroglifákra, sem a magas diplomácia és az 
irodalom szép formájú jegyeire. Meglehet, azokhoz jómaga sem értett, hiszen 
ő is csak úgy, elődjétől tanult meg írni, azokkal az egyszerű betűkkel, 
amelyeket egyetlen iskolában sem tanítottak, s csak arra jók, hogy 
segítségükkel a számadásokat, a rövidebb kereskedelmi és hajózási üzeneteket 
megírják. Ennek a huszonnégy jelből álló írásmódnak volt ismerője és 
művelője Bar-Kruú. Ennek segítségével lett “uraság” és “tekintélyes”. Az ő 
szempontjából tehát hasznosnak bizonyult, hogy nem restellte megtanulni az 
írás mesterségét. 

Kirkuf hadnagy azonban mi hasznát sem látta volna Bar-Kruú uram 
tudományának. Amit ő keresett, azt papok jegyezték le szent hieroglifákkal, és 
írástudók rótták szép vonalú jelekkel finom művű papirusztekercsre. Sok évig 
iskolázott tudomány kell az ilyen elolvasásához. Nem lehetett csak úgy 



megtanulni, innen-onnan, kirakodás, berakodás, adószedés közben. De volt is 
aztán becsülete annak, aki iskoláit végzetten mint “a három írás ismerője” 
lépett az állam vagy valamelyik nagy úr szolgálatába, ami körülbelül egyet 
jelentett. 

Az ilyenfajta tudós írnokkal a legzabolátlanabb úr is erősen szőrmentén 
bánt. 

Elsősorban talán azért, mert kevés volt belőlük,, és ráadásul joguk volt ott 
letelepedni, ahol akartak, így aztán könnyen fordíthattak a sorsukon. 

Másodsorban viszont azért sem volt- tanácsos tengelyt akasztani az 
ilyenfajta tanult néppel, mert amint híre járta, az iskolában titkos, ártó 
tudományokat is tanítottak... 

Azonban Asáb “tekintélyes uraság”, a pajomi kormányzó “három írást 
ismerő írnoka” nem volt valami garabonc természet. Már több mint tíz éve 
szolgálta a vidék első emberét, de azért sehol a környéken nem történt több 
baj, mint amennyi írástudó nélkül is történni szokott. 

Pedig úgy egyébként bolondos ember volt őurasága. Néha egész napokat 
odatekergett, és a legelőkről, töltések mellől mindenféle lapikat, burjánokat 
szedett össze. Megszárította azokat, s megfőzte, és itta a levét valamennyinek 
módfelett, ha valami baja volt. Kelekótya volt őkelme másképpen is, mert ha 
egy pint borral többet ivott, mindjárt azt kezdte vitatni, hogy a Nap és a 
csillagok előbb voltak, mint az istenek. Tehát ami lett, minden belőlük lett: a 
Nap szülte a Földet, és a Föld az isteneket. Ezért a dolgok törvényei 
régebbiek, mint az istenek törvényei. 

Kirkuf hadnagy már hallott valamit a bolondos írástudóról. Ezért mielőtt a 
maga dolgával előhozakodott volna, olyasmit kérdezett, amiről sejtette, hogy 
tetszeni fog Asáb úrnak. 

- Nem áll szándékomban oktalan kérdésekkel háborgatni szíved 
nyugalmát, de azt hallottam felőled, hogy tagadod az istenek hatalmát. 

- Egy bolondsággal több, amit rólam beszélnek - bólintott nyugodtan Asáb 
tekintélyes úr. Aztán hirtelen a hadnagy szeme közé nézett. - Te elhitted rólam 
ezt az ostobaságot? 

Az igazat megvallva, Kirkuf nem sokat törődött azzal, hogy mit hisz és mit 
nem hisz egy vidéki írnok az istenekről. De most, miután a kérdést ő vetette 
föl, nem mutathatta ki közönyét. 

- Uram, hányt-vetett életem folyamán én már annyi mindent láttam és 
hallottam, hogy akár hiszek mindent, akár semmit, egyre megyek vele. 
Hallottam én már olyasmit is, hogy mostanában akadnak, akik tagadják az 
istenek hatalmát... 

-Azt jól hallottad, de én nem tartozom közéjük. Én nap nap után látom az 
istenek hatalmát, de hiszem, hogy eljön majd az istenek alkonya... 



- Nem értem, uram! Mi fog történni az istenekkel? Meghalnak? 

- Nem! Megölik őket! A bölcs, okos emberek kiirtják valamennyiüket! 

Kirkuf ez ideig sok mindent hallott már, és hitt is egyben-másban, 

törvényes ünnepeken pedig áldozott az isteneknek, azontúl igyekezett úgy 
élni, hogy lehetőleg ne kerüljön összeütközésbe az ártó démonokkal. Ezért 
minél kevesebbet gondolt az emberfeletti hatalmakra, mert akkor volt a 
legnyugodtabb, amikor teljesen elfeledkezett róluk. Most, a különös írnok 
szavaira gyermekkori esték és templomi szentélyek sejtelmes félhomályának s 
a titokzatos tenger ezer veszélyének minden babonás félsze egyszerre rohanta 
meg a hadnagy szívét. A bátor férfi meg-megborzongva dőlt a könyvtár 
bejárati oszlopának, és talán azon sem csodálkozott volna, ha a kékkel, 
pirossal, arannyal cifrázott tető a fejére omlik. 

De nem történt semmi... Az egyszínű kék égről rendíthetetlen 
közömbösséggel perzseltek Ozirisz isten arcának sugarai. Nem sokat 
látszottak törődni azzal, hogy Asáb tekintélyes uraságnak milyen véleménye 
van az istenekről. 

- Ejnye, hadnagy uram - csóválta meg kopaszra nyírt fejét a tudós írnok 
ha nem tévedek, arra el voltál készülve, hogy esetleg tagadom az istenek 
hatalmát. 

-Az más, uram... - suttogta rekedten a hajóstiszt. - A nagyvilágban, ahol 
csak megfordultam, annyiféle istenséget láttam, és olyan sokféleképpen 
tisztelték őket... Minden nép csak a saját istenét tartotta erősnek, igaznak, de 
tagadta valamennyi az idegen istenek hatalmát. Én, uram, békén akartam élni 
minden nép istenével... Ezért mikor hol voltam, annál az oltárnál áldoztam... 
De a cimboráim közül többen soha sehol sem áldoztak... Megvettek egy-két 
rontás elleni amulettet, a nyakukba akasztották, aztán annyival beérték. Úgy 
hiszem, ezek sem nagyon hittek az istenek hatalmában. Ilyenfélének 
gondoltalak téged is, uram. 

- Hehehe, hadnagy uram, rajtad is meglátszik, hogy nem nagyon üldögéltél 
az iskola gyékényén! Úgy gondolkozol az istenekről, mint egy teherhordó. 
Egyik gondolatod üti a másikat, és ráadásul mindegyik egy kicsit együgyű 
is... de nem vitatkozni akarok veled. Arról beszélek inkább, amitől az imént 
úgy megijedtél, vitéz hadnagy uram, 

Kirkuf restelkedett is, bosszankodott is a fennhéjázó beszéd miatt, de a 
világért sem mutatott sértődöttséget. Arra gondolt, amiért voltaképpen 
meglátogatta az írnokot, és türtőztette magát. 

Asáb tekintélyes uraság pedig beszélni kezdett nagy élvezettel, ahogyan az 
olyan ember szokott, aki ritkán talál hallgatóra: 

- Bár a rejtelmes dolgok felől való gondolkodásra elméd nincs kimívelve, 
remélem, mégis érdekelni fog, hogy miként fogjuk megölni az isteneket... 



- Hogyan? Mi, éppen mi kell hogy megöljük az isteneket? - kérdezte a 
hadnagy, és ismét enyhe borzongást érzett végigbirizgálni a háta közepén. 

- Nem mi. Nem én vagy te. Ne így értsd! Hanem mi, emberek! Majd ha 
eljön az ideje. 

- Aha - bólintott a hadnagy. Kezdett rájönni, hogy az okoskodások és a 
matrózmesék közös tulajdonsága szerint egyiket sem kell éppen szó szerint 
venni. Ezentúl már derűsebb lélekkel figyelt a furcsa okoskodóra. Mintha csak 
valamelyik kikötőben távolról jött hajósok meséjét hallgatná... 

- De menjünk csak szépen sorjában! Nem átabotában, mint a kerge birka. 
Első kérdés az volna, hogy miért is kell majd voltaképpen megölni az 
isteneket. 

- Úgy van! Ez az első kérdés - hagyta rá a hadnagy. 

- Az isteneket azért kell elpusztítani - prédikálta feltartott ujjal Asáb 
tekintetes úr -, mert minden gonoszság őtőlük származik. Az istenek lelke 
serkent mindent, ami él, arra, hogy nagyobbra nőjön, többet zabáljon, mint a 
másik. 

Az istenek lelke az egyenlőtlenség és visszavonás lelke. Hát ezért kell majd 
megölni az istenéket. 

- Értem - bólintott a hadnagy, mert szerette volna, ha az írnok már eljut a 
fejtegetés végére. 

- Dehogy érted - legyintett dühösen a kelekótya -, nem lehet ezt olyan 
hamar megérteni! Vegyük a második kérdést. Miből láthatjuk, hogy az istenek 
az egyenlőtlenség és a visszavonás őslelkei a földön? Ezt abból látjuk, hogy 
állandóan egymás ellen harcolnak, és papjaik segítségével a népeket is egymás 
pusztítására ösztökélik. Minden győzedelmes hadsereg első dolga lerombolni 
a legyőzött nép istenének oltárait. A szétszórt kövekből pedig új oltárt emelnek 
a győztes isten tiszteletére, így minden mostani isten egy megelőző holttestén 
átlépve állíttatott oltárt magának. Az idők ménében pedig ott rejtőznek az 
eljövendő istenek, akik majd földig rombolják a mostaniak oltárait... 

Asáb tekintetes úr csontos, bogos ujjú kezével letörölte izzadsággyöngyös 
homlokát. A reggeli hűvösség elmúlt, és kezdődött a napszállta utánig tartó 
rekkenő hőség. Kirkuf a könyvesház árnyas bejáratába terítette fehér leplét. 
Ráült, és udvariasan maga mellé hívta az írnokot. 

A tekintélyes úr még jóformán le sem telepedett, máris folytatta, amit 
abbahagyott: 

- Harmadsorban azt kérdezem, hogy láthatjuk-e mindenütt az 
egyenlőtlenséget. Eme csak azt felelhetem, hogy igen, mindenütt, ahol füvek, 
fák, csúszómászók, égi madarak, férgek, állatok és emberek élnek, megvan az 
egyenlőtlenség, mert ezekben mind civakodó istenek lelke lakozik. Nézd a 
földön kúszó füvet és az égre törő pálmákat! Mindegyik törekszik a másik fölé 



nőni, hogy megfojthassák egymást. Nézd az embereket! Urakra, katonákra, 
papokra, parasztokra, szolgákra, rabokra oszlik az egész ország, mindenik arra 
törekszik, hogy minél többet zabálhasson a másikéból. Ha megöltük az 
isteneket mind, akkor majd a hiéna és a bárány egy legelőre járnak, és az urak 
egy asztalhoz ülnek megvetett rabszolgáikkal. 

Kirkuf elérkezettnek látta az időt, hogy előhozakodjék a mondanivalójával. 

- És mi lesz akkor az írnokokkal? 

- Nem lesz reájuk szükség, mert eljöhet az idő, amikor minden ember tud 
majd írni-olvasni úgy, amint ma már mindenik tud ezerig számolni. 

- Nagyra becsült uram - csóválta meg fejét a hadnagy sok minden 
meggondolkoztatott abból, amit tőled hallottam, de ne vedd rossz néven, ezt 
az egyet nem hiszem. Bár nem ártana, ha ilyen magamfajta hajósember is el 
tudná olvasni a régi írásokat. 

- Ugyan mi hasznát vennéd azoknak? Jobb volna számodra hajód 
rakományát, felszerelését feljegyezni, hogy mindig tudjad, mid van, és mi 
hiányzik. 

- Nekem arra nincs szükségem - rázta meg fejét a hajóstiszt. - Én mindig 
tudom pontosan, hogy öt hajóm közül melyiken mi van. Az utolsó szegig úgy 
ismerem naszádjaimat emberestül, rakományostul, mint a tenyeremet. 

- Akkor meg nem foghatom, hogy mi hasznát láthatnád az írás 
mesterségének - tűnődött az írnok. 

- Elolvasnám a régi írásokat, amelyek a múlt idők bátor hajósairól szólnak. 
Tudni akarom, hogy melyik hol járt, meddig jutott el egyik vagy másik úton - 
rukkolt ki jövetelének tulajdonképpeni céljával a hajóstiszt. 

-Akkor mégiscsak igaz, amit rólad beszélnek, tisztelt hadnagy uram! 

- Ha azt beszélik, hogy nemsokára távoli partok felé indulok, akkor igaz. 
Mert úgy tudd meg, tisztelt uram, hogy őfelségétől - üdv és áldás életére! - 
hajókat kaptam, hogy felkeressem Punt országot, az arany, a drágakövek, a 
mirha és tömjén hazáját. És én megfogadtam az én uram őfelségének, hogy 
addig megyek dél felé a Veres-tengernek mindig-mindig csak jobb partján 
szakadatlanul, amíg a szárazföld tart. Végül is mindegy, hogy mit mondanak 
az okos írások, de azért mégis jó tudni, amit a régiek már tudtak erről az útról, 
őfelsége könyvesházában is kutattam Punt országról szóló írások után. Ott 
mondták, hogy te, uram, összegyűjtötted a régi utazókról és hajósokról szóló 
történeteket. Ha te nem tudsz segíteni rajtam, akkor senki a világon. 

- Lám csak, már a fővárosban is kezdik ismerni, hogy ki Asáb írnok! - 
bólogatott elégedetten a pajomi írástudó. - Rendben van, hadnagy uram, jer be 
a könyvesházba, és megkeresünk minden írást, aminek csak hasznát veheted. 

Azzal a két férfi felállott. Kirkuf felszedte földre terített leplét, s 
mindketten átlépték a könyvesház árnyas portáléj át. 




V. FEJEZET, 


amelyben a pajomi kormányzó úgy gondolja, hogy a törvény betűje 
gyorsabb lábon jár, mint Salumith úr leánykérő karavánja 


Mutnofret mint a retenui fejedelem nagyobbik leánya került a fáraó 
udvarába. A pajomi helytartó felesége viszont a retenui uralkodó testvérhúga, 
és így nagynénje Mutnofretnak. Retenu viszont a fáraó egyik kis vazallus 
országa valahol a hettiták mezsgyéjén. A fáraó arra törekedett, hogy sokszálú 
kötelékkel magához fűzze távoli vazallusát, nehogy kedve kerekedjék 
átpártolni az ellenség oldalára. 

Emiatt fogadta örökbe Mutnofretot, és most ezért hívta meg hosszú ideig 
tartó mulatozásra a retenui fejedelem másik leányát, Mutnofret húgát is, aki 
még alig múlt tizenegy éves. 

A meztelen igazság az, hogy a különböző vazallus fejedelmek és vezérek 
gyermekeit túszként tartották őfelsége udvarában. Ugyanakkor azonban 
mindent megtettek, hogy az előkelő túszok vendégnek érezzék magukat, és jól 
elsajátítsák a fáraó országának nyelvét és szokásait. Számos év elteltével, ha 
visszatértek hazájukba, a központi hatalom leghívebb fenntartói lettek, 
érzéketlenek népük vágyai iránt, süketek minden szóra, amely nem a fáraó 
udvarából jött. 

Néha az udvarnak több mint ezer ilyen iljú vendége is volt. A fáraó 
közülük válogatta ki fogadott fiait és leányait, úgy, amint azt a birodalom 
érdeke megkívánta. 

Mutnofret őfelségének éppen a háromszáznyolcvanhetedik 
örökbefogadottja volt. 0 is, akárcsak a többi háromszáznyolcvanhat 
kegytestvére, mindössze egyszer látta isteni atyját, akkor, amikor fényes 
ceremóniák közepette mellére ölelte, jelezvén ezáltal örökbefogadási 
szándékát. 

A többi túsz gyermek és ifjú általában irigy szemmel nézte az 
örökbefogadottak boldog seregét, mert a fáraó maga volt az isten, így fiai és 
leányai isten gyermekei voltak, s mint ilyenek elvitathatatlan részesei a 
mennyei örökkévalóságnak. Emellett férjhezadásukról, kiházasítási 
költségeikről is a fáraó kincsestára gondoskodott. 

A retenui fejedelem, úgy látszik, már eldöntötte magában, hogy a fáraóhoz 
hűséges marad. Lelkesítette a szép siker, amelyet nagyobbik leánya elért. 
Alattvalói hűségének fitogtatására, de ugyanakkor számításból is most 
elküldte kisebbik leányát, hadd próbáljon szerencsét a nénje után ő is. 

A két leány testvérnek, atyjuk üzenete szerint, nagynénjüknél kellett 




találkozniuk. Mutnofret már megérkezett, de a kicsi még csak tíz-tizenöt nap 
múlva jő meg. Tudta ezt Mutnofret már az elinduláskor, de mégis sietett, mert 
sok beszélnivalója volt nénjével, akit csak ritkán láthatott, és főleg dűlőre 
akarta vinni az ügyet Kirkuf hadnaggyal is. 

Az udvar szemkápráztató, forgatagában Mutnofret úgy gondolta, hogy 
Pajom alkalmasabb hely lesz ügyük elrendezésére. Ott csak ketten lesznek a 
hadnaggyal. Ott a férfit, mint lepkék a mécsvilágot, nem lebegik körül ölelésre 
csábító karok. Ott reá sem ügyelhet éber szemekkel az őszülő Salumith űr. 
Salumith űr a fáraó nagy tekintélyű belső embere, és atyjának, a retenui 
fejedelemnek régi harcostársa... 

Most pedig teltek a drága pajomi napok. Már kettő tűnt tova belőlük, és 
még csak nem is láthatta Kirkufot. A hadnagy ígérete ellenére mintha kerülte 
volna a leányt. 

Igaz, Mutnofret azért nem töltötte haszontalanul az időt. Két nap, két éjjel 
minden csöpp időt felhasznált arra, hogy nénjének elpanaszolja bánatát. A 
kicsi, jó kedélyű, kövérkés kormányzóné pedig a könnyelműen jószívű 
emberek hirtelenségével megígérte, hogy segíteni fog húga baján. 

De hát a harmincéves asszony tizenöt éve volt a kormányzó felesége. 
Előbb tizenöt évig apja, a többi tizenöt éven keresztül ura gondolkozott 
helyette. Harminc évet élt boldog, derűs megelégedettségben úgy, hogy 
állandóan csak kérdezett és engedelmeskedett. 

Talán most történt meg életében először, hogy tőle kérdeztek, tőle vártak 
feleletet. Mi sem természetesebb, mint hogy a kérdést úgy oldotta meg, ahogy 
eddig megszokta: elmondott mindent az urának, és tőle várt tanácsot. 

Ez pedig így történt: 

Mutnofret érkezése utáni harmadik nap hajnalán a kormányzó szellős 
tornácán reggelizett. Megkövetelte, hogy ilyenkor már felesége is frissen 
mosdva, fésülködve ott üljön az asztalnál. Jó, ha a szolgák, cselédek látják 
uraik serénységét, mert csak lusta úrnak rest a háza népe! 

A terjedelmes kormányzói palotában mindenütt ütemesen folyt a munka, 
csak az az épületcsoport volt csendes, ahol Mutnofretot és cselédeit 
szállásolták el. 

Ezt az időt használta fel a kormányzóné arra, hogy tovább kérdezze azt, 
amire magának kellett volna megfelelnie. 

Előbb azonban szerette volna kipuhatolni, hogy vajon ml az ura véleménye 
Kirkufról és családjáról. 

- Sarkufát úr mintha elhidegült volna tőlünk az utóbbi időben. Lám, a fia is 
csak hivatalos jelentéstételre jelentkezett nálunk, pedig rokonok volnánk... 

- Kedves asszonyom, ne vedd rossz néven, de meg kell igazítanom 
beszédedet. Kirkuf öcsém nem volt nálunk. Én csak arra emlékszem, hogy 




őfelsége öt hajójának parancsoló hadnagya jelentéstételre jelentkezett nálam, a 
pajomi kormányzónál. Mert nem mi, hanem én vagyok a kormányzó... 

- Igaz, igaz - rebegte az asszony, mert megérezte, hogy az urát is bántja 
Kirkuf viselkedése. 

Szegény kicsi asszony, már el is döntötte magában, hogy inkább hallgatni 
fog a Mutnofret dolgával. Nem akarta urát ingerelni nemszeretem 
kérdésekkel. Néhány pillanatnyi szünet után azonban éppen a kormányzó volt 
az, aki felvette az elejtett fonalat. 

- Tegnap meglátogattam Sarkufát sógort. Már hetek óta csak reggel, a 
hivatalos jelentésnél találkoztunk. Szolgálatban pedig egyikünknek sem 
szokása családi dolgokról beszélgetni... 

- Bezzeg odahaza minálunk! Bátyám addig hozzá sem fog az országos 
ügyekhez, amíg meg nem kérdezgeti mindegyik vezérét, hogy mi történt a 
házuk táján. Nahrib vezérnek egyszer megellett a kancája... 

Mutnofret szerencséjére a kormányzó hirtelen kézlegyintéssel véget vetett 
a hazai emlékek áradatának. 

- Kedvesem, ne hasonlítsd Retenut a Két Országhoz! Amint mondám - tért 
vissza a megkezdett beszélgetéshez a kormányzó -, tegnap ebéd után 
meglátogattam a sógort. Gondoltam, ilyenkor otthon találok mindenkit, és 
szeme közé nézhetek az én drágalátos öcsémnek. De csak Sarkufát sógor 
hüsölt egymaga a tornácon. Meg sem kellett kérdeznem, panaszolta magától, 
hogy a fia soha sincs otthon. 

- Fiatalembernél ez még nem nagy baj... - szólt közbe hirtelen az asszony. 

- De nála baj! Mert nem jóban töri a fejét! Két egész napját itt, az én 
könyvesházamban, annak a féleszű Asábnak a társaságában töltötte. Utána fél 
éjszakát a kikötőben tekereg. Hajósokat válogat valami nagy útra, amelyiknek, 
ha igaz, ő lesz a parancsoló hadnagya... 

Ebben a pillanatban lent a tornác előtt megjelent a konnányzó 
öltöztetőszolgája. Szótlanul állott, anélkül hogy bár csak az első lépcsőre tette 
volna a lábát. 

A kormányzó kérdő pillantást vetett feléje. A szolga válaszképpen 
hangtalanul igent biccentett, aztán ura intésére némán, amint jött, távozott. 

A konnányzó, mint a legtöbb ó-egyiptomi úr, környezetében csak kivágott 
nyelvű rabszolgákat tartott. Ezek minden parancsot meghallottak, de szájuk 
mégsem nyílhatott árulásra... 

- Megparancsoltam, hogy nézzen egy kicsit Kirkuf után - tájékoztatta 
feleségét a kormányzó, - Most érkezett meg az öcsénk Asáb úrhoz. Biztos, 
megint estig próbálgatják, ha összeteszik a két féleszüket, lesz-e belőle egy 
egész. Pedig harminckét éves korára benőhetett volna már hajóhadnagy uram 
feje lágya... De akármint is van, eltökélt szándékom, hogy vitéz hadnagy 



uramat itthon fogom. Nagyságos uraapja már nem sokáig cipelheti a szolgálat 
súlyát, és ha eljön az idő, rokon helyett rokont akarok látni a pajomi hajóraj 
élén. 

- Úgy, úgy - bólingatott helybehagyóan a kicsi kövér asszony. - Aztán jó 
volna hamarjában meg is házasítani a fiatalurat. Fészket vert madár nem repül 
messzire! 

- Valóban, ez jó gondolat - bólintott a kormányzó, de látszott rajta, hogy az 
esze már valahol másfelé jár. Most azonban már az asszony tartotta a 
beszélgetést a megkezdett csapáson. 

- Menyasszony is akadna, méghozzá olyan, amilyen nem terem minden 
bokorban. Messze sem kell menni érte... Közel van, és maga ajánlkozik... 

Ebben a pillanatban lent, a terasz legalsó lépcsőjén megjelent Sarkufát úr 
tekintélyes alakja. Elérkezett a reggeli jelentés ideje, és az asztalt még nem 
szedték le, s az asszony is még ott volt. Hosszú évek óta ilyesmi még sohasem 
fordult elő. Nem csoda, ha most mindhárman zavarba jöttek, s úgy néztek 
egymásra, mintha restelkednének valami miatt. Legelőbb a házigazda nyerte 
vissza lélekjelenlétét. 

- Üdvözöllek, kedves sógor! Éppen ma reggel mesélte a feleségem, hogy 
odahaza náluk, a dimbes-dombos Retenuban bátyjaura, a fejedelem, mielőtt 
országos ügyekről tárgyalna, előbb házuk népének hogyléte felől kérdezi ki az 
urakat. Gondoltam, ma reggel én is kipróbálhatom a retenui sógor szokását. 
Ülj hát le, kedves sógor! 

A beszélgetés, tekintettel a szokatlan helyzetre, egy kicsit lassan, akadozva 
indult meg. Amint azonban Kirkuf neve a szőnyegre került, mindhárman 
kiöntötték szívüket, és a kormányzó őszintén feltárta az öreg parancsnok előtt, 
hogy fiát, a hadnagyot szemelte ki utódjául. Sarkufát úr pedig kijelentette, 
hogy titkos vágyát találta ki a kormányzó, mert ő maga is fiában szeretné látni 
hivatala örökösét. 

Ezután került sor a konnányzóné házasítási tervére. Ment az is, mint a 
karikacsapás. Az urak egyetértettek abban, hogy Kirkuf hadnagyot 
fészekrakásra kell bírni. A retenui királylány személyét pedig erre a célra 
elragadónak találták. 

- Most már csak az a baj, hogy Mutnofretnak már van vőlegénye - 
csicseregte az eddigi sikerektől fellelkesült konnányzóné. - El sem képzelitek, 
nagyságos uraim, hogy kicsoda! 

- Nocsak no - szontyolodott el a kormányzó csak nem valami 
vérrokonsága a fáraó őszentségének? 

- 0, nem - rázta meg fejét a konnányzóné, és a szeme sarkában csintalan 
fények jelezték, hogy mennyire mulattatja a férfiak elképedése. - Mutnofret 
vőlegénye csak olyan magunkfajta szegény halandó: úr is, írnok is. Volt 




lázadó, bujdosó, királyok barátja, fáraó ellensége, most megtartotta a királyok 
barátságát, és megszerezte a fáraóét is. No, ki az? 

- Csak nem Salumith úr? - ugrott fel a helyéről elvörösödött arccal a 
kormányzó. 

- De bizony ő... de bizony ő... - kacagott csilingelő-csengő hangon az 
asszonyka. - Ugye, uram, uracskám, milyen érdekes? 

A kormányzó nem válaszolt semmit, csak feje búbjáig vörösen elkezdett fel 
s - alá járkálni, de akkora léptekkel, mintha földet mért volna a parasztoknak. 
Az egyenletes hosszú lépésekből éppen nyolc telt faltól falig. Legalábbis így 
számolta meg Sarkufát úr. Az öreg hajós ugyanis nem értette, voltaképpen 
miért is fortyog a sógora, s így ő maga nyugodtan szemlélte, ami körülötte 
történik. 

- Sógor uram... sógor uram... - csóválgatta fejét a pajomi flotta 
parancsnoka, s arcán a kövér öregurak csigavérű derűjével fordult a 
kormányzó felé. - Ki lehet az a Salumith úr, meg nem foghatom, csak azt 
látom, hogy neve, mint a skorpió, csípi nemes szívedet. 

- Salumith úr?! - állt meg sógora előtt a kormányzó. Salumith úr az udvar 
széllelbélelt, legcsavarosabb eszű csalója és szemfényvesztője. Tűrik, 
támogatják, a fáraó barátjának nevezi. Fiatalkorában tagja volt annak a 
bandának, amely az öreg s immár örök életű őfelsége életére tört. Csak neki 
sikerült megszöknie az ország határvédő harcosai elől. Piszkos kis 
pásztorfejedelmek sátra táján bujkált. De többet nem bujtogatott őfelsége 
ellen, mert megtudta, hogy Nebó herceget, aki a lázadás vezére volt, őfelsége 
lenyakaztatta. Inkább szép leveleket írt a fáraó udvarában lakozó barátainak 
meg a mostani urunknak, aki akkor még csak várományos volt, és a kis 
pásztorkirálykák közül többet is őfelsége oldalára vezetett... Vagy tizenöt 
évvel ezelőtt, amikor őfelsége kegyelmes ígéretekkel hazahívta, Salumith úr 
éppen Retenuban időzött. Én voltam az, akit a fáraó érte küldött... de írást is 
vittem, amelyben szövetséget ígértünk a retenui fejedelemnek; és azóta 
Salumith úr intézi őfelsége minden ügyes-bajos dolgát ezekkel a kicsi urakkal. 
0 az, aki tudja, ki kire haragszik közülük, és úgy húzza a szálakat, hogy azok 
leginkább megfojtanák egymást egy kanál vízben, így aztán csak hálásak 
lehetnek, hogy őfelsége erős karja és persze Salumith úr csavarintos esze 
megőrzi a békét közöttük. 

- Hát akkor Salumith úr nagyon hasznos ember! Miért haragszol reá 
mégis? Mert hajói látom, sógor uram, te neheztelsz a derék úrra - szólt közbe 
Sarkufát úr. 

- Igen, mert neki köszönhetem, hogy idefeneklettem Pajomba! 

- Pajom nem rossz hely. Én már harminc esztendeje elégedettebben élek 
itt, mint a legnagyobb úr őfelsége udvarában - próbálta csitítani sógorát 






Sarkufát úr. 

- Igen, de én már a kőbányák felügyelője voltam, és feleségül vettem 
őfelsége egyik legfontosabb szövetségesének testvérhúgát - szólt vissza 
keményen a kormányzó. - Igaz, hogy a feleségemet előbb neki ígérték, de 
aztán mégis én kaptam meg, mert akkor én voltam közelebb őfelsége 
szívéhez... 

- És az enyémhez is - csivitelt közbe a felesége. De az ura folytatta, 
mintha meg sem hallotta volna az asszony törleszkedését: 

- Akkor Salumith úr jobbra-balra azt kezdte sugdosni, hogy egy idegen 
király testvérhúga, ha egyszer már férjhez ment, nem jelent semmi kezességet 
a békességre. Jobban tenné őfelsége, ha inkább a retenui fejedelem leányát 
hívná meg az udvarába. Őfelsége fülébe jutott ez a kígyónyelvü sziszegés. így 
került Mutnofret a fáraó palotájába, én pedig előbb az isten háta mögötti 
Kositba, aztán, mivel te már itt voltál, sógor uram, s az előző kormányzó 
magtalanul meghalt, az ő helyébe ide. Most szeretné a tisztelt úr feltenni a 
koronát tízévi mesterkedésére. De én ezt a koncot elhúzom az orra elől! Most, 
amikor a szagától már a nyál is összefutott a szájában! Szeretné Salumith úr a 
királyleányt, a fáraó fogadott leányát, szépet, gazdagot, fiatalt! De ebből nem 
eszik! 

Az öreg flottaparancsnok sohasem hitte volna, hogy kormányzója képes 
ilyen közönséges beszédre, ö, szegény, sohasem jutott el a fáraó udvaráig, 
éppen ezért sokra tartott minden embert, aki valaha őfelsége körül teljesített 
szolgálatot. Modort, viselkedést tőlük igyekezett tanulni, így volt eddig 
sógorával is. Ezért jelentett számára csalódást a kormányzó beszédmódja. 

A pillanatnyi csendet a konnányzóné törte meg: 

- Korán keljen, aki Salumith úr előtt akar ébredni! Mert úgy tudjátok meg, 
drága uraim, hogy őkelme már üzent is a bátyámnak Mutnofretért. A karaván, 
amely a húgát hozza, hozni fogja bátyám beleegyezését is a tervezett 
házasságba! 

- Akkor ezt már nem lehet utolérni - csóválta meg a fejét sajnálkozva 
Sarkufát úr. 

- Lábbal nem, sógor uram! Megpróbáljuk ésszel - válaszolta a kormányzó 
kaján mosollyal a szája sarkában. Az ország törvényei szerint, aki hajadonnal 
erőszakoskodik, halállal lakói tettéért, vagy feleségül veszi a leányt, akit 
bántalmazott. Igaz, ilyen esetben szükséges, hogy a házasságba a leány is 
beleegyezzék, de gondolom, Mutnofret majd meghozza ezt az áldozatot.... 



VI. FEJEZET, 


amelyből megtudjuk, hogy semmit sem érne az élet, ha nem mernénk 
nagyot álmodni, s ha kell, életünket is feláldozni álmainkért 


Asáb úr nyelt egyet, aztán mély lélegzetvétel után sebes, éneklő hangon 
olvasta tovább az írást: 

- “Punt ország, Tokvonsit, Khenthonefer és a többi ország fejedelmei 
földre borulnak Makara királynő előtt, és hódolnak neki; meghajtott fővel 
viszik adományaikat arra a helyre, ahol őfelsége tartózkodik, oly úton, 
amelyen még senki sem járt. Az összes népek őfelsége jogara alá vannak 
vetve, és Ammón-Rának, a Város urának évenkénti adóra kötelesek, mert 
atyja, Ammón az összes népeket saruja alá vette. A puntföldi fejedelmek 
őfelségétől békét könyörögvén, következőképpen szólották: -Üdvöz légy, két 
ország és a birodalom úrnője, ó, Nap, aki sugárzol, mint aranykorong az 
égen!” 

- Elég - legyintett dühösen Kirkuf. - Lökd oda bal oldalra a többi közé! 

Az írnok egykedvűen engedelmeskedett. A félrelökött papirusztekercs 

görögve hullott a nagy rakásba. Aztán keze az utolsó tekercs után nyúlt. 

- “Pharmuti 25. napján, uralmának tizenkettedik évében kivonult őfelsége 
Cáru városából, hogy birodalmának határait kibővítse. Saruhen tartomány 
bentlakói és tőlük egészen az ország széléig mindenki izgalomban volt. 
Pakhon 4. napján a fáraó Gazában ünnepelte megkoronáztatásának 
tizenharmadik évfordulóját. Innen indult el 5-én seregével. Pakhon 16-án 
megérkezett Jeliem vára alá. Ekkor a király magához hívatta a katonai 
tanácsot, és így szólt hozzájuk: Oly igaz, mint ahogy élek, és Rá szeret, 
Ammón dicsér, és az én leheletem egészséget és erőt ad, oly igaz, hogy sem 
Taanak felé, sem pedig Zofta irányában nem vezetlek benneteket. Én az alunai 
szoroson akarok menni, ahol csak ember ember mögött és ló ló mögött mehet. 
Aki közületek követni nem akar, válasszon más utat, de aki merészeli, az 
kövessen engem. Nem akarom, hogy az ellenség azt gondolja, hogy én 
félelemből teszek kerülő utakat. 

Akkor a vezérek így feleltek: Ammón-Ra életére, a két ország trónjának 
urára, felségedet követjük bárhova, mint rabszolga az urát. 

Pakhon 20-án reggel, új hold ünnepén őfelsége harci díszben felszállott 
arany- és ezüstmívű kocsijára, és kiadta a parancsot a csatarend elfoglalására. 
A sereg jobbszámya a Khina pataktól jobbra eső dombokra támaszkodott, a 
balszárny pedig Megiddo északnyugati széléig terjedt. 

Az ellenség azonban hanyatt-homlok menekült vissza Megiddóba, és a 



harctéren hagyta arannyal, ezüsttel díszített kocsijait a lovakkal együtt. 
Közben a megiddói helyőrség a kapukat már bezárta. Ezért a menekülőket 
kötelekkel és kendőkkel húzták át a falon. Ha őfelsége csapatai nem 
foglalkoztak volna annyit a zsákmánnyal, Megiddót nyomban bevehettek 
volna...” 

- Megálljunk, ó, uram! - szakította meg a szinte szónoki lendülettel olvasó 
írnokot Kirkuf. - Csak onnan olvasd, ahonnan szó esik benne Punt országról. 

- Ez az írás nem szól Punt országról. Arról a csodás tartományról sajnos 
nincs ilyen bölcs, igaz írás, mint ez, amit most olvasok. 

-Akkor miért töltjük vele az időt? - nézett nagyot a hadnagy. 

- Azért, mert ezt a tekercset én írtam még az örök életre tért felséges úr 
idejében... Meg akartam neked mutatni, hogy így is lehet eseményeket leírni. 
Ezt, ha ezer év múlva olvassák is, tudni fogják, hogy őfelsége miként foglalta 
el Megiddót, és... 

- Egyszóval itt van minden Punt országról? - szakította meg az 
öntömjénezésbe kezdő írnokot Kirkuf. 

- Ami van, mind itt van, uram - vonta fel sovány vállát Asáb úr. 

Az írnok bal oldalán nagy halom papirusztekercs hevert, a jobb oldalán 
csak alig négy-öt szerénykedett. Kirkuf a nagyobbik csomóra mutatott 

- Csevegő, fecsegő mesék. Ezekre csak annyira támaszkodhatom, mint az 
ingó nádra... Talán csak az igaz, hogy Punt ország, ahol fűszer és arany, ezüst 
és mirha terem, mégiscsak létezik valahol... 

- Ne haragudj, uram, ha megszakítom gondolkodásod fonalát - szólt közbe 
élénken az írnok. - Ha egy sor írás sem beszélne róla, én akkor is tudnám, 
hogy Punt országnak lennie kell valahol. Mert néha a karavánok olyan 
ételízesítő füveket hoznak, amelyekről bizony nem tudjuk, hol teremnek. 
Avagy talán meg tudnád mondani, honnan hozzák a mirhát, mert felénk csak 
tömj én, terem. 

Kirkuf egyre figyelmesebben hallgatta “a tekintélyes uraság” fejtegetését, 
az pedig felvett egy tekercset a jobb oldalról. 

- Lásd, uram, ez az Urdudu hajós írása. Több száz esztendővel ennek előtte 
pontosan arra az útra indult, amelyre most te készülsz. Ö is a Veres-tengeren 
ereszkedett dél felé, és állandóan a jobb part mentén hajózott. Majdnem két év 
után hazatért dolgavégezetlen. A legdélibb pont, ahova eljutott, egy nagy 
folyó, amelynek fövényéből aranyat lehet kimosni. Ha odáig s vissza két évig 
tart az út, akkor annak fele, még ha nagyon kedveznek is a szelek, tíz hónap, 
így hát, hadnagy uram, az úton, amelyen megindulsz, legalább tízhónapi 
távolságra biztosan nincs Punt ország... Nem attól félek én, hogy a bátorságod 
elfogy, vitéz hadnagy uram, de az élelemmel baj lehet! Különösen a 
lisztfélékben lesz hiány. 



- Arra én már gondoltam - bólogatott aprókat a hadnagy. - Úgy válogatom 
össze á hajósaimat, hogy legyen közöttük nemcsak ács, kovács, tímár, hanem 
vagy négy-öt paraszt is. Viszünk magunkkal árpát. Útközben majd szükség 
szerint vetünk és aratunk is. Mert úgy vedd az eszedbe, tisztelt tekintetes 
uram, hogy én, még ha életem végéig is kell majd hajóznom, vissza nem 
fordulok az útról, hanem haladok előre őfelsége parancsa szerint mindhalálig! 

Ebben á pillanatban egy kivágott nyelvű belső szolga lépett a 
könyvesházba. A két meglepett űr előtt térdeire rakott kezekkel, mélyen 
meghajolt, aztán szertartásosan félrevonta a bejárat függönyét. 

Mutnofret a kormányzónéval és Sarkufát űr a kormányzóval úgy vonultak 
be a könyvesházba, mint ahogy vezető emberek szoktak fontos 
tanácskozásokon megjelenni. Csak a királyleány arca volt pirosító nélkül is 
bíborpiros, mintha restellte volna, ami történik. Ezzel szemben kicsi, kövér 
nagynénje arcán megelégedett derű honolt. A két úr hivatali teendők közt 
közömbösre patinásodott arcáról mit sem lehetett leolvasni. 

Az írnok és a hadnagy, bár meglepte őket a nem várt látogatás, 
szertartásosan üdvözölték a nagy tekintélyű belépőket. 

- Örömömre szolgál - adta vissza az üdvözletét a kormányzó -, hogy két 
ilyen kiváló urat láthatok szerény könyvesházamban közös ügyben 
buzgólkodni. Tekintélyes uramöcsémmel volna egypár családi vonatkozású 
szavunk. 

- Nagyméltóságú urambatyám, számomra öröm minden pillanat, amit 
nagyra becsült társaságotokban tölthetek - bókolt a hadnagy, és úgy tett, 
mintha nem venné észre a gúnyos mosolyt, amely végigrándult a kormányzó 
ajkán. 

- Akár a lakóházba is átmehetünk, hogy itt ne zavarjuk ügyes-bajos 
dolgainkkal Asáb tekintélyes uraságot. 

De nemcsak a kormányzó volt udvarias ember, az írnok is ismerte a 
kötelességét. Mélyen meghajolt ura előtt. 

- Méltóságos uram, ha nem vennétek rossz néven, inkább én távoznék 
levegőzni egy kicsit, mert a hosszas olvasástól megfájdult a fejem. 

- Házam tornácán találsz frissítőket. Telepedj asztalom mellé, és 
szolgáltasd ki magadat az én szolgáimmal. 

- Úgy lészen, uram - biccentett az írnok, mert megértette, hogy nem 
meghívást, hanem parancsot kapott a várakozásra. 

Mikor a család tagjai magukra maradtad, a kormányzó intésére ki-ki helyet 
foglalt a székeken és a kerevet szélén. Kirkuf egy alacsony, támla nélküli 
székre ült a szétszórt papirusztekercsek mellé, szemben Mutnofrettal. Csak a 
kormányzó maradt állva. Hangja olyan hűvös és szenvtelen volt, mintha 
hivatalnokai előtt tartományi ügyekről beszélne. 




- Egész családunk jövője és boldogulása függ attól, hogy most miként 
döntünk. Különösen fiatal rokonaimhoz szólok. Szépséges királyleány, 
Mutnofret! Vitézlő hadnagy uram, Kirkuf! Ne feledkezzetek meg róla, hogy a 
sólyomszámyú ifjúság hamar elrepül, s észre sem vesszük, már nyakunkra ül 
az ólomlábú vénség. Ki mint vet, úgy arat. Amit az ifjú évek alatt vetettetek, 
azt fogjátok aratni, amikor megvénültök... 

A kormányzó ilyen és ehhez hasonló közmondásokkal és jó tanácsokkal 
fűszerezve adta elő házasítási tervét. Miután kifejtette a megkötendő házasság. 
Minden előnyét, köntörfalazás nélkül azt is elmondta, hogy az ország 
törvényeinek segítségével miként lehet megelőzni Salumith úr leánykérő 
követeit. Mire beszéde vége felé ért, Mutnofret lángvörös arccal, lesütött 
szemekkel hallgatta az okszerűen kapcsolódó mondatokat. 

Sarkufát úr majdnem minden kijelentés végén egy-egy nagyot bólintott. 
Hadd lássa a fia, hogy ő is egyetért azzal, amit a kormányzó mond. 

Csak Kirkuf hallgatott fegyelmezett egykedvűséggel. 

- Most pedig, mivel mindnyájan láthatjuk, hogy mit kell tennünk, 
cselekedjük a jót, hogy ne bánjuk meg soha az elszalasztott alkalmat. 
Mutnofret húgomnak távollevő atyja helyett én vagyok az atyja, öcsémuram 
tiszteletre méltó atyjaura pedig áldását adja mindkettőtökre. - (Sarkufát úr 
akkorát bólintott, mint talán életében soha.) - Jöjjön hát az írnok, hadd 
jegyezze fel, ki mit ad a házassághoz. Uú, eredj az írnokért - fordult a néma 
szolgához a kormányzó. 

A vágottnyelvű zajtalanul távozott. A kis gyülekezetre hirtelen nagy, 
várakozó csend szakadt. 

Kirkuf arra gondolt, “hogy az irdatlan messzeségekből, ahová sorsa vetette, 
milyen olthatatlanul vágyott haza. íme, most együtt van a rokonaival mind, az 
apját sem kivéve. És mégis... mintha ismét ezer mérföldek választanák el e 
négy embertől, s köztük apjától is. Nagyot szippantott a könyvesház áporodott 
levegőjéből, és olyan vágy fogta el a tenger sós illata után, hogy egész belseje 
szinte fájt a kimondhatatlan sóvárgásban. Hangja érdes volt, mint repedt üst 
kongása, mikor megszólalt: 

- Én nem házasodhatom meg. Engem más szolgálatra szántak a halhatatlan 
istenek! 

- A halhatatlan istenek parancsát atyád szájából tudhatod meg, mert 
legfőbb parancs az, hogy “hajlítsd meg hátadat az elöljáród előtt, és 
engedelmeskedj a te atyádnak”! - kiáltotta a kormányzó, és arcát pirosítani 
kezdte a harag. Sarkufát úr nem szólt semmit, de bólintott egy akkorát, 
amekkorát csak a nyaka engedte. 

Ebben a pillanatban lépte át a könyvesház küszöbét Asáb úr. Nyomában 
zajtalanul, mint tulajdon árnyéka, Uú, a néma szolga suhant. 




Az írnok tisztes távolban megállott. Néma meghajlását senki sem 
viszonozta. A pattanásig feszült csendet Kirkuf törte meg: 

- Nagyméltóságú urambátyám, te mondád, hogy hajlítsam meg hátamat 
elöljáróim előtt, és engedelmeskedjem az én atyám parancsának. Most én 
kérdezlek, uram. Mit kell tennem akkor, ha az én parancsolóim 
parancsolójától kapok parancsot, avagy nem inkább kell-e engedelmeskednem 
annak, aki atyámnak is atyja, mint tulajdon, vér szerinti apámnak? 

- Anubiszra! - csapta össze szörnyülködve a tenyerét Sarkufát úr. - Fiam, 
te már kora reggel többet ittál az elégnél! 

- Ne haragudj, öcsémuram - csóválta meg fejét a kormányzó , én sem 
értem, hogy mit beszélsz! 

- Nagytudású uram - fordult Kirkuf az írnok felé —, szíveskedj elolvasni 
nekünk, amit ide írtak. 

Azzal a hadnagy gyolcs ágyékkötője alól előhúzott egy kártyalap 
nagyságú, keményre cserzett bőrtáblácskát. A tenyérnyi lapocska mindkét 
oldalára vörössel, feketével kipingált, arannyal cifrázott betűket sorakoztatott 
egy olyan írnok, aki nagyon értette a mesterségét. 

Asáb úr pedig szép hangos szóval olvasni kezdte a díszes sorok értelmét: 

- “Én, Nekó, Rá isten fia, a két ország ura, a birodalom gyarapítója, akit 
szeret Maát, az igazság istene, mert erős karommal fenntartom hatalmát mind 
a határokig, amíg jogarom fénye elér, hozzátok szólok, az egész néphez, és 
minden elöljáróhoz: 

Megparancsoltam Kirkuf öthaj ó-hadnagynak, a pajomi flottaparancsnok, 
Sarkufát fiának, aki a hajdani flottaparancsnok, Roant fia, hogy öt jól 
felszerelt hajójával, elégséges élelemmel és bátor hajósokkal induljon meg dél 
felé, a Veres-tenger jobb partján, és addig haladjon előre, amíg csak el nem éri 
Punt országot. Onnan, ahol drágakő, arany és fűszer terem, biztos hírt hozzon 
nekem. A tartományokból, amelyekben megfordult, tanúbizonyságképpen 
mindenféle dolgot, embert és asszonyt, állatot és különféle füveket gyűjtsön, 
hogy szemünkkel győződhessünk meg útja igaz voltáról. 

Ha pedig bátor hadnagyom, Kirkuf biztos hírt vészen Punt országról, kapja 
meg Karnaktól lefelé, a két zátonyszigettől az empfui csatornákig terjedő 
földeket, amelyek a magvaszakadt Ra-Szekenen úr birtokai voltak, és 
amelyeket mostan az Ammón isten papjai kezelnek. 

Parancsom teljesítésében Kirkuf hadnagyot senki meg ne próbálja 
akadályozni, hanem inkább segítse őt mindenben, mint aki tudja, hogy az én 
akaratomból cselekszik.” 

Asáb úr néma csendben tette le az asztalra a fáraó parancsát. A kormányzó, 
aki tudta, hogy milyen nehéz egy ilyen íráshoz hozzájutni, - tisztelettel és 
némi csodálkozással fordult becséhez. 



- Ocsémuram, ne vedd rossz néven, de meg nem foghatom, hogyan jutottál 
a fenséges parancs birtokába. 

- Elmondhatom, uram - bólintott Kirkuf,” és a fáraó parancsát gyolcs 
ágyékkötőjébe rejtette. - Én is azok közül való vagyok, akik már évek óta 
forgatják szívükben a Punt országi utazás gondolatát. Mikor aztán a teta-eni 
kalózok ellen őfelsége a fiatal uralkodó szeme láttára kitüntettem magam, és 
örök időkre a “bátor” nevet elnyertem, úgy gondoltam, elérkezett az idő, hogy 
kegyet kérjek én is őfelségétől. Ezért hagytam ott a flottát, és őfelsége a fiatal 
úr udvarába állottam bárkatisztnek. Nem a fényes, cifra hivatal kecsegtette 
szívemet! Abban reménykedtem, hogy őfelsége közelében hamarább teljesül 
szívem vágya: megkapom a hajókat és a parancsot, hogy Punt országot 
felkutassam. 

Kirkuf egy pillanatra megállóit beszédében. A hirtelen csendben hallani 
lehetett Sarkufát úr sóhaját, de a fia, mintha észre sem vette volna, Mutnofret 
felé fordult, és folytatta élete történetét: 

- De az utolsó ítéletig várhattam volna abban a nagy idegenségben, ami az 
udvarnál körülvett. Sorsom jobbra fordulását neked köszönhetem, bájos kis 
rokon. 

- Én akartam-e, hogy a világ végére hajózzál?! - nézett a hadnagyra 
hüledezve Mutnofret. 

- 0, nem! Én azt nem mondtam - rázta meg fejét Kirkuf, és szeme 
sarkában vidám fények csillantak, mint amikor acélpengére süt a nap. - De 
emlékezel, szép kisasszonyom? Mikor ott, a nagy ismeretlenségben 
felfedeztem, hogy szegről-végről rokonok volnánk, úgy szegődtem hozzád, 
mint holmi vidéki fickó, aki az ismeretlen nagyvárosban földire bukkan. Ami 
igaz, igaz, bár hozzád képest csak szerény származású vagyok, mégsem 
restelltél engem. Talán már a kelleténél is többet mutatkoztunk együtt. Itt-ott 
már a pletyka is megindult rólunk. Egyszer aztán éppen labdázni voltunk, 
amikor félrehívott az a komoly, gőgös úr, aki addig még pillantásra sem 
méltatott. Kérdésére őszintén elmondtam a vágyat, amely szívemet 
nyugtalanította. Akkor ő megígérte, hogy Mutnofret kedvéért, akinek, úgy 
látszik, szeretett rokona vagyok, megszerzi számomra a fáraó parancsát. Tőled 
tudtam meg, bájos rokon, hogy jótevőm a fáraó barátja, és Salumith úrnak 
hívják... 

0, a kígyólelkü! - hördült fel a kormányzó lilaveres arccal, mint akit a 
guta környékez. 

Kicsi kövér felesége és Asáb úr ijedten karoltak belé két oldalról, hogy friss 
levegőre vezessék. Mutnofret percnyi habozás után követte őket. 

A könyvesházban nem maradt más, csak az apa és fia. Az öreg parancsnok 
a fiatal hadnagy elé lépett. Egymás szemébe néztek. 



- Fiam! Őfelsége parancsa szent előttem. A világért sem akarlak 
visszatartani. De vigyázz magadra, édes fiam! Ne menj, csak olyan messze, 
ahonnan még lesz erőd hazatérni! öreg ember, régi hajós vagyok. Hidd el 
nekem, Punt országa nincs! Csak tengerészmese, álom a csodás tartomány... 

- De férfiálom, apám! - gyűlt ki rózsásra a hadnagy arca. - S mit érne az 
élet, ha nem mernénk nagyot álmodni, s ha kell, meghalni álmainkért? 

Kirkuf a retenui karaván érkezése előtt már útnak indult. Harmincnégy 
keménykötésű férfi élén vágott neki a pusztaságnak. Ennyi jól képzett hajóst 
adott a pajomi tartomány. Olyan férfiakat, akikkel el lehet jutni akár a világ 
végére is. 

Sarkufát úr a Nagy Folyóig kísérte a fiát. Ott megölelte, megáldotta, s úgy 
engedte útnak. 

Aztán az öreg úr visszatért a tóparti kisvárosba. Végigsétált szépen 
gondozott kertjén. Belépett tisztára sepert szobájába. Leült a szoba közepére. 
Megtépte a ruháját és hamut szórt a fejére, mint aki halottat gyászol. 

Hétszer virradt meg anélkül, hogy valaki is ellenőrizte volna a pajomi 
flottát, és jelentette volna a kormányzónak, hogy minden a legnagyobb 
rendben van. Mert hét nap, hét éjjel gyászolta öreg Sarkufát úr a fiát, aki 
ugyan nem halt meg, de olyan útra indult, ahonnan talán nincs többé 
visszatérés. 

A nyolcadik napon pedig megérkezett a retenui karaván. A nemszeretem 
vőlegénynek azonban csak a tetemét hozták: Salumith urat, a “kígyólelküt” 
útközben egy kígyó marta halálra. 

Mutnofret félrehajtotta fejecskéjét, és így szólt: 

- Kirkuf visszatér. Hiszem, hogy visszatér. 

Talán ő volt az egyetlen, aki hitt ebben! 



VII FEJEZET, 


amelyben a tábortűz békéje először honol a “Röptében lelőtt madár 

kikötőjé”-ben 


Soha nem látott, tarka tollú madár szállott a kis keresztvitorlára. Kirkuf a 
vezérhajó parancsnoki helyéről figyelte, miként billegeti magát az ismeretlen 
látogató. 

Hur-shu, a sötét bőrű tokvonsiti matróz kérdő pillantást vetett a parancsnok 
felé. Kirkuf biccentett, és a macskamozgású fiatal férfi puha, zajtalan 
mozdulattal nyila után nyúlt. 

Mindenki feszült csendben figyelte, amint a fürge barna ujjak vesszőt 
tesznek az idegre. A nyíl íve lassan meggörbült, a nyilas izmai egy pillanatig 
játékosan kígyóztak. A szem már megtalálta a vessző halált hozó hegyén a 
tarka tollú célpontot. Egy pillanatra az ember és fegyvere szoborrá merevült. 
Aztán elpattant a húr. 

Ebben a pillanatban, ki tudná, miért, a madár felröppent, és a nyílvessző a 
semmibe suhant. 

Hur-shu bosszankodva dobta el fegyverét, s jó vastag trágársággal 
válaszolgatott pajtásai csipkelődésére. De azért egy kicsit restellte a kudarcot. 
Nem is igen pislantott a parancsnoki híd felé. Inkább jó hangosan igyekezett 
megmagyarázni a többieknek, hogy miért nem sikerült a vadászat. Hadd hallja 
a parancsnok, hogy nem olyan ügyetlen legény ő, amilyennek most, a kudarc 
után tűnik. 

Kirkuf hosszasan a madár után nézett. Maga sem tudta, miért, szíve mélyén 
örült, hogy az ismeretlen föld első látogatója megszabadult. Pedig hát szép, 
érdekes tollú madár volt... lehetett volna hivalkodni vele odahaza. Persze csak 
a megnyúzott, kiszárított tollas bőrével. Ilyen madarat ugyanis senki sem látott 
a Nagy Folyó mentében, de még a Vörös-tenger partján sem! 

A madár néhány pillanat múlva eltűnt a jobb kéz felől zöldellő szárazföld 
erdőóceánjában. Kirkuf a menetirány felé fordult. Szemével a kék fátyolos 
messzeségben alig arasznyinak látszó felderítőhajót kereste. 

Kedvező északi szél fújt immár negyedik napja, és a kis flotta 
szakadatlanul haladt előre délnek. 

Mikor négy nappal ezelőtt hajnalban vitorlát feszítettek, szívük megtelt a, 
jó reménnyel, hogy nemsokára célhoz érnek. A kikötő, amelyből kisiklottak, 
tele volt mindenféle nép hajóival és bárkáival. A bábeli hangzavar minden 
nyelvén beszélő hajósok aranyat, tömjént, mirhát, finom illatú fűszereket 
szállítottak, és csereberéltek a part menti vásárhelyen. 



Igaz, hogy Kirkuf észrevette: a hajók nem délről, hanem kelet felől futottak 
be a kikötőbe. De ennek nem nagy jelentőséget tulajdonított... Tapasztalatból 
tudta, hogy az Oir- és Vörös-tenger kalmárai is megkerülik a kikötőket, és 
egész más irányból érkeznek be, mint ahonnan valójából jöttek. Ne tudhassa 
senki még az irányát sem annak, ahol egyik vagy másik árucikket be lehet 
szerezni! Azt is tudta Kirkuf, hogy amikor távolságok felől kérdezik a hajós 
vagy karavános kalmárt, még az ötödrészét sem szabad elhinni annak, amit 
mond. Ezért csak nevette a sopánkodó árusokat, akik azt bizonygatták, hogy a 
mirha azért olyan drága, mert 1001 nap és 1001 éjszaka hozzák szárazon és 
vízen, élethalál-veszedelem között. 

Annyit ugyan megtudott, hogy ettől a helytől napkeletre vagy 6-8 napi 
hajóidra van egy Sokotra nevű sziget. Azon még gazdagabb kikötők vannak. 
Oda még távolabbi napkeletről hozzák a ritka árut. De ezt a napkeletet, ezt 
nem hitte... 0 délre kereste a mesés országot! Ha az Oir-tenger hajósai 
hazudnak, miért ne hazudnának ezek a kalmárok is? 

Ráadásul voltak olyanok, akik Punt kikötőjének nevezték ezt a helyet, s 
Punt országnak a mögötte elterülő földet. Igaz, hogy ezek inkább a Kirkuf 
földijei voltak, s a fáraó hadnagya tudta, mennyi hitelt adhat a szavuknak. De 
azért mégiscsak, hátha nincs is olyan irgalmatlan messze az igazi Punt ország, 
az arany, mirha és fűszememűek hazája. 

Ilyenféleképpen gondolkozhattak a legények is, mert szilaj jókedvvel 
vonták fel a vitorlákat, s hagyták el a bábeli zűrzavar kikötőjét. 

Jó fél napig keletnek hajóztak. Mindenütt a partok mentén haladtak. Aztán 
megkerültek egy homoksziklás földfokot, s útjuk hirtelen délnek fordult. A 
sivár, homokos part mentét először bokros, cserjés dombok, majd haragoszöld 
színű erdők váltották fel. 

Amíg keletnek vitt az útjuk, lépten-nyomon találkoztak kisebb-nagyobb 
karavánokkal, de mióta délnek kanyarodtak, immár harmadik napja, sem a 
vízen, sem a szárazon embernek még hírét sem látták. Jobbra tőlük öböltelen, 
haragoszöld, erdős part. Balra az éggel találkozó végtelen tenger, és előttük a 
feneketlen ismeretlenség... 

Kirkuf parancsot adott a felderítőbárkának, hogy estére kikötőhelyet 
keressen. Egy kicsit a szeme közé akart nézni az embereinek. Hátha a 
csüggedés erőt vett szívükön. Erősíteni, bátorítani akarta őket. 

A mellvédnek dőlve bosszúsan szemlélte az átkozott partokat, amelyeket 
sehol egy tenyérnyi öböl sem csipkézett. Bár csak egy akkora kis öblöcske 
volna, ahol öt hajójával meghúzódhatna! 

Talán most! A felderítőhajó közelebb húzódott a parihoz, s nemsokára 
keresztbe állott. Kikötőhelyre lelt, s most várja társait. 

A partig érő erdőségek árnyéka már hosszan belenyúlt az alig fodrozódó 



tenger tükrébe, mikor a négy hajó utolérte a veszteglő bárkát. Ott, ahol a kis 
naszád ringatózott, egy folyócska ömlött a tengerbe. Torkolata éppen eléggé 
térés volt ahhoz, hogy az öt hajó kiköthessen benne, s a vize még most, az 
apály idején is elég mély. 

Először a kis felderítőnaszád, a Kheper-Ra, vagyis a Rá isten bogárkája 
evezett fel lassan, óvatosan a folyó torkolatán. Azt követte egy karcsú, 
gyorsjáratú hajó, a Khonsu-nu-mu, a Vízi futó. 

A Khonsu-nu-mu után húzott a büszke, szép vonalú vezérhajó: a Szibu-en- 
száh, a Déli csillag. Mögötte nehéz vasalású, zömök harci bárka következett, a 
Vézár-meseh, az Erős krokodil. Jaj volt annak a hajónak, amelyiknek az 
oldalába lódult az Erős krokodil vasorra! Mert a Krokodil igazi rombolónak 
épült. Ebből a fajtából még a fáraó flottái is csak kevéssel dicsekedhettek. 

Kötéllel a derekán minden hajóból egy matróz ugrott a vízbe, és úszott ki a 
partra. A kötelet mindegyik egy-egy jó vastag törzsű fához erősítette. A 
hajókat ily módon a szó szoros értelmében “kikötötték” a fáraó hajósai. 

A kipányvázott hajókon egy-egy őrt álló tengerészen kívül senki sem 
maradt. Az is ott bóbiskolt a hajó orrában, miután megunta a parton folyó 
vidám élet szemlélését. De mire is ügyelt volna? Az idő csendes volt, és a 
parton táborozó bajtársak vigyáztak, hogy meg ne lazuljon a pányva kötése. 

Kirkuf csendben félrehúzódott, és egy deréknyi vastag fának dőlt. Onnan 
szemlélte az eléje táruló vidám képet: a legények sebtében gallyat gyűjtöttek, s 
akkora tüzet raktak, hogy majdnem a fák koronájáig ért a lángja. A folyó 
mentén, a kikötési helytől kicsit fentebb néhányan halászni kezdtek, s 
nemsokára gazdag zsákmánnyal tértek meg társaikhoz, mert a folyó 
bővelkedett halakban. 

Hur-shu, a sötét bőrű íjász fegyverével a vállán a iák közé osont, s 
nemsokára a sűrűn nőtt törzsek elrejtették settenkedő alakját. Kirkuf 
elmosolyodott, mert arra gondolt, hogy a fiú biztosan a délutáni csorbát megy 
kiköszörülni. 

Mióta partra szálltak, a vezér szívébe visszatért a nyugalom. Látta, hogy 
embereitől távol áll minden csüggedés, s tudta, hogy ez fontosabb, mint a 
hajók bordázatának ereje és vitorláinak sebessége. 

Nemsokára a parázson sült hal kellemes, ínycsiklandó illata csapta meg 
Kirkuf orrát. Bába karcsú, fiús alakja kivált a tűz körüli csoportosulásból. A 
fiú Kirkuf felé tartott. 

- Te nem jössz közénk, uram? 

- Dehogynem, fiam! A halat én is szeretem. 

- Akkor jer, uram, mert szép zöld lapulevélre félretettem számodra egyet. 
Kár volna, ha meghűlne! 

A vezérnek jólesett a fiatal pajomi hajós ragaszkodása. Könnyedén átölelte 



a fiú vállát, s így indultak a tábortűz felé. 

- No, Bába, hogy telt a négynapi szakadatlan haj ókázás? 

- 0, uram, pompásan! Most már igazi tengeri hajósnak érzem magamat! 

- De azért jólesett kikötni, ugye? - incselkedett Kirkuf. 

- Én nem bántam volna, ha akár száz nap, száz éjjel se szádunk partra - 
lelkesedett a fiú. - Csakhogy azt nem lehet - tette hozzá csendesen. 

- Miért ne lehetne? - kérdezte a vezér, mintha maga is nem tudná elég jól. 

- 0, uram, hiszen tudhatod, a hajókon, ha este lepihenünk, még jól ki sem 
nyújtózkodhatni, és tüzet sem rakhatni, hogy valami meleget ehessünk. 

- Te most, ugye, a Krokodilon szolgálsz? - kérdezte Kirkuf. 

Bába bólintott. 

- Akkor a tegnap már nagyon szidtatok engem, ugye, hogy már negyedik 
napja cipellek benneteket pihenő nélkül? 

- 0, dehogy, uram! - rázta meg fejét Bába. - Ellenkezőleg! Azt mondtuk, 
helyesen teszed, ha az északi szelet egy pillanatra sem hagyod hiába fújni. 
Meg aztán Nabunézer, a hajó parancsolója mind csak biztatott: jó, ha sietünk, 
mert nemsokára elérjük Punt országot, s akkor olyan gazdagok leszünk, hogy 
mindenkinek palotája lesz meg szolgája, asszonya, ágyasa, amennyit akar! 

- Hm - vonta össze rosszkedvűen a szemöldökét Kirkuf -, s hátha Punt 
ország valahol a világ peremén van? Mi lesz akkor? 

- Én, uram, addig követlek, amíg parancsolod, s ne félj, a pajomiak nem 
hagynak cserben soha! 

Kirkuf nem szólt semmit. A tűzhöz értek. A vezér leült, s a vidám 
társaságban egymaga komolyan, elgondolkozva, úgy fogyasztotta el 
vacsoráját, hogy ízét sem érezte a halnak. 

Nabunézer, a Krokodil köpcös, vállas parancsolója ott ült nem messze a 
tűztől, és már a második nagy halat falta hatalmas étvággyal. A kövér, puha 
hús fényesre mázolta vastag, piros ajkait. 

Kirkuf hosszan elgondolkozva nézte a mohón habzsoló embert. Látta 
világos arcbőrét és sötét, csigás fürtű szakállát, nagy, fekete, mandulavágású 
szemeit, amelyek mindig megkülönböztették Nabunézert a Nagy Folyó menti 
nép fiaitól. Mert a Krokodil parancsolója valahonnan a két folyó mentéről 
került a Vörös-tenger vidékére. Annak a két folyónak a mentéről, amelyek 
visszafelé folynak, nem délről északnak, mint a fáraó országának anyja: a 
Nagy Folyó. 

Annak idején, amikor Kirkuf Pajómból a tengeri flottához került, 
Nabunézer már kormányos volt. Mindenki jó hajósnak és vakmerő-katonának 
ismerte, de kegyetlen volt, ha győztek; kapzsi az osztozkodásnál, ha 
zsákmányoltak; és olyan babonás, hogy még a letiport városok isteneinek is 
áldozott a népüktől elrabolt javakból. 



Kirkuf elfogadta vállalkozását a nagy útra, mert a Krokodil parancsolója 
volt. Erre az erős hajóra pedig tudta, hogy szüksége lehet az ezer veszélyt rejtő 
ismeretlenségben. Jobban szerette volna ugyan a Krokodilt Nabunézer nélkül, 
de hát nem lehetett. A parancsnoknak joga van a hajójához, és semmi ok nem 
volt arra, hogy e jogától megfosszák, így került a Krokodillal együtt 
Nabunézer is a vállalkozók közé. Kirkuf jól ismerte a messzeföldi parancsnok 
minden hibáját és erényeit is. Jó lesz az ígérgetéseknek idejében elejét venni, 
mert gyakran a hajóslázadások oka éppen az, hogy az embereket mesékkel 
kecsegtetik, s a végén, amikor a vállalkozás nem úgy üt ki, ahogy a 
kecsegtetések szóltak, kész a baj... 

- Hahó, uram! Min gondolkozol, hogy még lépteim zaját se hallod?! 

Kirkuf összerezzent a váratlan hangra, s hirtelen megfordult. Hur-shu, az 

íjász állott mögötte. Arcán széles mosoly, vállán a fegyvere, s kezében 
ernyedten elnyílt szárnyú madár teteme. 

- Ugye, ez volt az, uram? - kérdezte diadalmas hangon a vadász, és a 
madarat a hadnagy felé nyújtotta. 

Kirkuf kézbe vette a zsákmányt. Látta, hogy Hur-shu egy éppen olyan tarka 
tollú madarat lőtt, mint amilyen ma délelőtt az árbocon tollászkodott. 

- Ügyes fiú vagy, Hur-shu - dicsérte jókedvűen kipirult arcú vadászát a 
hadnagy. - Hogy sikerült? 

- Látod azt a nagy fát ott az erdőszélen? 

Kirkuf bólintott. 

- Ott, azon a kiálló ágon, mihelyt partra szállottunk, csak megláttam 
őkéimét. Na, a rosszak borzolják fel a tolladat, gondoltam magamban. Egyszer 
csúffá tettél, de még egyszer nem fogsz! A fához lopakodtam, de nesztelenül 
ám, mint egy macska. 

- Ehhez értesz - mosolyodott el Kirkuf. - Az imént is, hogy mellettem 
termettéi, észre sem vettem. 

- Tokvonsiti gyerek vagyok én, uram! Még a nagyapám nagyapjának a 
nagyapja is vadász volt. Csak én fajzottam el a tengerre... Hát, amint 
mondám, mint a macska, osontam a fához. Az enyém vagy, gondoltam, s 
rácéloztam nagy hirtelenében. De a madár, mintha csak a rosszak súgták volna 
neki, huss, továbbrepült vagy három fával arrébb, be az erdő felé! Ez így ment 
fáról f ára, mióta csak partra szállottunk. Már vagy századszor röppent fel a 
nyílhegyre való, mikor megmérgelődtem, s vaktában ráhúztam. Éppen a 
begyét találtam. Lebukott, mint egy kődarab. Kikotortam a bokrok közül, 
ahová esett, s megindultam visszafelé. Volt eszem! Kergetőzés közben, ahol 
csak elmentem, meg-megtördeltem egy-egy kiálló vesszőt. Most ezek a jelek 
vezettek vissza a tűzhöz, mert az erdő errefelé nagyon sürü ám, uram! 

- Derék legény vagy, barátom! - csapott Kirkuf a matróz vállára. Aztán a 



tűz körül ülők felé fordult. - Hé, fiúk! Tudjátok, min gondolkoztam? Hogyan 
is nevezzük el ezt a helyet, ahol először partra szállottunk? S most jön Hur- 
shu, s hozza ezt a madarat. Méghozzá röptében szedte le! Legyen e part neve 
Hur-shu dicsőségére s a tarka tollú madár emlékére a “Röptében lelőtt madár 
kikötője”. 

- Éljen, éljen! - kiáltozták az emberek, s a szerencsés vadászt vállukra 
kapták, úgy hordozták meg a zsarátnokába omlott tábortűz körül. 

Aztán leültették a tűz közelébe, s a vacsora maradékából a legjobb 
falatokat nagy zöld lapuleveleken eléje rakták. A fiú pedig evett derekasan, 
mert éhes volt, mint a farkas. 

Az öt hajó legénysége nemsokára danolászni kezdett, s a parázsló tűz körül 
pajkos és komoly dolgokról mesélgettek. Idézgették a hátuk mögött maradt 
földek emlékét, hogy szívük megerősödjék a jövő reménységében és hitében. 

Talán amióta ember él a földön, a tábortüzek békéje először honolt a 
“Röptében lelőtt madár kikötő”-jében. 



VIII. FEJEZET, 


amelyből kiderül, hogy milyen te a világ képe, és a vér elválik a víztől, de 
Kirkuf úgy gondolja, hogy ez így is van jól 


- Ej, a rosszak tudják, hol a világ vége - vonta meg vállát egy csúnya, 
szörnyű sebhelyes arcú tengerész. - Én csak amondó vagyok, hogy sok 
hajóssal beszéltem már életemben. Magam is már ide s tova huszonöt kemény 
éve járom a tengereket, de olyan embert még nem hallottam, aki már 
messziről látta volna a nagy világ szélét. Akárkit kérdeztem, mind csak azt 
mondta, hogy amíg a szemmel látni lehet, mindenütt ég van meg föld meg 
tenger... 

- Akkor mi, ha eltévesztettük az utat, mehetünk, amíg csak élünk. Soha 
nem lesz vége a hajózásnak - folytatta a megkezdett gondolatot egy fiatal 
pajomi matróz. 

- Nem kell megrettenni - legyintett Nabunézer ahol jöttünk, ott menni is 
lehet. 

- Csakhogy mi nem megyünk! Visszafelé soha nem megyünk! Vagy Punt 
ország, vagy a világ vége! - csattant keményet Kirkuf hangja, mert sehogy 
sem volt ínyére az ilyenfajta beszéd. 

- Igen, uram, vagy Punt ország, vagy a világ vége - bólintott készségesen 
Nabunézer. - Hiába mondja ez a vágott pofájú lidérc, én biztosan tudom, hogy 
a világnak van ám vége, mert én láttam a világ képét! 

- Hohó, hajóhadnagy uram - rikkantott közbe megsértődötten a sebhelyes 
arcú akkor te olyasmit láttál, amit senki közülünk! S hisszük, ha akarjuk, 
amit beszélsz. 

- Nem azért mondtam, hogy higgyétek. Hisztek, amit hisztek, de én láttam, 
amit láttam - vonta meg egykedvűen a vállát a Krokodil hadnagya. 

- Magam is kíváncsi volnék, hogy milyen a világ képe - szólt Kirkuf 
komolyan, s pillantása Nabunézer arcába mélyedt. Az állta a vezér tekintetét. 

- A te kedvedért, hadnagy uram, igazán csak a te kedvedért, elmondom az 
egészet - készségeskedett az idegen származású hadnagy. Aztán hosszan 
bámult a hamvasán hunyorgó zsarátnok közepébe. Elgondolkozva simogatta 
csigákba omló szakállát, és mesélni kezdett: - Sokan tudják közületek, hogy 
én a Két Országtól, a Nagy Folyótól és Vörös-tengertől messze keletre eső 
földön születtem. Az én népem is hatalmas nép. Erős királyok uralkodnak 
felette... Nálunk is vannak nagy városok, mint amilyen On vagy Manofri a 
Nagy Folyó mentén. Csakhogy az én népem országát két folyó mossa, és azok 
éppen szembefolynának a Nagy Folyóval... Még emlékszem három nagy 




városra: Ninivére, Urra és Babilonra... Mert apámnak három-négy nagy 
hajója volt. Azzal gabonát, halat és gyümölcsöt szállítottunk a városba. Jól 
éltünk, mert bárka kevés volt, jó hajós még kevesebb, de fuvar sok adódott... 

- Ne dicsekedj, hadnagy uram! - szólt közbe bosszúsan a vágottképü. - A 
világ képéről beszélj! Nagyságos vezér urunk arra kíváncsi, nem tiszteletre 
méltó atyád teknőire... 

- Ha nem esik jól a fülednek, amit mondok, eredj aludni. A rossz szellemek 
tegyenek nyilallást a fültövedbe! - szitkozódott bosszúsan a messzefoldi. 

- Hamarább fordul fel a te gyomrod, ha majd háborog a tenger - csípett 
vissza jókedvűen a vágottképü. 

- Csend legyen! - parancsolta Kirkuf. - Beszélj, Nabunézer, de a világ 
képéről, mert úgy ígérted. 

- Sze' arról akartam, uram! Éppen arról, amikor ez a majompofa 
közbelefetyelt. 

A vágottképü szó nélkül lenyelte a galuskát, mert eszébe jutott a vezér 
parancsa. Csak a szeme villogott a mesélőre hitetlenül, kihívóan. 

Nabunézer pedig folytatta ott, ahol félbeszakították: 

- Olyan tizennégy esztendős lehettem. Éppen Úr városa mellett hajóztunk. 
A hűvösebb idő már múltán volt. A nappalok egyre nyúltak. A parasztok 
készülődtek, hogy megkezdjék a mezei munkát. Új év közeledett. Egyszer 
csak odajön hozzám az apám. Karján egy könnyű gyolcsruha, kezében egy új 
saru meg cifra, csatos öv, s azt mondja: “Vedd fel ezeket, Nabunézer, hadd 
lám, hogy festesz bennük.” Na, nekem sem kellett kétszer mondani, örültem a 
szép ruhának... 

- Majom voltál már akkor is - szólt közbe csendesen a vágottképü, de azért 
úgy, hogy mindenki meghallja. A kuncogás, nevetgélés újra kezdődött, de 
Kirkuf kemény pillantása csendet teremtett. Nabunézer pedig folytatta: 

- Mikor magamra vettem a szép új ruhát, apám elölről-hátulról megnézett 
rajtam mindent, aztán így szólt: “No, Nabunézer, mától kezdve emberszámba 
mész. Holnap bemegyünk a városba, és megünnepeljük az új esztendőt.” 
Örültem a szép új ruhának, és annak is, amit apám mondott. De hogyne 
örültem volna, mikor már gyerekkorom óta annyi nagyszerűt hallottam az úri 
újévi ünnepekről! 

Nabunézer elgondolkozva nyúlt egy fakupa után, és mohón ivott, néhány 
kortyot a vizes borból, amit a partraszállás örömére osztatott Kirkuf. 
Szomjazott a zsíros sült hal a messzefoldi hajós gyomrában... 

A jóleső kortyok után keze fejével megtörölgette a bajuszát és ajka körül a 
sürü, sötét csigákba bodorított szakállát, végignézett a csendben figyelő 
arcokon, aztán folytatta: 

- Szó, ami szó, az úri újévi ünnepek megérdemelték nagy hírüket, mert 



különbek voltak mindannál, amit csak kibeszélni emberi nyelv képes volna. 
Volt ott a város közepében egy nagy, lépcsőzetesen épült templom, de olyan 
magas volt, hogy... 

- A manofri nagy piramis hónaljáig sem ért - vágott közbe rosszmájúan a 
vágott képű legény. Az egyiptomiak ízes nevetéssel jutalmazták a közbeszólót, 
mert jólesett szívüknek, hogy ilyen csattanósan védelmezte azt, ami mégiscsak 
hazai. 

- Én jobban tudom, hogy mit érnek a két birodalom palotái és piramisai és 
templomai, mert én sok földet bejártam, de azoknál mindenütt csak 
hitványabbat láttam - vonult vissza az egyiptomiak hiúságát legyezgetve az 
idegen földi hadnagy —, de elhiggyétek nekem, hogy az a tiszta fekete kőből 
épült nagy templom sem öklömjankó! Úgy is hívják azt, hogy Zikkurat hegye. 
Pedig felénk, vagyis inkább tőlünk nem messze akkora hegyek vannak, hogy a 
felhők is csak az ormaik alatt gomolyognak. Akkora hegyek sehol a világon 
nincsenek tán... A fekete Zikkurat minden lépcsője egy-egy emelet, s minden 
emelete egy-egy templom, és mindenikben papok imádják a város és az ország 
nagy istenét: Nánnárt. A templom legtetejében két skófium alatt lakik Nánnár 
isten felesége, a földi asszony. Hozzá száll le éjszakánként Nánnár isten. A 
földi asszony pedig, akit az ország legelőkelőbb, legszebb leányaiból 
választanak, ott fenn fiat fogan Nánnár istentől. Az isten fiaiból lesznek majd 
Nánnár isten papjai, akik amíg élnek, dicsőítik nemzőatyjukat... 

- S ott fenn ki vigyáz, ki táplálja az istenetek feleségét? - kérdezte egy 
öreg kormányos, aki mindig fején szokta találni a szeget. 

A zsarátnok világította körön túl, ahová a sötétség miatt már nem lehetett 
látni, ismét végighullámzott a nevetés. Nabunézer bosszúsan pillogott alig 
látható társaira. 

- Ej, a rosszak hordjanak el benneteket! Mit tudom én, hogy van! Nem 
vigyáztam én még soha az isten feleségét! De ha ti csak röhögtök rajtam, 
elhallgatok. Beszéljen nektek Számás, a Marduk isten néma szolgája! 

-Az igaz beszéd sohase bántson - emelte fel ujját Kirkuf. - Inkább beszélj 
már, s mondd el végre, milyen tehát a világ képe. 

- Oda akarok kilyukadni - bólintott készségesen Nabunézer. - Csak 
hagyjanak ezek a röhögő szamarak. 

Azzal a Krokodil hadnagya ismét kortyolt egy nagyot a fakupából, s mesélt 
tovább. 

- Mikorra mi apámmal a városba értünk, már tenger nép volt az utcán, a 
tereken, a templomokban s mindenütt. Pedig mi is korán keltünk, és 
mondhatom, siettünk aznap, hogy jó helyről láthassuk az isten halálát... 

- Hát az a Nana... vagy izé... Nannát isten meg szokott halni? - kérdezte 
egy csodálkozó hang a sötétből. 



- Az meg - bólintott Nabunézer komolyan. - De fel is támad, és azt 
láthatja mindenki, úgy ám! Csak a nyelvedre vigyázz, mert se nem Nana, se 
nem Nannát, hanem Nánnár.... 

- Egykutya - dörmögte az öreg kormányos, és úgy erőlködött, még az arca 
is félreferdült belé, hogy valahogy megvakarhassa bal kezével a jobb 
lapockája közepét. 

Nabunézer úgy tett, mint aki nem hallotta a közbedörmögést. 

- Én egy falpárkányra kapaszkodtam, apám tartotta a lábamat... jól 
láthattam mindent... Láttam, amint a Ninive felőli kapun, fehér szamár hátán, 
arany álorcával a fején jött Nánnár isten. Nem volt a kezében semmi más, csak 
egy virágzó zöld ág, de azért mindenki leborult előtte... és az összesereglett 
sokaság szórta eléje a zöld ágat s a virágot... A módosabbak köpenyeiket 
terítették eléje, hogy ne kelljen porba lépnie az isten szamarának. 

Nabunézer a közvetlen élmény erejétől és a gyermekkori emlék melegétől 
fűtött hangon mesélt. Mindenkit megfogott az isteni színjáték története. 

A kételkedők is tágra nyílt szemmel hallgatták, mint egykor kisded 
korukban anyjuk ajkáról a regélő szót. 

Amikor elhallgatott, sokáig merengve bámult az alig hunyorgó zsarátnok 
közepébe. Félig lehunyt szeméből látni lehetett, hogy lelke a “fiatalkori 
emlékek hímes mezejét járja. 

- Hanem a világ képéről megfeledkeztél, hadnagy uram - figyelmeztette 
halkan Kirkuf a messzeföldi mesélőt. 

Nabunézer a vezérre nézett. 

- A világ képe, uram? A világ képe: a Zikkurat hegye! A nagy fekete hegy, 
amely, azt mondják, fehér vizeken lebeg, s csúcsán a kék sátor az égboltozat. 
Ezen a fekete hegyen élünk mi, emberek. Süt a nap, ver az eső, és fújnak a 
szelek. De bent a fekete hegy méhében csodálatos termek, szemkápráztató 
pompa és gazdagság van. Minden, ami csak a fekete hegyen él, keresi a 
bejáratot a hegy boldogságot rejtő méhébe. És most úgy hiszem, hogy ez a 
Punt országi utazás engem s titeket mind a boldog, gazdag élethez vezet. Mi 
megtaláltuk a Zikkurat hegyének rejtett kapuját. 

- Nem, Nabunézer, én nem ezzel a hittel indultam útnak - csóválta meg 
fejét komolyan Kirkuf. - Én más hittel élem az életet. Én jól tudom, hogy 
egyszer számomra is eljön a sírás napja, egyszer az én fejem fölé is felszáll 
majd utoljára Rá isten fényes orcája. Számos évek múltán-e vagy már holnap? 
Nem tudom. 

Nem is gondolkozom felőle. Ha távol hazámtól, a viharzó tengeren vagy 
ismeretlen partokon ér utol a végső óra, jól tudom, még az sem lesz, aki 
szívem fölé tegye a halottak könyvének vallomását. A világ képe, bajtársaim, 
nem a Zikkurat hegye! A világ képe itt van a szívünkben. Lehet, hogy rossz 



úton járunk, és amerre keressük, nincs is Punt ország. Akkor valamennyien itt 
hunyjuk le szemünket az ismeretlen partokon. De utolsó gondolatunk akkor is 
csak az lehet: emberek, férfiak módjára éltünk, és úgy is haltunk meg, és 
ezenkívül más jutalmunk nem lesz akkor. 

Ha viszont megtaláljuk, amiért jöttünk, miénk a népünk előtti dicsőség és a 
földi javak jutalma is! Akár így, akár úgy, csak egy cél lebegjen előttünk: 
éljünk bátran, férfiak módjára halálunk órájáig, mert nem a beteljesülésben, 
hanem a fényes, nagyszerű, emberhez méltó célok kitűzésében van a lélek 
igazsága! 

- Beszédnek szép volt, nagyságos uram - bólintott Nabunézer csakhogy 
az én isteneim azt mondják: a halottakra örök sötétség borul, s az árnyak 
világa szürke, egyhangú unalom, talán csak akiket hadi vállalkozásban öltek 
meg, azoknak van jobb dolguk, mert az ilyenekről azt mondja az ének: 

Agyon hever, 
tiszta vizet iszik 
az, aki harcban esett el. 

Te is meg én is láttunk ilyet - 
apja meg anyja tartja a fejét: 
felesége mellette van. 

Nabunézer mély torokhangon zsolozsmázta a dalt. Az idegen szavakat csak 
maga értette, a többiek talán dallamából érzékelték a gyászos tartalmat. Amint 
az éneknek vége szakadt, a messzeföldi hajós Kirkufra emelte furcsán fénylő 
szemeit. 

- A rosszak tudják, inkább vagyok gazdag élő, mint temeteden hős - vonta 
meg a vállát Nabunézer. - Mi itt mindnyájan azért indultunk útnak, hogy ne 
kelljen vízikutyák módjára legyötörni az életet, amíg eljön a sírás órája, mint 
te mondád. 

- Nem értem, mit beszélsz, de vigyázz a nyelvedre, mert ki találom 
vonatni, ha esküszegő szóra nyílik ajkad! Vedd észbe: mi addig megyünk e 
partok mellett előre, amíg elérjük Punt országot vagy a világ szélét... 

- Vagy az életünk végét - csattant ellenségesen az idegen hadnagy hangja. 

- Úgy van - bólintott komor elszántsággal a fáraó öt hajójának parancsoló 
hadnagya. 

Sem a “Röptében lelőtt madár kikötő”-jében, sem később erről többet 
hangos szó nem esett. Itt-ott azonban, ahol két-három hajós csak 
összedughatta a fejét, suttogó szavakkal vitatták: vajon mire is való ez az 
utazás a vészterhes ismeretlenbe? És valamint a kiömlött vérbői a savó 
kiválik, úgy váltak el a kincskereső kalandorok az igazi férfiaktól. 



Lassan-lassan az Erős krokodil fedélzetén csak gyenge szívű kalandorok 
hajóztak, s a gyengébb bordázató bárkákra kerültek az ismeretlen vizek 
acélszívű viharmadarai. A vér elvált a víztől! 

Kirkuf jól látta, hogy mi történik alattomban, de hagyta, hogy legyen, 
aminek lennie kell. Egyszerre akart rácsapni az egész szemét népségre. 

Szívének csak az fájt, hogy Bábát és még két ifjú pajomit a Krokodil 
fedélzetén lattá. De megkeményítette magát. Nekik sem szólt semmit. 
Hulljanak ők is, ha férgesek! 



IX. FEJEZET, 


amelyben Rá isten megváltoztatja útja járását, s azért mi, harmincöt 
évszázad múlva, elhisszük, hogy a fáraó hajósai túljutottak az Egyenlítőn 


A nap egyre magasabban járt a dél felé haladó karaván fölött, és egyre 
hevesebben sütött. Naponta meleg záporok hullottak, úgy sustorgott a tenger 
vize, mintha katlan lett volna alatta. Jobbra a partokat sürü, forró párájú 
őserdők borították. A part menti szél a hajóig sodorta nedves, meleg 
leheletüket. A fáraó hajósainak arcáról, nyakáról, hátáról patakokban folyt a 
csípős veríték. A kövér cseppek ajkaikról ínyükre szivárogtak, és keserű, sós 
szájízzel lankasztották az eltikkadt embereket. 

De mindazt, amit testük szenvedett, jóvátette szemük gyönyörűsége. A 
színeknek és árnyalatoknak ilyen tobzódását még nem látták sohasem. A 
csodálatos őserdők a haragoszöld, majdnem fekete árnyaktól az arányló 
sárgás, selymes rózsabogárszín minden árnyalatában pompáztak. Az égen 
leheletkék fátylas lebegés vagy a citromsárga, kárminvörös és mélylila minden 
árnyalata váltakozott aszerint, hogy este volt-e vagy reggel, eső előtt vagy 
után, reggelre, délre vagy estére állott-e az idő. És a menetiránytól balra a 
párákba tűnő messzeségig a végtelen láthatár kobaltkék víztükörre borult. 

Kirkuf hosszasan, figyelmesen nézte az égboltot. Markát apró tölcsérré 
formálta, s a cseppnyi résen át úgy figyelte a napot, hogy belefájdult a szeme. 
Arccal abba az irányba fordult, amerről a nap jön fel, aztán ismét hosszasan a 
fénylő, lángoló gömb felé figyelt. Igen, amit látott, afelől nem lehetett többé 
kétsége. Mégis, hátha tévedett?... 

- Hahó, Ur-shu! 

- Parancsolj, uram! - kiáltott le az árboc csúcsáról egy pihés arcú hajósfiú. 

-A Klieper-Ra keressen kikötőt! 

- Megértettem, uram! 

A fiatal matróz fürgén lecsúszott á vékony rúdon, felkapott egy hosszú, 
fehér kendőt, és a kővetkező pillanatban már megint az ide-oda ringatózó 
magasságban volt. Bal kezével keményen megragadta az árboc csúcsát, és 
jobb kezével széles mozdulatokkal lebegtette a lenge jelzőleplet, hogy jó 
messziről megláthassák. Aztán várt, és figyelt előre a messzeségbe, ahol mint 
egy kedves játék bárka, ringatózott a kis felderítőhajó. Kis idő múlva 
bosszúsan megcsóválta a fejét, és még szélesebb mozdulatokkal jelzett a 
Kheper-Rának. 

Kirkuf figyelte a legény mozdulatait. 

- Ne légy bosszús, fiam! Az őrszem biztosan előrenéz. Azért felderítő, 



hogy előrenézzen, s csak néha hátra. 

- Rendben van, uram! A Kheper-Ra jelzett, hogy megértette. 

- Na ugye, megmondtam? - válaszolta Kirkuf megelégedéssel, és tovább 
szemlélte az eget, mintha más látnivaló nem volna semerre. 

- Vajon mit nézhet? - lökte meg társát egy fiatal. 

A kérdezett egykedvű undorral rágcsált egy marék főtt kölest, és 
érdeklődés nélkül vonta meg a vállát. 

- Mit tudom én, nézzed te is, hátha rájössz! 

Estére hatalmas őserdő lábánál kötött ki a fáraó öt hajója. A parton alig volt 
akkora tisztás, hogy tüzet lehessen rakni, s mozogni is egy kicsit, anélkül hogy 
a fák közé ne kellett volna lépni. De még az sem lett volna baj! Mentek volna 
a hajósok egy kicsit beljebb is az erdőbe, csak ne borított volna mindent bozót 
és a fák koronájáig kúszó lián. Itt csak fejszével lehetett volna utat törni 
lépésről lépésre. 

Maradtak tehát szorosan a part mellett, s mivel táborhelyük közelében jó 
hideg vizű forrás is csörgedezett, ahol elolthatták tikkasztó szórajukat, 
nemsokára megelégedetten ülték körül a vidáman pattogó tábortüzet. 

Amíg a vacsora megsült, Kirkuf egyenként szólította a hajók parancsoló 
hadnagyait. Először a Nehet-nu-mu, a Vízi óriás öreg hadnagyával beszélt: 

- Ra-dámuth barátom! Te vagy a legidősebb parancsoló hadnagy, sok vizet, 
sok partot megjártál. Elgondolni is sok, hányszor néztél szembe Rá isten 
tündöklő arcával! Mondd meg nekem, öreg barátom: ha arccal napkeletnek 
fordulsz, a delelő nap a fejed fölött jobbra vagy balra van-e? 

Az öreg hajós parancsnokára emelte barázdás, becsületes arcát. 

- Ó, uram, hiszen te magad is tudod, hogy mindig egy kicsit jobb kézre 
esik, soha sincsen pontosan a fejünk felett. Talán merthogy mi, emberek, meg 
sem érdemeljük, hogy Rá isten éppen a fejünkre szórja áldó melegét... 

- Jól van, Ra-dámuth barátom! Ne szólj senkinek arról, amit kérdeztem, s 
küldd ide hozzám Ahlmefit hadnagyot; a Kheper-Ra parancsolóját. 

Kirkufnál fiatalabb, nyílt arcú, szép szál egyiptomi férfi jelentkezett 
nemsokára. A flottaparancsnok őt is megkérdezte, és ő is csak azt mondta, 
amit az öreg hadnagy. És teljes bizonyossággal azt állította Nehmeth, a 
Khonsu-nu-mu hadnagya és Nabunézer, a Vézár-meseh parancsoló ja is. 
Kirkufnak nem lehetett többé semmi kétsége. 

Másnap reggel Kirkuf megparancsolta, hogy a hadnagyok kivételével 
mindenki szálljon hajóra. Aztán maga elé állította négy tisztjét, s ekképpen 
közölte velük észrevételét: 

- Parancsolótársaim! Tegnap partraszállás után egyenként megkérdeztelek, 
ha arccal keletnek fordulunk, a jobb vagy bal kezünk felől süt-e reánk Rá isten 



fénylő orcája. 

Mind a négyen azt válaszoltátok, amit én is tudtam, hogy jobb kéz felől. 
Nos, édes barátaim, én már napok óta figyelem: a delelő nap bal kezünk felől 
süt, és jobb kezünk felé vet árnyékot! Anélkül, hogy bárkinek is szólnátok, ma 
valamennyien kettőzött figyelemmel vizsgáljátok az eget! Ahlmefít, úgy 
igyekezzél, hogy estére tábort üthessünk! 

- Úgy lészen, uram! - bólintott a felderítőbárka parancsolója. 

-Amíg a legények vacsorát főznek, ki-ki elmondja hogy mit észlelt. 

És aznap öt pár szem vizsgálta gondosan Rá isten fénylő orcáját, amelyet 
megváltoztathatatlannak tudott minden ember. Ilyennek látták öröktől fogva a 
két ország bölcs papjai, és ilyennek tanították minden népek okulására. 

Eljött a dél, és íme, az örök változatlanság képe most orcát változtatott! 
Semmi kétség! Alig észrevehetően, de mégis a delelő nap bal kézről sütött, és 
jobbra vetett alig félujjnyi árnyékot. 

Mikor az esti tábortűztől nem messze a fáraó öt hajóstisztje összeült, 
egyöntetűen megállapították, hogy Kirkuf észrevétele helyes volt, de a 
jelenségnek nem tudták okát adni. Elgondolkozva merengtek maguk elé, és 
kutattak emlékeik között. De hasztalan! Ilyen csodáról még a 
tengerészlegendák sem meséltek. 

Kis idő múlva Nabunézer fészkelődni kezdett. Látszott, hogy mondani akar 
valamit, de nem tudja, merje-e, vagy jobban teszi, ha hallgat. Kirkuf 
észrevette, hogy a messzeföldi hadnagynak már nyelve hegyén a szó. 

- Beszélj, Nabunézer! - szólt hozzá bátorítólag. 

- Uram, ne vedd rossz néven szavaimat... Én sem vagyok hűtlenebb, mint 
más, csak itt-ott másképpen gondolkozom... Most úgy vélem, beszélhetek. Az 
emberek nem hallják, amit mondok, s ha tévedek, ti helyreigazítjátok... 
Mondhatom, ugye? 

- Beszélhetsz akármit, nem lesz bántódásod miatta - bátorította Kirkuf, 
mert szokása volt annak a véleményét is meghallgatni, akiben már nem 
nagyon bízott. 

- Uram, az égi jelekkel nem jó tréfálni, mert meg vagyon írva, hogy az 
istenek földi és égi jelekkel figyelmeztetnek ingatag sorsunkra. Lám, felénk 
mindenki tudja, hogy egykor, sok száz esztendővel ennek előtte Úr városának 
legelőin egy juh kétfarkú bárányt ellett, és még abban az évben az ellenség 
feldúlta Úr városát, és Ibi-Sin királyt fogságba hurcolta... Mikor én tizenhét 
esztendős voltam, az úri főpap felment a Zikkurat hegyének legfelső 
csarnokába, és hangos szóval meghirdette, hogy hallják minden népek, akik a 
várost és környékét lakják: “Ha Adar hó 14. napján holdfogyatkozás van, 
amely délen kezdődik, és északon végződik, akkor Úr városát az ellenség 
feldúlja, falait lerombolja, és a király az egykori uralkodó, Ibi-Sin sorsára jut, 



akiről köztudomású, hogy Elám fiainak fogságában fejezte be szomorú életét.” 
Ezt mondta a főpap, és úgy lön minden, amint ő megjósolta. Magam is alig 
tudtam a nagy pusztulásból megmenekedni, és el vergődni valahogy a ti 
partjaitok mentére, ahol aztán őfelségének, a Két Ország urának szolgálatába 
álltam. Áldás életére! 

Négy szempár figyelte az idegen hadnagy arcát. Nyolc elszántan fénylő, 
fekete szembogárból lövellt a kemény, kérdő pillantás Nabunézer felé. A 
Krokodil hadnagya már nem folytatta olyan magabiztosan, amint kezdte: 

- Látjátok, hadnagy uraim, én mostanában sokat gondolkodom azon, hogy 
mióta a Punt kikötőjét elhagytuk, egyetlen bárkával sem találkoztunk. Sehol 
embert nem láttunk a partok mentén. Pedig látjátok, ha az aranyat, tömjént, 
mirhát és a jó illatú fűszereket ebből az irányból hoznák, az úton 
hajókaravánokkal találkoztunk volna... S itt, e partok mentén számos kikötő 
lenne, és gazdag népek... 

- Hm - dörmögött hangosat maga elé a Vízi óriás öreg parancsnoka. 
Nabunézer reá nézett, és nekibátorodottan folytatta: 

- Most maga Rá isten figyelmeztet, hogy vigyázzunk magunkra, mert talán 
a legszörnyűbb végzet karmai közé rohanunk... Én veszedelmes égi jelnek 
látom orcájának megfordulását. Rá isten elfordította rólunk áldó tekintetét. 

- Azért süt olyan melegen, hogy még odahaza sem különben, mi? - 
csattant keményen a Klieper-Ra fiatal hadnagyának érces hangja. 

- Mióta szólnak bele a kölykek férfiak dolgába? - fordult Ahlmefít 
hadnagy felé a sötét szakállú idegen. 

- A hajóhadnagyok tanácsában mióta teszünk különbséget az évek száma 
szerint? - szólt Kirkuf a Krokodil parancsolójára. - Vénasszonyok szájába 
való dajkamesékkel gyengíted szívünk bátorságát, és még te merészeled 
kölyöknek nevezni azt, aki nálad különb férfi?! 

- Hallod-e, te fáraó hadnagya! Te parancsoló hadnagya az öt hajónak! Nem 
te adtad számba a szólás szabadságát? Hát vedd eszedbe, hogy az égi jelből én 
látom vesztedet, amelybe bennünket is vezetsz! Bolond, aki bolond után 
megyén! 

- Most pedig elhallgass! - dördült fel Kirkuf hadnagy hangja. - Én adtam s 
most visszaveszem szavad szabadságát! Ide nézz! 

Kirkuf előhúzta bőrkötője alól 3 fáraó kemény pergamenre írott parancsát, 
és-orra elé tartotta. 

- Ismered ezt? 

- Ismerem, uram - juhászodon meg a Krokodil parancsolója. 

- Meg vagyon-e írva benne, hogy a Veres-tenger s az utána következő 
vizek jobb partja mellett haladjunk szakadatlanul? 

- Meg, uram, meg vagyon írva - szólt csendes hangon a messzeíoldi. 



- Ráesküdtek-e szörnyű esküvéssel, hogy teljesíted a parancsot? 

- Ráesküdtem, uram. 

- Akkor tégy esküd szerint, s szádat megfogd, és ha félsz az égre nézni, 
tekints magad elé. és keresd, ha megkapod, a partok végét! Mert amíg jobb 
kezünk felől a szárazföld tart, mi előremegyünk. Megértetted? 

- Meg, uram - hajolt meg mélyen Nabunézer. 

- A hajósaitokat pedig ne riogassátok, hanem inkább ügyeljetek, hogy 
szívükben a férfihitet meg ne öljék holmi rémmesékkel. Most pedig térjünk 
vissza embereink közé. 

De hiába hallgattak a tisztek, ha ugyan Nabunézer is hallgatott, mert 
nemsokára mindenki észrevette, hogy Rá isten megváltoztatta járását, s bal 
kéz felől vonul végig a kéklő égen. Senki sem tudta okát adni az örök 
megváltoztathatatlan változásának. Kirkuf és becsületes parancsolótársai mit 
tehettek egyebet, viselték erős szívvel a csodát; Ha kérdezték őket, tréfás 
szóval, hetyke élccel ütötték el az aggodalmaskodást. Senki sem láthatta a 
kétséget, amely szívüket marta. 

Szerencsére közben semmi említésre méltó nem történt, és így az emberek 
félsze nemsokára lecsillapodott. A napok egyformán teltek, szinte unalmasán. 
A karaván pedig haladt, esküjéhez híven, szakadatlanul dél felé... 

Sok kemény kaland s számos hónapok múlva, - mikor Kirkuf flottája 
megtépázva, megfogyva, de dicsőséggel megtért hazájába, senki sem hitte el 
nekik a “Rá isten útja változását”. Az emléküket őrző tekercs, amelyet 
valamely korabeli írnok jegyzett le, hazugságnak, tengerészmesének minősíti 
jelentésüknek ezt a részét. 

Számunkra azonban éppen “Rá isten útja változása” a legdöntőbb 
bizonyíték amellett, hogy a fáraó bátor hajósai mintegy huszonöt évszázaddal 
napjaink előtt valóban áthaladtak az Egyenlítőn, és helyesen észlelték a 
nappálya ellenkező irányú elhajlását. 

Dicsőség érte emléküknek! 



X. FEJEZET, 


amelyben három hajós életébe kerül az az igazság, amely szerint egy fazék 
is lehet isten, ha vannak olyan népek, akik nem ismerik a természetét 


- Jobbra elöl füst! Hahó! Füst! Elöl jobbra! - kiáltott nagyokat a Kheper- 
Ra őrtállója, és messze a távoli part felé mutatott. 

A kis felderítőhajó legénysége izgatottan kapaszkodott az oldalvédekre, a 
nagyárbocra s minden magasabb helyre, ahonnan messzire lehetett látni. 

Végre annyi bolyongás után ismét lakott helyre értek! Hátha Punt országról 
is hallanak valamit! Csak Ahlmefit hadnagy, a hajó parancsolója nézte 
szótlanul, figyelmesen a messzeséget. 

- Lehet, hogy csak köd vagy felhő - szólalt meg hosszas hallgatás után jó 
hangosan, hogy mindenki hallhassa. - Amiért tűz van ott, nem biztos, hogy 
emberek is vannak. Lehet, hogy villám gyújtotta fa vagy erdő ég. Pedig már 
én is szeretnék az itteni atyafiak szemébe nézni. Még azt sem bánnám, ha 
maga a Punt országi király lakna ottan - tette hozzá tréfásan, mert látta, hogy 
szavai elszontyolították a legényeket. 

Kora délutánra eldőlt a kérdés: apró, hegyesen domborodó, ágakból, 
levelekből összerakott kunyhók körvonalai bontakoztak ki a fovenyes parton. 
A kunyhók között tűz égett, s fekete, meztelen emberek sürgölődtek, 
szaladgáltak ide s tova. 

Ezt látván Ahlmefit hadnagy, parancsot adott, hogy tűzzék fel az árboc 
csúcsára a sárgásvörös lobogót, a legnagyobb öröm jelét. Közel félnapi 
hajóúttal hátrább ebből tudta meg Kirkuf, hogy mit észleltek a Kheper-Ra 
hajósai, mert megállapodásuk szerint, ha emberlakta területre érnek, ezt a 
zászlót kellett kitűzniük. 

Estére az egész flotta együtt volt, s élén a Kheper-Rával bevonult annak a 
jókora folyónak a torkolatába, amelynek partján a fekete emberek szétszórt 
kunyhói állottak. Nagy merészen egyenesen a faluig nyomultak előre. 

Legelsőnek egy asszonyt pillantottak meg, aki hatalmas tökhéjjal kezében a 
part felé tartott vízért. Az ismeretlen föld első asszonyát legjobb akarattal sem 
lehetett fehérnépnek nevezni, mert fekete volt, mint az odaégett árpalepény, s 
meztelen, mint az erdők vadja. 

Ez még nem lett volna baj, de a csípője tájéka olyan kövéren domborodott, 
mintha tévedésből három asszony tomporát gyúrtak volna egybe. 

A hajósok eleinte megdöbbenéssel szemlélték az ébenbőrü csodalényt. 
Talán azt gondolták, hogy nincs is ilyen asszony, csak szemükkel játszik 
valami csalóka káprázat. 



A fene nagy csípőjű, bő mellű asszony is egy darabig csak bámulta a furcsa 
idegeneket, aztán földre dobta a tökhéjat, s farát meghazudtoló gyorsasággal a 
falu felé iramodott. 

Futva látni egy ilyen alakot - nem mindennapi élmény. A hajósok hatalmas 
hahotával hálálták meg a ritka fura látványt, amiben a fekete asszony akarata 
ellenére részesítette őket. 

Nagy komolyan csak az öreg kormányos sercintett egy jókorát, egyenest a 
szőke színű folyó sima hátára. 

- Soha ne lássak több fehérnépet, ha ennél csúnyábbat láttam már 
életemben! 

No de ha már itt voltak, csak ki kellett kötniük. Kirkuf parancsára vagy 
ötszáz lépésre a falutól szépen egymás mellé, a parti fák törzséhez pányvázták 
hajóikat, s óvatosan partra szálltak. 

Egy kis különítmény az öreg kormányos vezetésével megközelítette a falut, 
s a szélső kunyhóktól nem messze megállott, hogy szemmel tartsa a 
bennszülöttek mozgását. A többi hajós, ahol kiszálltak, a folyó partján három 
nagy tüzet rakott, hogy megsüssék vacsorájukat. Halat fogtak, mert Kirkuf 
megtiltotta a vadászást. Nem akarta, hogy szétszéledjen a legénység, mert még 
nem ismerte a bennszülöttek hajlamait, s meglepetéstől tartott. 

Közben a faluban is nagy volt a nyugtalanság. A fekete emberek s furcsa 
testű asszonyaik a település közepére gyűltek. Csattogó, csacsogó, majd mély 
torokhangú beszédükkel összevissza kiáltottak egymásnak, s közben 
izgatottan a hajók irányába mutogattak. Csak a sok apró, fekete gyermek nem 
vett tudomás-t a nagy izgalomról. Tovább játszottak, sivalkodtak, bakalódtak a 
falut övező fák alatt, a dús zöld fűben. 

Az öreg kormányos és őrcsapata elsősorban azt figyelte, hogy a fekete 
embereknek milyen fegyvereik vannak. Megnyugodott szívvel látták, hogy 
hosszú, hegyezett fadorongokon kívül semmi más nincs a kezükben. Igaz, 
hogy a dorongok hegyes végét tűzben egy kicsit megpörkölték, s ezáltal 
keményebbé tették. De azért csak hitvány fegyverek maradtak azok úgy is. 

Egyébként a feketék semmi jelét sem adták, hogy támadni akarnának. 
Inkább mintha attól féltek volna, hogy őket támadják meg. Ez is megnyugtatta 
az őrcsapat embereit, s lankasztotta éberségüket. így történhetett, hogy 
úgyszólván észre sem vették, miként, egyszer csak egy boglyas fejű, éjfekete 
szemű fiúcska olyan közel került az előőrshöz, hogy az öreg kormányos 
egyetlen ugrással el tudta érni, s hirtelen mozdulattal ölbe kapta a sivalkodó 
legénykét. A többi kis golyhó, mint a felrebbentet-t madárraj, futott szét a 
szélrózsa minden irányába. Az egyiptomiak csak ekkor vették észre, hogy a 
kíváncsi gyermekhad milyen ügyesen közelükbe férkőzött. 

Hanem a kis golyhó sivalkodására a bennszülöttek is fölfigyeltek. Kirkuf 



emberei nem titkolhatták többé közelségüket, öreg vezetőjük törhette a fejét, 
hogy miként másszék ki a csávából. Ha a kölyköt nagy hirtelen elengedné, 
ezek a feketék még azt hihetik, hogy ijedtében szalasztottá el. Ha meg nem 
engedi el, miként magyarázza meg nekik, hogy semmi rosszat nem forralt a 
gyermek ellen? Utóbb még ezért az ostobaságért nyakukra zúdítja az egész 
falut. Sok idő nem volt a gondolkozásra, s az öreg kormányos gyorsan 
határozott. 

- Eredj - parancsolt az egyik fiatal hajósra -, mondd meg Kirkufnak, 
fegyveresen jöjjenek ide! Ti négyen velem jöttök! Ti négyen pedig - itt 
maradtok! Ha megtámadnak minket, azonnal segítségünkre jertek! Egyébként 
megvárjátok, amíg Kirkuf ék jönnek. Na gyerünk! 

Azzal karján a sivalkodó poronttyal, négy társával a nyomában, Kirkuf 
kormányosa a kunyhók felé indult. 

A falubeliek észrevették őket, hirtelen elnémultak, és sötét pillantásokat 
vetettek feléjük. 

A szélső kunyhók közé értek, amikor egy asszony kivált a feketén tömörülő 
csoportból, és vicsorogva egyenesen az öreg kormányoshoz rohant. Látszott 
rajta, hogy akár a tíz körmével is kivájja gyermekét az idegen karjai közül. De 
erre nem került sor. Az egyiptomi már messziről feléje nyújtotta rúgkapáló 
zsákmányát, s barátságosan mosolygott hozzá, mint aki semmi rosszat nem 
forral. 

Az asszony pedig boldogan ragadta magához szurokszín csemetéjét, s 
visszairamodott vele a többiek közé. Alakja, mozgása olyan volt éppen, mint 
azé a másik asszonyé, akit elsőnek pillantottak meg a parton. Talán az is 
volt... Nehezen lehetett eligazodni közöttük, mert a messzefoldiek szeme 
mind egyformának látta valamennyit. 

A bennszülötteket pár pillanatra megzavarta ugyan az idegenek barátságos 
magatartása, de aztán ők sem akartak rosszabbak lenni, mint hívatlan 
vendégeik. A maguk módján be is bizonyították jóindulatukat. Sebtében- 
léptében elhúzódtak a falu másik vége felé, csak asszonyaikat hagyták hátra a 
körülöttük szégyenlősen bujkáló gyermekhaddal együtt. 

Ami aztán még hiányzott a barátságból, azt csakhamar pótolta az a pár 
mázos üveggyöngy, bronzmütyürke, amit az öreg kormányos és négy fiatal 
társa szétosztogatott. A gyermekek is kaptak egy-egy simogatást vagy tréfás 
barackot göndör fekete fejükre. 

Amikor a négy fiatal hajós látta, hogy a néger asszonyok nemigen tudják, 
mit kell kezdeni a csecsebecsékkel, megmutogatták nekik, miként ékesítsék 
nyakukat, ujjaikat, gömbölyű karjukat a talmi holmikkal. Az öreg kormányos 
nem valami jó szemmel nézte ezt a nagy buzgólkodást az Idegen 
asszonynépek körül. 




- Vigyázz magadra, te tökfejű! - mordult mérgeset a közelében álló 
hajósra. - Még a végén a nyakunkba zúdítod ezt a feketére pörkölt 
pereputtyot! 

Kár volt az aggodalmaskodásért. Az idegen föld fekete emberei nem 
ismerték a féltékenységet, s asszonyaik sem nagyon húzódoztak a barátságos 
idegenek elől. 

Nem is ebből lett a baj, hanem olyasvalamiből, amire ingyen sem 
gondoltak volna, Ráadásul éppen az óvatos öreg kormányos okozta a galibát. 

Már harmadnapja időztek Kirkufék a barátságos partokon. Értéktelen 
semmiségekért annyi gyümölcsöt, halat, húst s egyéb szükséges dolgot kaptak, 
hogy raktározhattak is belőle, amennyit csak nem féltettek a megromlástól. 
Egyik-másik fekete ember s furcsaforma asszony még a hajóikra is 
felmerészkedett. A tengerészek nem is igen bántották, inkább még csalogatták 
is őket. Különösen az asszonyféléket, s főleg a fiatalját. Pedig az öregebbje 
még kíváncsibb természetű volt... 

Egy fülledt, meleg délutánon, amikor mindenki árnyékban hüsölt, az öreg 
kormányos is helyet keresett magának egy széles, haragoszöld levelű bokor 
tövében. Szeretett így egyedül heverészni, elmélkedni, morgolódni magában. 

A bokor alól egy közeli halmocskára lehetett látni. A halmocska hátán 
szakasztott olyan kunyhó állott, mint a többi, csak éppen hogy úgy ki volt 
díszítve virággal, színes madártollakkal s körülrakosgatva csillámló kővel, 
mintha lakodalomba készült volna a gazdája. Csakhogy az öreg kormányos 
megfigyelte, hogy ezek a népek itten nemigen szoktak lakodalmazni, s még 
párosával sem élnek, hanem az egész együtt, úgyhogy azt sem lehet tudni, 
kinek ki az embere, s kinek ki az asszonya. 

- Nana, talán tán ott lakik a szerecsen király vagy a fekete fáraó - tűnődött 
az öreg tengerész. - Süljön meg őfelsége a saját zsírjában, ha nem tolta 
közénk azt a fényesre szurkolt képét! 

De csak nem hagyta nyugodni a kíváncsiság! Tovább morfondírozott, 
szokása szerint félhangosan: 

- Furcsa, senki sem megy be, és nem jön ki onnan. Bár egy dárdást 
odaállíthatott volna, hogy lássa a becsületes ember, kivel van dolga. Eh, bánja 
a fene! Ha nem jött közénk, megyek, megnézem én őfelségét. Ha kell, még 
hajladozom is előtte. Nem látja meg senki a mieinkből... Megéri. Még 
úgysem láttam soha fekete királyt... 

S úgy tett, amint mondta. Igaz, élőbb óvatosan körüljárta a kunyhót, mert 
ismeretlen helyen nem árt, ha az ember elővigyázatos. 

Bent semmi zaj, mintha nem volna lakója a cifra kalibának. 

Az öreg hajós csak egy-két pillanatig tétovázott. Aztán négy kézlábra 
ereszkedett, s bebújt az alacsony bejáraton. Amint szeme megszokta a 



félhomályt, hát uramfia, mit látott? 

A kunyhó teljesen üres volt, csak a közepén állott egy nagy mázas 
cserép fazék. Akkora, hogy akár két hajó tengerészeinek is lehetett volna 
hallevest főzni benne. 

- Ilyen bolondot sem láttam - csóválta meg bozontos fejét az öreg hajós 
házat építeni egy üres fazéknak. Látszik, hogy nem tudják, mire való. Sebaj, 
nekünk éppen jó lesz! 

Azzal fogta a szép, nagy edényt, s a falut megkerülve a hajó kikötőjébe 
ballagott vele. A parton heverésző legényekre messziről vidáman rikoltott: 

- Hé, emberek! Ki szereti a hallevest? Fogjatok gyorsan valamit, mert ma 
nem sütünk, hanem főzünk! 

Mire a közeledő este árnyékba borította a jövevények kikötőjét, a halleves 
ínycsiklandó illata már betöltötte a levegőt. A legények csendesen dalolgattak, 
jókedvűen tréfálkoztak, csipkelődtek, s közben megelégedett szívvel 
hallgatták a cifra fazék duruzsolását. 

Aznap este első látogatójuk egy fiatal leány volt. Nyakában egész sor 
fényes, mázas cserépgyöngy hivalkodott. Lehet, hogy éppen azt a legényt 
kereste, aki a minap megajándékozta. 

A vágott képű, torz arcú tengerészbe ütközött először, aki éppen rozsét 
gyűjtögetett a közeli bokrok között. 

- Eszem azt a bekormozott, vastag ajkú képedet! - vigyorodott a leányra. - 
Csak nem engem keresel? 

A leány is reá villantotta szép fehér fogait, s a szeme is ragyogott, de azért 
a tűz felé nézett, mint aki mást keres. 

Arca egyszeriben rémült kifejezést öltött. Pergő nyelven csattogott, 
csárogott valamit. 

A vágott képű matróz megvonta a vállát, és kacagásra gömbölyödött arccal 
szólt a megrémült leányhoz: 

- Nem értem én, mit mondasz, gyönyörűségem! Gyere közelebb, súgjad a 
fülembe, hátha úgy szót értünk. 

A leány azonban nem sokat adott a barátságos csalogatásra. Kezét a fejéhez 
kapta, s rémült sivalkodással elrohant a falu irányába. 

Akkorra már Nabunézer közeledett feléjük. Bosszúsan nézett a tovarohanó 
leány után, s durván mordult torz arcú társára: 

- Ebből megtanulhattad, te barom, hogy csak sötét éjszaka dugd a képedet 
fehérnép közelébe! Lásd, hogy megijesztetted a kicsikét - tette hozzá 
sajnálkozva. 

Szegény vágottképű hiába bizonygatta, hogy a fekete virágszálat nem ő 
ijesztette meg, hanem a tűz körül látott valamit a lány, s attól ijedt meg. 

Pedig igaza volt a rút arcú matróznak. 



Nemsokára három bennszülött férfi közeledett az egyiptomiak táborához. 
Megállották vagy húsz lépésre a tüztől, s izgatott, felháborodott hangon 
kiáltoztak a vendégek felé. Közben hadonásztak, mutogattak a fazékra. 
Félreérthetetlen jelekkel követelték vissza a cifra mázas jószágot. Különösen 
egy köpcös, lapított orrú, idősebb férfi erélyeskedett nagyon. 

- Ne ugrálj - állott eléje az öreg kormányos nem visszük el, ne félj! 
Csak kölcsönvettük! Érted? Kölcsön! Visszakapjátok, ha megfő a leves! Addig 
nesze, ezt neked adom. - S egy bronzgyürüt nyomott a fekete harcos markába. 

De ez meg se nézte az ajándékot, hanem úgy vágta a cimboráló idegen 
arcába, hogy ugyancsak sajgott a helye. 

- Hej, az apád rózsás hajnalát! - horkant fel a vén hajós, s egy pillanat alatt 
kihúzta övéből hosszú tengerészkését. 

A többiek is azon szent minutában talpra ugrottak. De nem került sor 
harcra, mert a három néger úgy elszelelt, mintha ott sem lett volna. 

- Most már semmiképpen sem adjuk vissza a fazekat - szólalt meg Kirkuf 
is határozott, csendes hangon, mikor a kavarodás után a hangulat 
lecsillapodott. - Egyébként már régóta nézem ezt a fazekat. Ilyent csak arra 
felénk csinálnak, Ónban s az Oir-tenger partján. Vajon hogyan került ez ide? 

- A tenger nem sodorhatta el olyan messziről, ahonnan mi jövünk - 
válaszolta eltűnődve Ahlmefit hadnagy, de lelkes, fiatal arcán látszott, hogy 
már ő is elgondolkozott a fazék dolgán. - Nem eshetett másként, csak úgy, 
hogy itt már előttünk is jártak hazánkfiai hajósok... 

- Az pedig nem lehetett más, csak a híres-neves Urdudu, a fáraó három 
hajójának parancsoló hadnagya. Róla van megírva, hogy régen, amikor még a 
legöregebb sem élt közülünk, ezen az úton indult el Punt ország felé. De aztán 
számos hónap múlva dolgavégezetlen hazatért. Úgy látszik, csak idáig jutott... 

Kirkuf úgy hangsúlyozta azt a “csak” szócskát, hogy abból mindenki 
megérthette: ők pedig nem hátrálnak, hanem mennek tovább, rendületlenül 
előre. 

Aznap este más látogatójuk nem volt. Sem férfi, sem asszony. A hajósok 
csendben dudorásztak, vagy a puha fűben elnyújtózkodtak, s úgy bámulták a 
fejük felett szikrázó csillagokat. 

Itt még a csillagok is másképp ragyogtak felettük, de ez nem rémítette 
szívüket, mert benne van az Urduduról szóló írásban, amiről Kirkuf annyit 
mesélt, hogy errefelé nem olyan a csillagok járása, mint odahaza. 

Egyszer csak az éjszaka csendjét dobszó verte fel. Mintha nagy, üres hordót 
döngettek volna husánggal... Még távolabbról talán válaszoltak is rá... De 
lehet, hogy csak az első visszhangzóit. 

- Úgy látszik, a komák a fazekat gyászolják - vélekedett egy Juub nevű 
karcsú legény, aki mindig a kormányos körül csellengett, mivelhogy földije is 




volt az öregnek, meg aztán tanulni is lehetett tőle sokat. Az őszülő hajós pedig 
oktatta is szorgalmasan ifjú földijét. Hadd váljék derék tengerész belőle! 

Reggel, alighogy megvirradt, ismét megjött az a három néger, akiket az 
este olyan szépen megugrattak. Ez alkalommal még erőszakosabbak voltak, 
mint az előző nap. Igaz, hogy a jövevények is megkutyálták magukat, s Kirkuf 
parancsa szerint nem adták a fazekat. Ne lássa ez a csóré pereputty, hogy ők 
engednek az erőszaknak! 

Végül is a három fekete közül a legmerészebb a fazékhoz lépett, s rátette a 
kezét, hogy visszavegye. 

Ebben a pillanatban Juub a vakmerő harcoshoz ugrott, s úgy taszította 
mellbe, hogy az menten hanyatt vágódott. De nem sokáig örülhetett a 
győzelmének, mert a felbuktatott néger egyik társa előtte termett, s mint a 
villám, döfte meg hosszú, hegyes lándzsájával. Az égetett lándzsahegy Juub 
mellén ment be, és a hátán jött ki. 

- Hej, az anyátok keservét! - ugrott oda az öreg-kormányos, de akkor már 
talpon volt az egész tábor. Villogtak a hosszú tengerészkések, s a három 
támadóból kettő a porondon maradt. Csak a harmadiknak sikerült nagyokat 
rikoltva kereket oldania. 

Rikoltozására mintha minden bokor, minden árnyék megelevenedett volna. 
Fekete harcosok tucatjai özönlöttek a kikötő felé. Még szerencse, hogy 
összevissza, minden megfontolt terv nélkül rohamozták meg az egyiptomiak 
táborát. 

A jövevények viszont messzire hordó nyilakkal, villogó késekkel 
hidegvérüen védekeztek, és szép rendben hátráltak hajóik felé. 

Csak azért is! Vitték magukkal a mázas fazekat is... 

Szegény Juubon kívül még két emberük maradt a porondon, és sok közülük 
sebesen, zúzódottan érkezett vissza hajójára. 

Igaz, hogy a négerek közül több mint egy tucat felbukott, s vagy háromszor 
annyi véresen hátrált meg a fölényes fegyverzetű ellenség elől. De “voltak 
elegen, akik a vízbe ugrottak, és a hajókig követték a kemény öklü idegeneket. 

Sőt egy karcsú, jókötésű fekete legény még a vezérhajó korlátján is 
átvetette magát. Hatan is reárohantak, hogy végezzenek vele. 

Kirkuf messze csengő hangja állította meg őket: 

- Ne öljétek meg! Elve fogjátok el! 

Ahol annyian estek egyre, nem volt nehéz végrehajtani a parancsot. Pár 
pillanat múlva a szerencsétlen néger már hiába forgatta nagy, rémült szemeit, 
mert a kérlelhetetlen kötél úgy körülcsavarta meztelen testét, hogy még 
szusszanni is alig tudott tőle. 

Árbocaidhoz kötötten jól láthatta, hogy miként villan a fejsze s csap le a 
megfeszülő kötelekre. A kötelek elpattantak, s a nagy ingó-ringó alkotmányok 




megindultak a folyó árján lefelé, amerre a végtelen kék víz fodros hullámai 
hazája partján törtek meg szelíden. A fekete fogoly lehajtotta fejét, és lehunyta 
sötét pilláit, mint aki nem mer szembenézni ismeretlen sorsával... 

Kormos, így nevezték el foglyukat Kirkuf hajósai, lassacskán 
“megszelídült”. Először csak az ennivalót és a vizet fogadta el rabtartói 
kezéből. Később a tengerészek nyelvén is megtanult néhány szót. Végül 
derék, bátor cimbora vált belőle, s bizony nem bánta meg Kirkuf, hogy 
megvédte életét. 

Tőle tudták meg aztán a fáraó tengerészei, hogy mi a zsákmány fazék titka. 

Kormos szerint a cifra mázas jószág régebbi a fáknál, ősibb a hegyeknél, 
még a víznél s a csillagos égnél is öregebb, mert olyan nem volt, hogy a fazék 
ne lett volna. A fazék mindennek parancsol: a szélnek, esőnek, meg a napnak 
is. Nem is volt szabad hozzányúlnia senkinek, egy ember kivételével, akit “a 
legerősebb gyermekének” neveztek nemcsak a Kormos falujában, hanem 
végig a folyó partján s bent az erdőben is, ahol csak emberek laktak. 

Ha sokat esett az eső, vagy éppen szárazság volt, “a legerősebb gyermeke” 
hátára kötötte a fazekat, és végigjárta a falvakat mind, hogy lássa “a 
legerősebb”, vagyis a fazék, milyen siralmas állapotban vannak a hívei. 

- Erre aztán minden jó lett ugye? - kérdezte meg hirtelen az öreg 
kormányos, de szeme sarkában huncut fények csillogtak. 

- Nem mindig - rázta meg fejét Kormos -, mikor fekete ember rossz, 
“legerősebb” is rossz. Fekete ember nem ad “legerősebb gyermekének” elég 
sok-sok enni, meg ami kell nekije, legerősebb nem adja eső. Bezony! 

- “Bezony” - utánozta az öreg kormányos Kormos hanglejtését kajánul -, 
a fáraó hajósai elcsórták “legerősebbet”, s ott maradt szegény kis árvája tatuka 
nélkül. Nincs mit a hátára kötni. Felkopik az álla! “Bezony!” 

Kacagott, aki hallotta ezt a mókás párbeszédet, s attól a naptól kezdve 
mindent, ami a pókhasú mázas edényből kikerült, még a megsavanyodott, 
“hideg kölest is “isteni eledelnek” titulálták Kirkuf vidám legényei. 

Csak az öreg kormányos elmélkedett néha, amikor pillantása a magas 
tisztséget viselt edényre “esett. 

- Lám csak, isten lett belőle, mert olyan népek közé került, akik nem 
ismerték őszentségét. úgy látszik, az a mindenható, amit nem ismerünk, mert 
aminek tudjuk a természetjét, azzal már csak komázunk... 



XI. FEJEZET, 


amelyben kiderül, hogy még a kegyetlen Végzet isten is csak azt sújtja, aki 
fut előle, de meghátrál a férfiszív bátorsága elől 


Meg sem rezdült a kormánylapát Kirkuf öreg hajósa kezében. A Szibu-en- 
száh a büszke vezérbárka vonalnyi pontossággal tartotta a szárazföld felőli 
távolságot. Igaz, hogy ehhez nem kellett különösebb hajósmüvészet, mert az 
erdő borította partvidék olyan egyenes volt, mintha mérőzsinórral húzták 
volna meg a szegélyét. Sehol egy pirinyóka behajlás, öblöcske, ahol meg 
lehetett volna állapodni. Pedig erre már igen nagy szükség lett volna, hiszen a 
fekete emberek folyóját immár közel húsz napja, hogy a hátuk mögött 
hagyták, s azóta ha ki is kötöttek, mindig csak a nyílt partok mentén tehették. 
Még tiszta szerencse, hogy a tenger ezalatt egyszer sem háborgott, s így a 
fáraó hajósainak nem volt szükségük jól védett kikötőre. De hát csak aggasztó 
dolog ilyen átkozott, végtelen egyenes part mentén hajózni! 

Kirkuf arcán is mintha ez az aggodalom tükröződött volna. Napok óta 
szavát sem lehetett hallani, csak állott összevont szemöldökökkel a 
parancsnoki helyen, s hol a szeme előtt sikló Kheper-Rát figyelte, hol az 
úttörő hajócskát! Rá isten bogárkájának karcsú árbocán csak nem jelent meg a 
khartamusszal pirosított lobogó, ami végre a biztos kikötőt jelentette volna. 

A vezér még egyszer végignézett az elől-hátul elterülő vízsivatagon, aztán 
anélkül, hogy egyetlen pillantásra is méltatta volna az egyhangú partokat, 
leszállott a hajó orrából, s egyenesen a farrészbe tartott, ahol az öreg 
kormányos végezte egyhangú munkáját. 

- Na, öreg, mit gondolsz? 

- Mindenféle bolondot, uram - vonta meg vállát a sokat tapasztalt hajós. - 
Egyszer ennek Is csak vége szakad - bökött fejével a part felé. 

- Én is úgy vélem - bólintott Kirkuf. - De lehet, hogy hamarabb jutunk 
kikötőbe, mint Punt országba. 

- Punt ország, Punt ország! - dohogott az öreg. - Ezek a népek itt nem 
valami nagy gazdagsággal dicsekednek. Ne vedd rossz néven, uram, de mikor 
én először megpillantottam őket, bizony arra gondoltam: “Na, Punt ország, ne 
neked, kiesett a feneked!” Merthogy olyan hiábavaló dolog errefelé keresni 
valami aranyban, fűszerben gazdag birodalmat, mint vizet töltögetni egy 
dézsába, amelyiknek előbb kiütötték a fenekét, itt meggazdagodni ugyan 
egyikünk sem fog, de olyanokat látunk, amit még hajósember nem látott. 
Azért hát csak menjünk, amíg lehet! 

- Csak a tenger el ne fogyjon, öreg! - nevetett Kirkuf. Mi megyünk is, ne 




félj! 

- Nem fogy az el, uram, soha! Igazi hajósnak ez a reménye. 

- Jó, jó - vidult fel Kirkuf a bátor beszédre -, de közben enni is kéne 
valamit. Attól tartok, hogy a kölesnek meg az árpának hamarabb végére érünk, 
mint ennek az útnak. 

- Csak föld legyen, uram! Vetünk s aratunk. Az időnkből futja. 

- Én is erre gondoltam - bólintott a vezér, s azzal már indult is vissza 
őrhelye felé. 

- Hadnagy uram! 

- Nos? - fordult meg Kirkuf. 

- Mondanék valamit, ha nem venné rossz néven - simogatta meg ritkás 
szakállát az öreg kormányos. 

- Csak ki vele! 

- Ha közelebb jönnél, uram... 

Kirkuf a kormányrúd mellé lépett. Az öreg hajós pedig közel hajolt a 
füléhez, s mint a szél, hol erősebben, hol halkabban suttogóra fogta a hangját. 

- Nekünk, egyszerű hajósoknak, tudjuk, nem szabad beleszólni a 
tekintélyes hadnagy urak dolgába. Bocsáss meg, uram, ha vétek szavaimmal, 
de már a legények is sutyorásszák... Ott a Krokodilon, a Nabunézer hadnagy 
hajóján nem jól mennek a dolgok... Az emberek mozgolódnak, s Nabunézer 
úr még biztatja is őket... s mind a szemetje gyűlt ott össze a népnek. Csak 
Bába s a két pajomi a te embered ottan, uram! 

- Azért kerülik még a pillantásomat is - mordult fel bosszúsan Kirkuf. 

- Nem akarják elveszteni a Nabunézer hadnagy úr bizalmát. Mert aki 
szeret téged, azt a hadnagy úr gyűlöli. Ezt jól vedd az eszedbe, uram! Bába az 
én számmal üzeni, s te is üzenhetsz neki az én számon keresztül: szórd szét 
őket, uram, míg nem késő! 

- Nem akarok kovászt minden hajóra, hogy megrontsa az egész 
legénységet. De azért jól tetted, hogy szóltál... 

- Hahó! Kikötő! 

Kirkuf a főárbocra pillantott. Az őrt álló matróz kiáltozott, s messze 
előremutatott hadonászó jobb karjával. 

A szanaszét üldögélő, heverésző legények is talpra szöktek, s mindenki a 
mellvédekre tolongott, hogy minél hamarabb megpillanthassa a várva várt 
kikötőt. 

Kirkuf a hajó orrába sietett, s gyors, rugalmas szökelléssel a parancsnoki 
helyre pattant. Igen, semmi kétség. A Kheper-Ra keresztbe állott, orral a 
szárazföldnek, és főárbocán, mint valami örömtüz lángja, úgy lobogott a 
kikötőt jelző piros zászló. 

Kora délután már az egész flotta egy széles, sárgán iszapos színű folyó 



torkolatában állott. De szerencsétlenségükre a szél iránya megváltozott, s ez 
jócskán megnehezítette a behatolást. 

Kirkuf parancsot adott, hogy a Klieper-Ra kísérelje meg először rézsűt 
irányban, ha lehet, akár hét-nyolcszáz lépésnyit árral szemben benyomulni. 

Ahlmefít hadnagy maga állott a kormánylapáthoz, s a kicsi bárkának 
nemsokára csak az árboccsúcsa látszott ki egy homokos dombhát mögül. A 
négy hajó legénysége megéljenezte a nagyszerű hajósbravúrt. 

Nehmeth hadnagy, a Khonsu-nu-mu, a Vízi futó parancsolója azonban 
tölcsért formált a tenyeréből, s úgy bömbölte túl az élénk zsivajt: 

- Patkány legyek, ha nem megyek feljebb! Ide nézzetek! - S azzal a 
kormányrúdhoz ugrott. 

- Egy tömlő bor annak a hajónak, amelyik legtovább jut! - dördült vissza 
Kirkuf hangja. - Jól vigyázz, öreg! - kiáltott aztán a saját kormányosa felé. 

- Meglesz, uram - köpött markába a vén tengerész, és erélyeset fordított a 
hosszú lapáton. 

A versenyzési láz minden hajóra átragadt. A legények nagyokat 
kurjantottak, s a hajók a kedvezőtlen szél ellenére pazarul siklottak fel a lassú 
ár ellenében. 

Csak a Krokodilt érte egy kis baleset. Túlságosan ferdén vette az irányt, s 
vagy négyszáz lépésre a torkolattól már partot is ért, pedig még a nehéz, lassú 
mozgású Vízi óriás is majdnem ezer lépést nyomult befelé. 

Az Erős krokodil kudarcának még jobban örültek a legények, mint saját 
sikerüknek, mert a híres, erős hajót maga Nabunézer kormányozta. A 
nagymellű, idegen hadnagy pedig nem nagy népszerűségnek örvendett Kirkuf 
hajósnépe között. 

Kirkuf úgy határozott, hogy a Krokodil maradjon ott reggelig. Majd 
másnap felvontatják valahogy a többihez. 

Aznap már nem volt idejük sem halászni, sem vadászni. Ettek, ami volt, s 
tüzet is csak azért raktak, hogy a füst elhessegesse a szúnyogokat, s távol 
tartsa a ragadozókat, ha vannak errefelé. 

Távolról, a folyó torkolata felől árván pislákolt feléjük még egy tábortűz 
fénye: a Krokodil legénységéé. 

Reggel tíz legény kíséretében Nehmeth hadnagyot küldte Kirkuf, hogy 
segítsenek felvontatni a torkolatban veszteglő Krokodilt, A kis csapat azonban, 
alighogy felkapaszkodott arra a dombhátra, amely elzárta a tenger felőli 
kilátást, megtorpant, a hosszasan szemlélődni kezdtek valamennyien. De 
bármennyire is erőltették szemüket, az Erős krokodilt nem látták sehol, úgy 
eltűnt, mintha a föld nyelte volna el. 

- Ki tudja, milyen vidékre értünk? - tűnődött el jóhiszeműen a becsületes 
hadnagy. - Lehet, hogy boszorkányos káprázatok csalják szemünket, vagy 



valami baj érhette Nabunézeréket. Eredj, fiam - fordult egy legényhez 
jelentsd Kirkuf nagyságos úrnak, amit észleltünk. Mi pedig folytassuk utunkat, 
amíg oda nem érünk, ahol tegnap este a Krokodil vesztegelt. 

Alig kétszáz lépés után, a parttól nem messze, sürü, lehajtó ágú bokrok 
között bujkálva Nehmeth hadnagy majd átesett egy élettelen emberi testen. De 
csak egy pillanatig tartott meghőkölése, s máris lehajolt a holtan heverő 
emberhez. Semmi kétség! Az egyik pajomi legény volt, a Nabunézer hajójáról. 

Vastag szálú, szakállas nyílvessző találta el hátulról, a szíve táján. Nem 
kínlódott sokat. De aki meglőtte, biztos akart lenni a dolgában, s úgy 
összevissza szurkába a hasát, a mellét, hogy tíz emberélet is kiszállhatott 
volna annyi likon. 

Mire a hadnagy mindezt megvizsgálhatta, már hatan-heten is ott 
álldogáltak körülötte, s néma borzadállyal szemlélték szörnyen megcsúfolt 
társukat. 

- Egyiptomi nyílvessző ölte meg! Ez a mifajta vesszőnk! - mondogatták 
egyszerre többen is, amint szívük rettegése csillapult egy kissé. 

- Árulás ölte meg! - kiáltott dühösen egy ifjú pajomi hajós. 

- Vagy ő volt áruló - vonta meg a vállát egy tagbaszakadt deltavidéki. 

- Egy pajomi sohasem lesz áruló! - kiáltotta vissza villogó szemekkel az 
ifjú tengerész. - S ugyan kit árult volna el itten? 

- Csillapodjatok! - emelte magasba a karját Nehmeth hadnagy. - Ezt a 
legényt takarjátok le lombokkal, s aztán menjünk tovább. 

- Hahó! Ide gyertek! - kiáltott messzebbről egy távolabb cserkésző 
tengerész. - Siessetek ide! 

Szegény elesettet valamennyien otthagyták, s futottak izgatottan a hang 
irányába. 

- Bába fekszik itten! - mutatott felhevültén egy bokor alá az, aki kiáltott. - 
Két nyílvessző is találta! Még él! Gyertek gyorsan! 

Nehmeth hadnagy hirtelen nyisszantással lemetszette a vesszők szakállas 
hegyét, és erélyes, ügyes rántással vonta ki a sebből mindkettőt. Aztán ágakból 
hordágyat rögtönöztek, s ügyelve, hogy sok rázkódás ne érje, ráhelyezték az 
iijú pajomi alig pihegő testét. 

Az Erős krokodil eltűnésével már senki sem törődött. Majdnem a 
bizonyosság erejével sejtették, hogy Nabunézer rongy népével együtt 
megszökött, s most már északnak vitorlázik... 

Bába számára enyhet adó sátrat róttak össze a hajók nagy, ökörbőr 
vitorláiból, és maga Kirkuf kuporodott melléje, hogy lélegzetfojtó 
aggodalommal lesse fiatal földije el-elakadó pihegését. 

Közben Nehmeth hadnagy kis csapata átvizsgálta a Krokodil elhagyott 
kikötőjét. Nemsokára rátaláltak a harmadik pajomi legény kegyetlenül 




megcsonkított holttestére. Fülét levágták, orrát lemetszették, s a szemét 
kiszúrták Nabunézer gazfickói. 

- Te átkozott idegen! - rázta meg öklét a hadnagy. - Ráismerek ebből 
szíved indulatjára! 

Aztán egy nagy, széles levelű fa gallyait lemetszette, szemfedőt csinált 
belőlük, és eltakarta a szerencsétlen ifjú arcát s véres, összeszurkált, 
megtaposott testét. 

Délfelé Bába alig hallható hangon vizet kért, s pár pici kortyot ivott az 
edényből, amit Kirkuf tartott a szájához. A borral savanyított ital kissé 
felüdítette. Kinyitotta a szemét. Magához tért. 

Ajka között alig hallhatóan suttogott valamit, de olyan halkan, hogy Kirkuf 
csak ha közel hajolt, érthetett meg pár szófoszlányt abból, amit Bába mondani 
akart: 

-... este mondta Nabunézer... a tűznél... hogy... hogy szökjünk meg... 
Intettem Jóónak... felment a Krokodilra, hogy léket vágjon a fenekére... 
hiába... mi, pajomiak nem... soha... 

Bába ereje elfogyott, pillái lecsukódtak, s nem is pattintotta fel őket soha 
többé más, csak az üvegszemü halál... 

Másnap reggel, amíg a pajomi legények Bábát is másik két földije mellé 
temették, Kirkuf elé állott a három hajó parancsoló hadnagya. Ra-dámuth, a 
legöregebb hadnagy beszélt mindnyájuk nevében: 

- Három pajomi társunk vére bosszúért kiált az égre! A vér vért kíván! Az 
árulás bére: halál! így tudom én, uram, legöregebb tiszted, így tudja minden 
becsületes legényünk. A bosszú forralja mindnyájunk vérét. Másfél napi 
egérút semmi. Utolérjük s vízbe fojtjuk a patkányokat, uram! 

- Öreg Ra-dámuth, drága barátaim! Üljetek le, s hallgassatok meg engem. 
Döntsünk aztán higgadtan, a fáraó tisztjeihez méltó módon! 

A három hadnagy leült egymás mellé a zöld gyepre, Kirkuffal szemben. 
Komor, várakozó pillantásukat a vezérre függesztették. Az beszélni kezdett: 

- Nem tudom, miként van, de érzem, hogy nincs nagyobb titok az emberi 
szívnél. Az enyémben két lélek lakozik. Bármi történjék, az egyik mindig azt 
mondja, hogy “ne! ne!”, a másik pedig azt, hogy “igen! igen!”. Mikor útnak 
indultunk, én is megkérdeztem az én szívemet: “Punt ország vagy a pajomi 
flotta parancsnokolása?” “Viharzó, ismeretlen tengerek vagy kedvesem ölelő 
karja?” - és megvívta szívem az ő harcát, s azóta efelől sohasem kérdeztem 
meg őt. Már hónapok teltek el azóta, hogy tudom: erre nincs Punt ország, csak 
ismeretlen partok s még ruházatuk sincs fekete emberek. S akkor 
megkérdeztem az én szívemet: “Punt ország, amperre nincs, vagy a fáraó 
őkegyeimének parancsa, ami van?” “Vissza vagy előre?” - és úgy döntöttem, 
hogy arra a hangra hallgatok, amelyik azt mondta nékem: “Előre, csak 



“előre!” Az igazi tengerész legyőzi szíve gyengeségét, mert az a legnagyobb 
győzelem, amit férfi csak arathat... az igazi hajósnak örök dicsőség látni s 
felkutatni az ismeretlen partokat! És azóta élek, mert él bennem szívem 
parancsa..., - A mi hűségűnkben sem bízol már, uram! - kiáltott kigyúlt 
orcával, megbántott szívvel Ahlmefit hadnagy, és Kirkuf azon vette észre 
magát, hogy három hűséges szempár tekintete keresi maga elé meredő 
pillantását. Reájuk nézett ő is úgy, ahogy csak férfiak szoktak nézni a nehéz 
döntés órájában. 

- Ez idáig nem tudtam, hogy mi lakozik a ti szívetekben. Honnan is 
tudhattam volna? Kora ifjúságomtól megtanultam, hogy van, aki parancsol, és 
van, aki engedelmeskedik. De ez nem hadi vállalkozás. Tudni akarom, mi 
bujkál az emberek szívében! Aki velem jön, kényszer nélkül tegye! Szívem 
vérzik, és szemem könnyezik gáládul meggyilkolt földijeimért, de hajót nem 
adok Nabunézer üldözésére! A Vézár-meseh bordázatánál egyik hajómé sem 
erősebb, s ott mindenik gazfickó tudja, hogy életéért harcol. Sokat vesztenénk, 
s én mondtam már, feleim, hogy bennem a fáraó parancsa él, és más semmi. 
Szólottám. 

Hosszú, néma csend szakadt a társaságra, amit rekedt, megilletődött 
hangon Nehmeth hadnagy tört meg: 

- Arra gondoltál-e, uram, hogy mi lesz velünk, ha ezután büntetlenül 
szökhetik, akinek éppen kedve szottyan? 

- Gondoltam - bólintott Kirkuf határozottan. - Elmentek, és 
megmondjátok az egész hajósnépnek, hogy aki nem akar velünk jönni, 
hazamehet. A te hajódat szemeltem ki erre a célra. A Vízi futónál gyorsabb 
egyik sincs a flottában. Hamar otthon lesz, aki arra száll. Mondjátok meg azt 
is, hogy én sem tudok semmit... Nem tudom, mi vár ránk ezután, s csak az 
jöjjön aki az életét teszi erre az útra talán semmiért... 

Délre már felszerelten, élelemmel és ivóvízzel jól ellátva; indulásra készen 
állott a Vízi futó. De eltelt három nap, és senki se jelentkezett a fedélzetére. 
Inkább minden ember azért törte magát, hogy minél nagyobb földdarabot 
tisztíthasson meg a bozóttól. Legyen hová árpát, kölest vetni a további útra! 

Negyedik nap reggel Nehmeth hadnagy parancsot adott, s a fürge legények, 
még fél nap sem telt belé, leszerelték a Vízi futót. 

Ötödik nap reggel pedig fekete fellegek borították el az északi égboltot, s 
olyan vihar támadt, amilyenre még a legöregebb hajósok sem emlékeztek. És 
tíz nap, tíz éjjel nem csökkent a szél ereje, s villámlott, dörgött, hogy még a 
biztos kikötőben is beleremegett a bátor tengerészek szíve. 

Végzet isten fekete szárnyú angyalai, akiktől annyira félt Nabunézer, most 
ott repkedtek valahol az Erős krokodil árboca körül. 

Kirkuf emberei, ha rájuk gondoltak, tudták, hogy hiába a hajó erős 




bordázata, a kikötő nélküli partok mentében nincsen menekvés... És 
szívükben megnyugodtak, mert igazságosnak találták a kegyetlen istenek 
döntését. 



XII. FEJEZET, 


amelyben Kirkuf vezet megsérti az isteneket, de azért Rá isten szeretettel 
veszi ölébe az egyiptomiak négy apró hajóját 


Kirkuf, amint a hatalmas vihar tíz rémítő napja s ugyanannyi, borzalmat 
keltő éjszakája elmúlott, a három pajomi legény sírja fölé jókora homokkő 
sziklákból embernyi magas gúlát hordatott, s így megadta a legnagyobb 
tiszteletét, ami hite szerint embert csak érhetett: sziklák védelmezték testét, 
amely háborítatlanul megvárhatta lelke visszaszálltát, a feltámadást. 

Most pedig, az utolsó éjszakán, amit a “Három pajomi hajós”-ról 
elnevezett parton töltöttek, Kirkuf ott virrasztótt elesett társai sírjánál. Mellette 
heverésztek többi földijei is: az életben maradt pajomi bárkások. Csendes, 
duruzsoló hangon mesélgették egymásnak elesett társaik egykori tetteit; 
nagyokat és aprókat egyaránt. 

Közben felemlegették a hazai tájat, az otthon maradiakat, s szívüket 
megmelegítették a távolság aranyozta emlékek. 

Éjfél felé lassacskán kifogytak a szóból. Ki a maga gondolataival 
foglalkozott, ki pedig csendesen bóbiskolt. 

Kirkuf hanyatt heveredett a dús fűben, és a csillagos eget nézegette. Mint 
igáéi tengerész, nemcsak gyönyörködni szokott az örök fények sziporkázó 
ezreiben, hanem tájékozódni is próbált közöttük. 

Annyi álmatlanul töltött éjszaka után most már tudta, hogy bár ezen a 
messze földön még az ég is idegen, és a sok ezer csillag közül egyet sem 
fedezett fel, amelyik szerint tájékozódni lehetne, mégis van valami közös, 
megnyugtató azonosság az itteni csillagok járása és az ottaniaké között: ha 
másképpen is, de mindig ugyanott, eleve tudható sorban gyúltak ki ezek az égi 
fények is. Itt is örök törvények parancsának engedelmeskedett a nagy, fekete 
égbolt minden fényparánya. 

Vajon emberi sorsunk semmi más, csak törékeny játékszer a 
kiszámíthatatlan akaratú és végzetes hatalmú istenek kezében? - mélázott el 
szokatlan módon a fáraó immár csak négy hajójának parancsoló hadnagya. - 
Nem lehet! Nem lehet! - rázta meg sűrű, fekete üstökét. - A férfibecsület és 
erő előtt még az istenek is meg kell hogy hajoljanak. Lám csak, a gaz 
Nabunézer megingott, amikor látta, hogy innen mi is csak olyan csórén 
kerülünk haza, mint e földek lakói. Azóta bizonnyal halak eledelévé vált 
felpuffadt teste, vagy az erdők vadjai tépték széjjel, ha az elhagyott partokra 
vetették a haragvó hullámok... És mi? Gazdag termést takarítottunk be. Van 
árpánk, kölesünk jó esztendőre való, s húsunk több is, mint amennyi kéne... 



Ráadásul ennek a folyónak homokjából annyi aranyport mostunk ki, hogy már 
az is lesz valami odahaza... 

Lám csak, még ez a napszínü drágaság is ahhoz húz, aki nem lohol utána, 
csak éppen a kezét nyújtja érte, ha a közelébe kerül... 

A hold kék-ezüst fénye bederengte a tájat, Kirkuf büszke pillantását 
végighordozta a fémesen csillogó folyón, a hosszasan megpihentette a négy 
büszke hajó karcsún sötétlő körvonalain. 

Mi erősebb a tenger viharánál? Az emberkéz ácsolta hajók bordája. Mi 
erősebb a hajók bordájánál? Az acélos férfikar szorítása. Mi hatalmasabb a 
végzetnél? A férfiszív akarata, állhatatossága és bátorsága! 

A fáraó hadnagya beleremegett a merész gondolatba. Jaj, ki ne hívja a 
bosszúálló istenek haragját! De azért bármint is akarta, nem tudta elhessegetni 
magától a büszke eszméket. 

S mit tehetett volna egyebet? Reggel, indulás előtt nagy hálaáldozatot 
mutatott be az összes isteneknek. Szíve mélyén remélte, hogy az áldozati 
tüzek sürü füstgomolyai majd csak eltakarják valahogy szíve háborgó érzéseit 
a vizslaszemű, féltékeny istenek pillantása elől. 

Szép tiszta volt az ég. A füst egyenest a magasba szállott, s ezt jó jelnek 
vették Kirkuf hajósai, így vidám szívvel feszítettek vitorlát, s hagyták hátuk 
mögött a kikötőt, amely pedig olyan gazdag bőkezűséggel osztogatta kincseit. 

Pár hét múlva észrevették, hogy a partvidék következetesen Jobbra fordul, 
és a délutáni nap erősen a szemükbe süt. Napnyugtának haladtak immár, nem 
délnek. 

Aztán megkerültek egy nagy, fekete, sziklás hegytömböt, s a karaván 
majdnem egészen északnak kanyarodott. Túl a nagy, sötét kőtömbön apró 
sziget állott, s a sziget előtt magas, meredek oldalaktól védett, mély öböl. 
Nagyszerű kikötő akár száz hajónak is, ha lett volna annyi. 

Innentől kezdve immár szemmel láthatólag is megváltozott útjuk iránya, és 
ezért a nagy sziklafokot elnevezték “Déli határ”-nak, a kitűnő kikötőt pedig 
“Rá isten ölének”. 

A hosszú, kemény út után Kirkuf úgy határozott, hogy itt, a “Déli határ”-on 
kiadós pihenőt tartanak, hadd legyen erejük a továbbutazásra. A partvidék itt is 
teljesen lakatlan volt. Magas, füborította mezők, bokros területek s ritka fás 
ligetek váltogatták egymást. 

Az állatvilág viszont nagyon szegényesnek mutatkozott, Hur-shunak s 
néhány szemfüles vadásztársának ugyancsak kellett ügyeskednie, hogy némi 
friss vadhússal elláthassák jó étvágyú társaikat. Szerencsére a tenger itt is 
bőkezűen osztogatta kincseit. Halhús és puha testű kagyló akadt, amennyi 
kellett, s mivel a hajók tömve voltak gabonával, panaszra nem lehetett oka 
senkinek. 



Emellett a szegényes partok olyan kincsekben bővelkedtek, amelyekből 
nem lehetett ugyan meggazdagodni, de gyönyörködni bennük annál inkább: a 
füves mezőket, mint valami ékes-pompás szőnyeget, úgy cifrázta, hímezte 
millió és millió szebbnél szebb virág. 

Bokrétás, csokros, tölcséres, koszorús, piros, kék, sárga, rózsaszín csodával 
volt telehintve minden mező, minden liget, amerre csak a szem ellátott. 

Kirkufék el is nevezték ezt a földet az “Istenek virágoskertjé”-nek, és 
gyűjtöttek, szedegettek annyi magot, gumót, gyökeret, amennyit csak lehetett, 
hogy majd otthon is szaporíthassák ennek a világ végi tartománynak pazar 
szép ajándékait. 

Deszkavégekből még ládákat is kalapáltak össze, s megtöltvén földdel, a 
legszebb virágokból többet átültettek beléjük. 

Ha lehet, úgy vigyék haza őket, amint itten virítanak. 

így aztán zavartalanul és nagyon kellemes munkával teltek napjaik. Mikor 
vagy húsz nap múlva Kirkuf parancsot adott az indulásra, a legények szíve 
szinte fájt,, hogy el kellett hagyniuk ezt a kedves, békés tájat és a jól védett 
öblöt, amely méltán rászolgált a nevére, mert úgy érezték magukat lágyan 
ölelő karjaiban, mint valami jóságos istenasszony puha ölén. 



XIII. FEJEZET, 


amelyben kiderül, hogy Kormos is van olyan legény, mint a többiek, és 
közben a fáraó hajói “Tele bendő” kikötőjébe érkeznek 


Ismét mintha vonalzóval húzták volna meg a part peremét. Sehol egy 
öblöcske, sehol egy behajlás, sehol egy picinyke folyótorkolat, ahol a 
biztonság némi reményével meg lehetett volna állapodni. És ami még 
keservesebb: a szikkadt partokon alig-alig lehetett ivóvízre bukkanni, és néha- 
néha a szomján pusztulás réme rajzolódott a hajósok szeme elé. 

Közben aggódó pillantásokkal állandóan az égboltot kémlelték: távoli 
felhők, felszálló párák, hirtelen fuvallatok vajon nem közeledő vihar előjelei- 
e? Mert azzal mindnyájan tisztában voltak, hogy az öböltelen partok mentén, 
ha kitör az égiháború, végük van. 

Komoran s most már szorongó szívvel néztek a jövő elé. 

Csak három ember arcán tükröződött örökké szilárd, rendíthetetlen 
nyugalom: Kirkufén, az öreg kormányosén és Kormosén. 

A fekete cimbora már nemcsak beszélni tudott ügyesen az egyiptomiak 
nyelvén, de gyorsan és szívesen elsajátította mindazt, amit egy tengerésznek 
csak tudnia kellett. Nála fürgébben már szinte senki sem kúszott a főárbocra, 
pillanatok alatt tudott vitorlát bontani, és első volt, ha vízbe kellett ugrani, 
hogy a hajót kikössék. 

De szerencséje is volt a fekete legénynek! Mióta akarata ellenére a hajón 
marasztalták, a tenger mindig csak az előnyösebbik oldaláról mutatkozott, s 
így a tudatlanok derűjével szemlélte társai aggodalmát. Miért is félt volna, 
amikor legfőbb védnöke, az öreg kormányos sem aggodalmaskodott sokat, sőt 
többet mókázott, csipkelődött, mint máskor: 

- Mondd, Kormos, mit csinálnál, ha a főárboc kétszer olyan hosszú volna? 

-Akkor is Kormos felmászol a tetejébe. 

- De akkor pont kétszer annyit kellene másszál, igaz? 

- Kétszer annyi, kétszer annyi! Igen, Igen! - integetett, s villogtatta fehér 
fogait a néger fiú, hogy nemcsak megértett mindent, de meg is tenné, ha éppen 
kéne. 

- Hát akkor mi volna, ha te csak félakkora volnál, mint most, az árboc 
pedig kétannyi, mint a miénk? 

Kormos összeráncolta a homlokát, és hosszasan gondolkozott a nehéz 
feladaton, végül is elszontyolodottan rázta meg a fejét. 

- Nem tudok... nem... nem... 

- Hát négyannyit másznál, te buta! - kacagott nagyot az öreg kormányos, 



és hüvelykjét a tenyere mögé rejtve, magasba tartotta négy másik ujját. 

Az öreggel kacagott minden hajós. Még Kirkuf is elmosolyodott az 
együgyű tréfán, amit az öreg kormányos figurás előadása s a mindjobban 
belezavarodó Kormos aggodalmas pillogása tett igazából nevetségessé. Lehet, 
hogy el is pirult szegény fiú, csak ez nem látszott meg rajta, mert a piros nem 
festi a feketét. 

- Nem értek, mit mondasz, öreg hajós... lehet okos... lehet csúfolja 
szegény Kormos. De annyit tudja, hogy Kormos akármilyen kicsi, árbocrúd 
akármilyen hosszú. Kormos addig mászna felfelé, amíg végére érje! 

- Ez a beszéd, fiam! - csapott a fekete legény vállára Kirkuf öreg 
kormányosa. - így beszél az igazi tengerész! Na, most magyarázd meg szépen 
ezeknek a mafláknak, akik itt kiröhögtek, hogy ha kétszer olyan hosszú volna 
ez az átkozott, egyenes part, és a mi hajóink kétszer olyan kicsinyek is, akkor 
is a végére érnénk egyszer! 

Ettől a pillanattól kezdve már senki sem kacagott Kormoson, akinek fekete 
mellkasában éppen olyan piros emberi szív dobogott, mint bajtársai bordái 
alatt. Ez a piros, meleg emberi szív pedig most büszkén dalolt, s megtelt 
túlcsorduló hálával és szeretettel az öreg hajós iránt, mert mókázni, 
csipkelődni mindenkivel szokott a vén tengeri mackó, de dicsérni csak nagyon 
ritkán, és akkor is úgy, mint mostan... 

Kirkuf is megelégedett szívvel fordult vissza, arccal a menetiránynak, mert 
tudta, hogy az efféle beszéd jobban buzdít, és többét ér, mint száz parancsnoki 
szónoklat. 

Lassacskán a készleteik csúnyán megfogyatkoztak, és kikötőre, ahol 
halászni, vadászni s egy kicsit megpihenni lehetett volna, még mindig nem 
akadtak. Csak néha állottak meg egészen rövid időre, hogy főzzenek néhány 
fazék kölest, és süssenek lepényt az útközben összemorzsolt árpából. Azt ették 
aztán napokig, amíg csak ecetesre nem savanyodott, vagy kopogósra nem 
keményedéit az utolsó morzsa is. 

Viszont szinte szakadatlanul jó déli szél fújt, és mintha valami alig 
észrevehető, part menti áramlás is segítette volna őket. Kirkuf minél hamarabb 
biztos kikötőben akarta látni négy kis hajóját, és ezért elcsigázott legényeinek 
percnyi pihenőt sem engedélyezett. A hajók legénysége mégsem zúgolódott, 
mert mindnyájan a hátukban érezték egy esetleg kitörő égiháború 
veszedelmét. 

A fáraó hajói most egyenesén északnak törve, versenyt futottak a 
sorsukkal... talán a végzettel... 

Száz nap, száz hosszú éjszaka vagy talán még tovább is tartott a 
kétségbeesett viaskodás és loholás, de végre győztek! 

Széles, bővizű folyó torkolata kínált menedéket az erejük fogytán levő 



tengerészeknek. Közel a torkolathoz, ahol a négy hajó kikötött, kristály vizű 
patak ömlött a nagy folyóba. A legények s a tisztek is, még mielőtt bármit is 
tettek volna, hosszan egymás mellé hasaltak a kis patak füves, hüs partjára, és 
ittak, ittak mohón, nagy kortyokkal, mint akik a szomjhaláltól menekültek 
meg. Mikor egyenként felállottak, üres gyomrukban ügy kotyogott a sok hideg 
víz, hogy szinte haliam lehetett. Mégis voltak olyanok, akik nem tudtak 
betelni a gyönyörűséggel, és másodszor, harmadszor is nekihasaltak a bőven 
patakzó, üdítő italnak. 

Mire leszállóit az este, a tábortüzek környékéről sülő hús illata terjengett s 
a puha, friss árpalepényé. 

Vacsora után az egyik pajomi legény azt mondotta, nevezzék el ezt a helyet 
a “Megszabadulás kikötőjé”-nek. Soknak tetszett a szép név, és helyeslő 
felkiáltások hallatszottak innen is, onnan is. 

De olyan még nem volt, hogy amire egy pajomi azt mondta, hogy “fehér”, 
az Oir-partiak azt ne mondták volna, hogy “fekete”. Most is kitört azonnal az 
ősi virtus egyik hosszú üstökü, deltavidéki legényből: 

- Majd akkor beszelünk megszabadulásról, ha már On tornyait megláttuk. 
Ugyan biza miféle szabadulás az olyan, amilyen ez itten? A minap 
megpróbáltuk elszámolni unalmunkban, vajon mennyi ideje is bolyongunk 
voltaképpen... Én azt mondtam, hogy van tizenkét hónapja... de van, aki 
majdhogy kétszer annyit mond... és ki látja közülünk ennek a csámborgásnak 
a végét? 

- Ezért aztán ne adjunk nevet a kikötőnek, ugye?! - kiáltott közbe az egyik 
pajomi. 

- Dehogynem! De beszéljünk csak arról, amit tudunk, és ne kiabáljuk el a 
szerencsénket, mert ki lát a jövőbe: megszabadulunk-e vagy sem? 

- Halljuk, mi az, amit az Oir-partiak tudnak! - csúfondároskodott egy 
másik pajomi. 

-Annál ti sem tudtok többet! - vonta meg a vállát tettetett közömbösséggel 
a deltavidéki hajós. - Itt ittunk, ettünk kedvünkre, és pihenhetünk jócskán. 
Ezért úgy gondolom, hívjuk e helyet... 

- “Tele bendő”-nek! Ugye? - kurjantott közbe csúfondárosan egy pajomi 
suhanc, a legfiatalabb mindnyájuk között. 

- Jól van! Éljen! Jól eltaláltad! - kiabáltak összevissza a többiek, és ezzel 
el is dőlt a névadás dolga. 

Kirkuf és három tiszttársa vagy száz lépéssel arrébb tanácskozott halk, 
komoly hangon. Mit sem tudtak arról, hogy már a “Tele bendő” kikötőjében 
pihennek. Figyelmüket teljesen lekötötte Ra-dámuth hadnagy jelentése. 
Aggasztó dolgokat mondott a Nehet-nu-mu, a Vízi óriás állapotáról. 

... a. padlózat is korhadt már nagyon. Az eresztékeken szivárog a víz. Már 



éjjel-nappal méretnem kellett. Ha a tenger nyugodt marad, talán még öt-hat 
hónapig bírja, de azután vége. Csak a kötélzet és a vitorlák bírják tovább is. 
Azokat indulás előtt újraszereltük még otthon... 

Kirkuf jól ismerte a Nehet-nu-mu állapotát, és tudta, hogy az öreg, 
tapasztalt hadnagy minden szava tényszerű igazság. De mit mondhatott volna? 
Hiszen világosan állt mindnyájuk előtt, hogy a Nehet-nu-mun amúgy se 
tudnak segíteni. 

- Mondd csak, öreg Ra-dámuth barátom - fordult Kirkuf az ősz 
hadnagyhoz melyiketek fiatalabb, te vagy a Nehet-nu-mu? 

- Bizony már régi hadnagy voltam, amikor a sinói mesterek ezt a nagy 
teknőt összeácsolták! 

- Vajon ki látott több vihart, te vagy a Nehet-nu-mu? 

- Meglehet, uram, hogy én kétszer annyit is megértem - bólintott 
elgondolkozva az öreg hadnagy. 

- Látjátok, feleim, ezért hiszem én, hogy az ember erősebb mindennél, 
mert tovább él, mint a hajók, az ebek és lovak és minden, ami csak mozog és 
lélegzik a földön! öt hajónk közül vajon hány pillantja meg a hazai partokat? 
De ha csak egy is marad, annak a hátán mi ott leszünk! 

Hosszas, elmélázó hallgatás borult a négy főhajósra. Nagy sokára Ahlmefit 
hadnagy szólalt meg fátyolos hangon: 

- Vajon a csillagoknál is erősebb az ember? Mert hogy tovább nem él, az 
biztos! Hány fáraó szállott sírjába, s hány rabszolgát temetett el nyomtalanul a 
sivatag homokja, és íme, az égi fények örök megváltozhatatlanságban 
ragyognak felettünk. Ott fénylenek minden éjjel, ahol előző éjszaka láttuk 
őket, s hiába kutatjuk, kérdezzük tőlük, némán, hidegen rejtik fénylő 
szemükben sorsunk fordulását. 

- Ne őket kérdezd afelől, fiam - nézett az ifjú szemébe Kirkuf. - Ugyan 
mit tudhatnak a csillagok emberi szívünk indulatairól? Mit tudhat az örök 
mozdulatlanság, az örök hidegség, a végtelen távoli ragyogás a soha meg nem 
nyugvásról, a melegségről és a közelség utáni vágyról, amiért az emberi szív 
dobog? Hamarabb ismerjük meg mi az ő titkaikat, mintsem ők a mi szívünkét! 
Mert nincs nagyobb titok az emberi szív titkánál. 



XIV. FEJEZET, 


amelyben kockázatos vadászatban Kirkufék nyolc “erdei embert” fognak, 
de azért mégis nekik kell tovább húzni a nehéz evezőket 


A nap ismét majdnem merőlegesen tűzött a fáraó négy hajójára. A partok 
felől újra verejtékcsurgató, forró, párás levegő áramlott, mint annak idején, jó 
esztendeje, amikor dél felé hajóztak. 

Most azonban északnak tört volna az egész karaván, de csak lassan 
vánszoroghatott előre, mert a nagy raktárhajó már a végét járta, s nem engedte 
haladni a többieket sem úgy, ahogy a kedvező szélben lehetett volna. Az árpa 
és köles is fogytán volt. Új vetéssel kellett segíteni a bajon. 

Kirkuf parancsot adott a Kheper- Rának: keressen megfelelő kikötőt. 

Talán még sohasem kapott ennél nehezebben teljesíthető utasítást az ifjú 
Ahlmefít hadnagy. Pedig itt a partvidéket kisebb-nagyobb öblök és 
folyótorkolatok csipkézték, de minden talpalatnyi földet buja, áthatolhatatlan, 
örökké zöldellő ősrengeteg borított. Irtásra gondolni se lehetett. Szántóföld 
nélkül pedig nincs vetés. 

Végül egy sárga vizű, hatalmas folyamon küzdöttek fel magukat, és annak 
homokos, iszapos zátonyait próbálták megtakarítani a könnyebben irtható 
vadnövényektől. Ez keserves és igen veszedelmes munka volt, mert a folyó 
hemzsegett a sok krokodiltól, és a vadnövényzet szinte máról holnapra 
újranőtt. így állandóan gyomlálniuk kellett a forró, tűző napon, a fülledt, párás 
levegőben. De csinálták, mert nem volt más választásuk. 

Kirkuf három hadnagya és négy kormányosa ezalatt gondosan átvizsgálta a 
Nehet-nu-mut. Szegény Vízi óriás ereje végére érkezett. Már csak szétszedni 
lehetett és néhány darabját átépíteni a többi hajóra. 

Árbocát, vitorlázatát a Szibu-en-száh kapta, így a vezérhajó sebessége 
jócskán megnőtt. Akár versenyt futhatott volna a Khonsu-nu-muval vagy a 
Kheper-Rával. Igaz, hogy ügyelni kellett az egyensúlyára, nehogy a 
megnövelt árboc felfordítsa. De Kirkuf arra számított, hogy öreg kormányosa 
már nem mai gyerek, s tudja, hogyan kell kormányozni egy ilyen 
megtáltosított hajót. 

A kivénhedt hajó terhét is elosztották, és ami még használható volt rajta, 
szintén. 

A lekopasztott roncsot aztán apródonként feltüzelték. Legalább nem kellett 
a tüzrevaló összegyűjtésével időt vesztegetniük. 

Közben gyakori meleg felhőszakadások zavarták a szegény, elcsigázott 
matrózok munkáját, s megnehezítették az élelmet biztosító vadászást és 



halászást. Még tiszta szerencse, hogy vízimadár volt bőven, s azoknak fészkét 
könnyűszerrel meg lehetett dézsmálni, így aztán, ha nem akadt halász-, 
vadászzsákmány, tojással csillapították éhüket. 

Vagy két hónap után, amikor már valamelyest apadt a sürgős tennivaló, 
Kirkuf parancsot adott, hogy mind a három hajót szereljék fel evezőkkel. 

- Lesz evezős elég - biztatta az embereket - , mert a Vízi óriás hajósait is 
szét kell osztani, így legalább gyorsabban haladunk! 

A legényeknek nem sok biztatás kellett. Vállaltak minden fáradságot, csak 
minél előbb szabaduljanak ezektől a gyötrelmes partoktól. Úgy érezték, hogy 
ennél rosszabb már amúgy sem jöhet. 

Kis csoportokba szakadozva bejárták a part menti rengeteget, hogy 
evezőrudakat vágjanak a fiatal, szívós fák karcsú törzséből. Nemsokára már 
egészen jól tájékozódtak az ismeretlen növényvilágban, és messziről 
felismerték a nekik való fákat, így aztán ment a munka szaporán. 

Egy reggel az öreg kormányos, Kormos, Hur-shu és még két másik legény 
az erdő felé indultak, hogy evezőiét vágjanak. Szállingóztak a többi csapatok 
is. Melyik erre, melyik arra. Mindenik ember kezében balta és ajkán reggeli 
dal vagy kurjongatás. 

Itt-ott, messziről már hallatszott a fejszék csattogása. Csak az öreg 
kormányos csoportjának nem kedvezett a szerencse. Amerre ők jártak, sehol 
egy megfelelő fát nem lehetett vágni. Észre sem vették, mind feljebb 
nyomultak a folyam partján, olyan tájakra, ameddig még nem merészkedtek 
sohasem. 

Megpróbálták a parttól beljebb is, hátha találnak valami vágnivalót. Az 
eltévedéstől nem féltek, mert bíztak Kormos csodálatos ösztönében, aki úgy 
eligazodott az őserdőben, mintha otthon, szülőfaluja vidékét járta volna. Az 
egyiptomiak szeme is megszokta lassacskán a zöldellő félhomályt, és 
csodálkozó pillantásuk mindegyre megakadt valami látnivalón. 

Egyszer csak Kormos hirtelen megtorpant, és néma mozdulattal egy fa 
koronája felé mutatott. A fán valami sötétlő gomolyag mozgott, és nem 
messze tőle egy másik. Az egyiptomiak lélegzet-visszafojtva meresztették a 
szemüket, hogy pontosan megfigyelhessék, amit “észrevették. 

Kormos nesztelen, puha léptekkel törzstől törzsig a fán szöszmötölő árnyak 
felé lopakodott. A hajósok tőlük telhetőén igyekeztek utánozni a fekete 
legényt. Sikerült is megközelíteniük a látnivalót vagy tizenöt-húsz lépésnyire. 

Félelmetesen csúnya arcú, hosszú karú, csupa szőr emberalakok ültek az 
óriás fák ágain. Az egyik ölében, mint valami igazi emberanya karjai között, 
kicsi, fekete poronty szívta a fekete emlőket. 

A döbbent csodálkozás csak pár pillanatig tartolt, hogy helyet adjon a 
néma, mohó érdeklődésnek. Észre sem vették a nagy bámulásban, hogy Húr- 



shu íjat feszít, és az egyik kitűnő célpontot mutató, hatalmas alak melle 
közepét célozta meg jó vastag, szakállas vesszőjével. 

A következő pillanatban velőtrázó ordítás verte fel az őserdő csendjét. 
Ágak recsegtek, gallyak törtek, levelek hullottak garmadával, és minden 
oldalról veszedelmesen morgó, vinnyogó fekete emberforma árnyak ugráltak, 
szökelltek ágról ágra, fáról fára. 

Az emberek némán, fogvacogva simultak a fák törzséhez. Ez volt a 
szerencséjük, mert a felvert horda így odébbállott anélkül, hogy megtámadta 
volna őket. Csak a sebesült szörnyeteg dühös ordítását lehetett még hallani 
távolabbról. 

- Hur-shu vadász mit tette, mit tette! - sopánkodott a derék Kormos. - 
Beléje lőtte övé nyila “erdei ember” mellébe! Erdei ember nem halja meg 
attól. Inkább ráugorja szegény vadászra, és megölje vadász... 

- Ez a vessző, ha szügyön találja, még egy bikát is leterít - védekezett Hur- 
shu. 

- Kormos nem ismerje bika, de erdei ember ismerje! Erdei ember sokkal 
erősebb, mint harcos. Még a derék harcos is csak gyenge szélfúvás, hajön és 
támadja erdei ember. 

A favágásból aznap már semmi sem lett. A kis csoport sürgősen visszatért, 
hogy jelentsék Kirkufnak, amit észleltek. 

-Azok az erdei emberek valóban olyan erősek? - villant ravaszul a főhajós 
szeme. 

- Erősek, nagyon erősek - bólogatott hevesen, nagy meggyőződéssel 
Kormos. 

- Aztán milyen nyelven beszélnek azok az erdőlakók? - kérdezte tovább 
Kirkuf, látszólag csak úgy, mint akinek más dolga nincsen, mint hogy éppen 
beszélgessen. 

- Erdőlakó nyelve nem tudja senki sem, nem - rázta meg göndör fejét a 
néger fiú. - Erdei ember furcsán beszélje... nagyon furcsán. 

- Ide figyelj, Kormos! - csapott a fiú vállára Kirkuf. Látod ezt a tele 
tömlőt? Arany por van benne! Az enyém. Mind neked adom, ha megmondod, 
hogyan foghatnánk egypárat azokból az erdei emberekből. 

Kormos rá se nézett az arany tömlőre, csak hosszan elgondolkozva 
simogatta szőrtelen állat. 

- Kormosnak nem kellje aranypor. Kormos szereti Kirkuf vezért, 
megmondja úgyis, ingyért, mert Kirkuf vezér nem engedje, hogy mérges 
hajósok megölje szegény Kormos. Emlékszelje Kormos... jól emlékszelje... 

A következő napokban nagyot nőtt Kormos tekintélye a fáraó hajósai előtt. 
A fekete legény szívós, kemény husángokból olyan nagy ketrecet ügyeskedett 
össze, hogy aki abba belesétált, amögött az ajtó magától becsapódott, s ki sem 



nyílott többé, hacsak valaki kívülről ki nem nyitotta. Ráadásul egy fia szeg 
sem kellett hozzá, mert erős gúzskötés tartotta össze minden eresztékét. 

Alig fél hónap alatt tíz ilyen ketrec-csapda készült el, amiket aztán Kormos 
zöld ágak, levelek közé rejtett ott, ahol az erdei emberek csapása vezetett. 

Harmadnap hajnalban maga Kirkuf indult el Kormos, Hur-shu, Ahlmefít 
hadnagy és az öreg kormányos kíséretében, hogy megnézzék a csapdákat. 
Kirkuf szívdobogva leste, hogy milyen sikerrel jár fáradozásuk, mert az erdei 
emberekkel messzemenő tervei voltak. 

De rosszul kezdődött a dolog. Már a negyedik üres csapda mellett 
óvakodtak el nesztelenül. 

Végre! 

Az ötödik ketrec kemény farácsát úgy rázta, hogy majd széttörte egy 
hatalmas, szőrös, vicsorgó, sárgás fogú, vérben forgó szemű erdei ember. 
Kirkuf megfeledkezett minden óvatosságról, s akkorát rikoltott örömében, 
hogy a fák homályába vesző koronájáig harsant a hangja. 

- Kirkuf vezér nem gyermek! Vigyázza nyelvére! Nagy baj lesz! - emelte 
fel mutatóujját Kormos, és a vezér elvörösödve látta be, hogy hibát követett el. 

Örömük még jobban fokozódott,, amikor a nyolcadik ketrecben egy szőrös 
testű, ijedten remegő anyát találtak, aki félve szorongatta apró porontyát 
szélesen domborodó, fekete mellére. 

Délre már mind a három foglyot ketrecestül táborukba cipelték Kirkuf 
hajósai. A nagy faketreceket lombos, árnyékos helyre állították, a foglyokat 
pedig húsos fagyökerekkel és a fák gyümölcseivel etették úgy, amint Kormos 
tanácsolta. 

A foglyok eleinte csak éjjel ették meg az eléjük lökött táplálékot. Később 
azonban már nappal is hozzányúltak, ha az emberek nem állottak a 
közelükben. Az eleinte nagy dühük is csillapult, de azért nem volt tanácsos 
közelről komázni egyikükkel sem. 

Amikor már a nyolcadik foglyot is táborukba cipelték, Kirkuf kirukkolt a 
tervével. Szép, csillagfényes, tábortüzes, nyugalmas estén a vezér beszélni 
kezdett: 

- Nehogy azt gondoljátok, hogy valami bolondéria okából szedtem össze 
ennyi “erdei embert”. Magatok tudjátok, milyen sok vesződséggel járt az 
összefogdosásuk. Most nem éppen olyan az állapotunk, hogy hiába 
fáradozhatnánk... De gondolom, hogy mostani küszködéseinknek meglesz 
majd a jutalma. Mert úgy tudjátok meg, kedves barátaim, hogy az evezőkhöz 
ezeket a bikáknál is erősebb emberformákat kötözzük. Jól etetjük őket, hadd 
legyen erejük, de ha kell, az ostort se fogjuk sajnálni tőlük... 

Aztán a vadászszerencse elhagyta őket, vagy talán az erdei emberek 
neszeitek meg valamit a turpisságból; elég az hozzá, hogy úgy eltűntek arról a 




vidékről, mintha a zöldes derengésü őserdei félhomály elnyelte volna 
valamennyit. így Kirkuf népének meg kellett elégednie a nyolc felnőtt 
fogollyal és a kis játékos kedvű kölyökkel. 

Volt bajuk így is elég. Kiderült, hogy az erdei emberek Igen jó étvágyú 
élőlények, s elég válogatósak is. A főtt kölest például csak nagyon fanyalogva 
ették meg. Eleinte csak éheztetéssel lehetett valahogy rákényszeríteni őket. 
Pedig gyakran a tengerészeknek is alig jutott más. 

Végül eljött a nagy nap, amikor az evezősöket a hajókra kellett rakni, hadd 
szokjanak a munkához. Százféleképpen próbálgatták. Hiába! Az erdei 
emberek csak vicsorgatták a fogaikat, és dühösen morogtak minden kísérletre. 

Nem volt mit tenniük, nagy rudakra akasztották a ketreceket, és mint az 
erdőből idáig, úgy innen a hajókig is vállon cipelték furcsa rabszolgáikat. 
Ilyent sem látott még a jó öreg világtörténelem! Mint valami hordszéken, úgy 
fuvarozták az evezők mellé fekete, szőrös, érthetetlenül csökönyös rabjaikat. 

De hát a szükség törvényt bont, és a szebb jövő reményében még ezt is 
megtették a fáraó hajósai. 

- Kutyálkodjatok csak, kutyálkodjatok! - dörmögte bosszúsan az öreg 
kormányos, és közben nagyokat fújtatott az otromba ketrec súlya alatt. - A 
hajóig még mi cipelünk, aztán majd ti húztok hazáig. Rágják meg a férgek a 
rút pofátokat! 

No, ha valaha tévedett az öreg hajós, soha akkorát, mint mostan! 

A baj ott kezdődött, hogy az erdei emberek dühe a hajón se csillapult. Sőt 
inkább még fokozódott az ingó-bingó talajon. Nem volt mit tenni, a 
korbácshoz kellett nyúlniuk. Pedig erre máskor csak abban az esetben került 
sor, ha már leláncolták a foglyokat. De ezek a megveszekedett emberformák 
fel sem vették a vérserkentő suhintásokat. Sőt, annál dühödtebbek lettek. Még 
a közelükbe sem lehetett menni, csak messziről vágni őket atyásán. 

Aztán dorongra került a sor, s a zuhogó ütések nyomán egyenként 
csendesedtek el a szerencsétlen szörnyek. Úgy kellett őket kicipelni a 
ketrecekből, mint valami dögöket. Csak a lélegzetük jelezte, hogy még van 
bennük élet, amikor az evezők mellé láncolták kurta, görbe lábukat. 

Másnap reggelre azonban már csak hat élő erdei emberük volt, mert kettő 
közülük örök időkre megelégelte azt a tapasztalatot, amit előző napon nyert. 
Nem volt mit tenni velük. Leoldották láncaikat, és a korláton keresztül a 
folyamba vetették őket. A többivel sem volt mit kezdeni. Éppen csak hogy 
éltek és vicsorogtak, morogtak dühösen, ha közelített valaki hozzájuk, így 
aztán az evezőpróbát jobb időkre kellett halasztaniuk. 

Közben lassan eljött az aratás ideje. Nem sok örömet hozott az sem. A 
köles még csak hagyján, de az árpa alig adta vissza a vetőmagot, és ami lett, 
az is olyan hitvány volt, hogy kétségbeestek, ha raja néztek. Tán hagyták 



volna az egészet, hadd egye meg a fene ott, a lábán, de annál jobban meg 
voltak szorulva, így elvégezték a keserves munkát ingyen. 

Ráadásul az evezők működését is csak maguknak kellett kipróbálniuk, mert 
amikor a három hajó elhagyta az átkozott partokat, az erdei emberek még 
mindig semmi hajlandóságot nem mutattak a munkára. 

Kirkuf pedig megtiltotta a további “meggyőző munkát”. Félt, hogy teljesen 
kifogy a furcsa fajta emberekből. Az erdei emberek moroghattak kedvükre, és 
a hajósok Is káromkodhattak, amennyi csak jólesett, a vezér gondterhelt 
homlokáig nem jutott el egyik hangja sem. 

A három kis hajó folytatta útját rendületlenül a végtelenül széles tengeren, 
a soha véget nem érő partok mentén. 



XV. FEJEZET, 


amelyben Kirkufék megtanulják, hogy nem singgel mérik az embert, és 
keserves tandíjat fizetnek ezért a leckéért 


Harmadnap hajnalra árván maradt a kis erdei poronty is. Anyja rövid idő 
alatt elsenyvedt a láncokon. Akkor már csak három társa volt még életben, és 
szemmel látható volt, hogy azok sem húzzák sokáig 

Amikor az utolsó is örökre elcsendesedett közülük, Kirkuf parancsot adott, 
hogy nyúzzák meg, és szőrös irháját feszítsék ki az árbocra 

- Senki sem hinné el nekünk odahaza, hogy ilyen emberek is vannak... - 
tette hozzá magyarázólag. 

A forró nap nemsokára kopogó keményre szárította az utolsó erdei ember 
bőrét, akiből nem sikerült evezővonót nevelniük a fáraó rabtartásban jártas 
tengerészeinek. 

A rűt kis kölyket Kirkuf öreg kormányosa vette gondozásba 

- Legyen a te neved Szőrös, mert mostan még csak erre a névre szolgáltál 
rá - ünnepélyeskedett az öreg. - Rendes embert, derék tengerészt nevelek 
belőled, ne félj! Ti pedig - fordult a többiekhez -, ha bántjátok, vagy 
köpködtök utána. Anubiszra mondom, beleszaladtok a tenyerembe! 

Szőrös pedig, mintha csak megértette volna, attól az időtől kezdve, mint 
valami hűséges eb, úgy ragaszkodott az emberséges öreg hajóshoz. Kirkuf 
kormányosát meghatotta ugyan Szőrös hűsége, de - azért jobban szerette 
volna, ha viselkedésében több lett volna az emberi vonás, de hát Szőrös 
minden mozdulata, egész magatartása inkább emlékeztetett a kutyakölykök. 
mintsem a gyermekek viselkedésére. Gyorsan és szépen fejlődött, akár az ebek 
fiókái, de beszélni még egy szót sem tudott. Csak azt értette meg, ha hívták, 
vagy éppen elküldték. Hízelkedett, ha simogatták, és morgóit, ha 
megbántották. 

Igaz, hogy az árbocra olyan villámgyorsan felkúszott, mint senki más, még 
Kormos sem. De ebből sem volt semmi haszon, mert nem tanulta meg soha a 
vitorlák igazgatását. Ha mégis hozzáfogott, úgy összevissza gabalyította a 
köteleket, hogy estig sem lehetett helyrehozni, amit Szőrös pár pillanat alatt 
összemesterkedett. 

Néhány hónap múlva az öreg kormányos ki is mondta szegény Szőrösre a 
szentenciát: 

- Nem is vagy te ember, édes fiam, hanem valami jobbfajta állat! így aztán 
tengerész sem leszel soha. De azért ne búsulj, fiam, mert volt egyszer nekem 
egy kutyám, úgy hívták, hogy Füles. Gondolom, hogy egész életében meg 




lehetett elégedve a gazdájával... 

- Ugye, abból is jó tengerészt neveltél, bátyám? - csúfondároskodott egy 
pelyhes állú legényke. 

- Nálad csak kicsivel különbet - vágott vissza az öreg, s úgy pillantott a 
kamaszra, hogy azzal a többinek is elvette a kedvét a csúfolódástól. De azért 
rosszkedvűen Szőrösön is bökött egyet a lábával. - Eredj lefeküdni! 

Szegény Szőrös fülét-farkát lesunyta, és a vackára sompolygott 
engedelmesen. Mit tehetett ő arról, hogy nem született embernek, csak egy 
közönséges kis gorillának? 

De még mielőtt mindezek történtek volna, a fáraó hajósai ismeretséget 
kötöttek ama vidék lakóival is. Igaz, hogy drágán fizették meg ezt a 
találkozást, de hát aki idegen ösvényeken bolyong, néha akkor kerül a 
legnagyobb bajba, amikor ingyen sem gondolná. 

Talán vagy tíz nappal azután, hogy a sovány aratású nagy folyam partjait 
elhagyták, mikor már az utolsó erdei ember bőre is árbocon száradt, füstöt 
pillantottak meg a messzi parton. 

Az éjszakát óvatosan kint töltötték a tengeren, és csak másnap, virradat 
után kötöttek ki a felszálló füstök közelében. 

Szívük izgatottan dobogott, mert oly hosszú idő után ismét érezték, hogy 
emberek vannak a közelben. Ki tudja? Talán egyikük-másikuk gondolatában 
még Punt ország reménye is felderengett... 

Egy bővizű, de sekély patakon lábaltak lefelé. Fejük felett az egymásra 
boruló fák miatt csak keskeny csíkon át látszott a kéken fénylő ég. 

Nem kellett sokat lapcsogniuk az iszapos mederben, mert az első 
kanyarulat után, tenyérnyi zátonyszigeten eléjük bukkant a bennszülöttek 
tábora. 

Ilyen tábort sem láttak még soha a fáraó hajósnépei! 

Sehol egy kunyhó, sehol egy menedéket nyújtó, lombokból összerótt sátor! 
Egy-két letört, széles levelű gally egymásnak támasztva, és enyhet adó 
árnyékukban négy-öt fekete poronty. 

Igaz, hogy a kölykek csak öklömnyiek voltak, de szüleik sem nőttek 
nagyobbra, mint egy jól fejlett nyolc-kilenc éves gyermek. Ha az asszonyok 
fejlettebb melle és a férfiak ritkás szakálla nem árulkodott volna korukról, 
Kirkufék akár azt is gondolhatták volna, hogy valamennyien csak gyermekek, 
akiknek szülei most éppen nincsenek otthon. 

- Ennyi törpét egy rakáson még sohasem láttam - suttogta Kirkuf fülébe az 
öreg Ra-dámuth hadnagy. - Fiatalkoromban a felséges fáraó Nanarina 
fejedelmét megverte, és visszakergette a sivatagba. Akkor mi is fogtunk egy 
törpét. Jó dolga volt aztán, mert a felséges úr, legyen hosszú életű, maga mellé 
vette, és sokat mulatott a bolondságain. 



- Na, most fogunk, ha kell, egy egész falura valót - dörmögte vissza 
Kirkuf, és az öreg hadnagy nagyot bólintott rá. 

Csak egyedül Kormos ráncolgatta a homlokát aggodalmasan. 

- Kirkuf vezér hagyja békét kicsi erdei vadásznak. Erdei vadász nyila 
végén halál guggolja. Jaj, jaj, nagy baj lesz itten! Kormos látja, Kormos 
látja... - tette hozzá szomorúan, amikor észrevette, hogy a többiek csak 
nevetnek rajta. 

Pedig eleinte nem történt semmi baj. A törpe emberkék megijedtek ugyan, 
amikor hirtelen eléjük bukkantak az ismeretlen óriások, de aztán 
megcsendesedtek szépen, és friss vadhússal kínálták az idegeneket. Előkerült 
az “istenfazék” is, és nemsokára a fövő hús ínycsiklandó illata terjengett a kis 
zátony sziget felett. A törpe emberkék áhítattal nézték a csodát. Nekik nem 
voltak edényeik, s csak úgy a szabad tűzön sütötték meg a húst. Mindent mást 
pedig nyersen fogyasztottak. 

- Csak azt tudnám, mivel ejtik el az állatokat - tűnődött Kirkuf 
merthogy ezekkel a hitvány nyilacskákkal legfennebb csak madarászni lehet... 

- Lehet, hogy csapdát állítanak nekik - vélekedett Ahlmefít hadnagy. - 
Lám, Kormos is milyen ügyesen fogdosta el az “erdei embereket”. 

Ebben aztán megnyugodtak, és hamis szívvel barátkoztak tovább az apró 
emberkékkel. Csak Kormos nem vett részt az általános jókedvben. Amit eddig 
soha nem tett, érdes levelű, sásszerü növényekből kerek, jókora pajzsot font, 
két erős fogantyúval, és azt a karjára fűzte. Közben éberen figyelte a kis 
emberkék minden mozdulatát. 

Az aggodalomra azonban nem volt oka. A kicsikéknek nagyon tetszett a 
főtt hús. Csettintgettek, cuppogtattak akkorákat, hogy egy nagy embernek is 
becsületére vált volna. 

Miután jóllaktak, nem sokat kellett csalogatni őket. Egy-két vénasszonyt, 
öreget hátrahagytak, hogy vigyázzanak a sivalkodó kölykökre, és megindultak 
valamennyien a hajók felé. 

A fazék még forró volt, nem lehetett hátra vetni, Kirkuf könnyedén adta ki 
a parancsot: 

- Hagyjátok a csudába, majd érte jövünk! 

No, akkor volt még ámulás-bámulás, amikor a törpe emberkék 
megpillantották a három kipányvázott hajót. Hümmögtek-hámmogtak, mint 
akik nem hisznek a saját szemüknek, de azért könnyen ráállottak, hogy 
belülről is megtekintsék a különös micsodákat. 

Kirkuf megállapította, hogy ezek az emberkék, amilyen kicsik, éppen olyan 
bátrak, merészek és vállalkozó kedvűek, és ez tetszett nagyon a fáraó harcos 
hadnagyának. 

Mikor valamennyien felszállottak a hajókra, az öreg, tapasztalt Ra-dámuth 




hadnagy Kirkuf füléhez hajolt. 

- Bort kéne adni nekik... hadd szédüljenek! 

- Magunknak is kevés van. Ezekkel elbánunk anélkül is - legyintett 
lekicsinylőén a vezér. 

A gyanútlan emberkék pedig kedélyesen dörmögtek, és ujjaikkal tapogatták 
végig a hajók minden elérhető felszerelését. A fáraó legényei nagyokat 
kacagtak a furcsa törpék bohókás csodálkozásán, és barátságosan 
megveregették egyik-másik öreges képű, apróka harcos gyermekesen keskeny 
vállát. 

Egyszerre csak nagyot harsant Kirkuf parancsnoki sípja. 

Ebben a pillanatban minden megváltozott. A legények, mint uszított 
vadászebek a nyúlra, úgy vetették rá magukat a gyanútlan bennszülöttekre. 

Az apró emberkék azonban nem bizonyultak gyáva nyulaknak. Amint 
magukhoz tértek első meglepetésükből, keményen felvették a küzdelmet az 
álnok idegenekkel. Ügyesen, fürgén, mint a gyík, siklottak ki a tengerészek 
markából, s vetették át magukat a hajók korlátain. Nagyokat csobbant a víz 
lehulló testük nyomán, és úgy elnyelte őket, hogy csak nagy, tovagyűrődő 
hullámgyürűk maradtak nyomukban. Jóval messzebb, a part közelében 
bukkant csak ki a sok apró, barna fej. Néhány ügyes karmozdulat, s a kis 
törpéket elnyelte a zöld bozót. 

A nagy vadászat végén csak vagy nyolc-kilenc megkólintott és 
megkötözött törpe maradt a hajókon. Az egyiptomiak meg is elégedtek volna 
ennyivel, hiszen belátták, hogy a vézna kicsikéket semmi komolyabb munkára 
nem foghatják, csak éppen az érdekesség kedvéért vadászták össze ezt a 
néhányat is. 

Nyugodtan, tempósan, mi veszélytől sem tartva, kis csoportokba verődve 
mentek ismét a partra, hogy ivóvizet hordjanak a hajókra, és valami friss 
gyümölcsöt s élelmet gyűjtsenek. Csak Kormos aggodalmaskodott, 
könyörgött, hogy hagyjanak mindent, és menj énét tovább. 

- Kirkuf vezér meglátja, Nehmeth hadnagy meglátja... Hur-shu vadász 
meglátja, nagy baj lesz itten... kicsi vadász megölje minden hajóst... kicsi 
vadász nyila hegye halál van meg. 

- Itt “van meg” a halál, Kormos fiam! - ütött büszkén a tegezére Hur-shu. 
- Ezek a jó öreg szakállas vesszők ülnek, ha kell, ne félj! Nem a kicsi 
vadászaid madárlesői! 

Csak az öreg kormányos morfondírozgatott magában másképpen: 

“Ez a Kormos se nem bolond, se nem gyáva. Bebizonyította elégszer, hogy 
helyén van a szíve. Ö csak jobban tudja, mert erről a vidékről való. Okos 
ember nem veti meg a tapasztaltak tanácsát.. 

De azért szólni az öreg sem mert, nehogy kinevessék. Odasomfordált a 




kormánylapáthoz, és piszkálgatni kezdte a talpát, mintha szálka ment volna 
beléje. 

Mikor Kirkuf is kiszállott, Kormos karjára fűzte nagy, vízinövényből font 
pajzsát és utánaereszkedett ő is. A vezér szélesre derült mosollyal fordult 
feléje. 

- Mi az, Kormos? Ha én nem félek, te se reszkess! 

- Kirkuf vezér nem tudja, mit mondja! Kormos nem hagyja el Kirkuf 
vezért, mert Kirkuf vezér sem hagyta Kormost... 

A parancsnokot meghatotta a fekete fiú egyszerű, természetes hűsége, és 
bár bosszankodott, mégis megtűrte, hogy Kormos ott lábatlankodjék körülötte 
otromba nagy pajzsával. 

Valahonnan a bozót sűrűjéből Ahlmefit hadnagy karját érte az első 
nyílvessző. A fiatal tiszt bosszúsan húzta ki a vékonyka játékszert szépen, 
feszülő bőre alól. De a következő pillanatban már gúnyosan kiáltott Kormos 
felé, és a vesszőt magasan a feje fölé tartotta. 

- Hé, Kormos! Ide nézz, mit fogtam! Ettől lehet meghalni?! 

- Ahlme fit hadnagynak vége! - kiáltotta a néger legény rémülten, és 
Kirkufot erőszakkal a nagy pajzs mögé rántotta. Az otromba alkotmányba 
nemsokára két-három vékony vesszőcske is fúródott. A bozótban rejtőző 
törpék, úgy látszik, főleg a vezérre vadásztak. 

Hej, kár volt kinevetni a derék Kormost! 

Szegény Ahlmefit hadnagy alig lépett ötöt-hatot, hirtelen megfordult vele a 
táj. Szíve tájékát élesen fájó, markoló görcs szorította össze, és mint akit 
lekaszáltak, úgy vágódott el a magas fűben, így járt a bátor Nehmeth hadnagy 
is és Hur-shu, a legjobb vadász s még öt derék hajós. 

Telneteden testük ott maradt az ismeretlen föld martalékául, mert a sűrű 
bozótba rejtőzött, apró termetű ellenségen nem lehetett bosszút állni. Csak 
futni, menekülni lehetett előle, vissza a biztos menedéket nyújtó hajókra. 

- Nyolc derék hajósom nyolc hitvány törpéért! - összegezte a vereséget 
Kirkuf, amikor a köteleket elmetszették, hogy maguk mögött hagyják az 
átkozott kikötőt. A törpe foglyokat azonban nem engedte bántani, mert ugyan 
mi értelme lett volna az esztelen bosszúnak? 

Csak a fazék nem jutott senkinek eszébe. Megszomorodott szívvel ugyan ki 
gondolt volna arra, hogy főznek-e benne a veszedelmes kicsikék, vagy maguk 
fölé emelték, s mint egykor Kormos népe, most ők borulnak-e elébe? 




XVI. FEJEZET, 


amelyben Kirkufék sohasem tudják meg, hogy milyen közeljártak a 
jóléthez, és szenvedésükben csak az vigasztalja őket, hogy hazaivá változott a 

csillagos ég felettük. 


A verejtékserkentő, tűző nap, a szívet remegtető, végtelenbe nyúló part, az 
inakat szakasztó, szüntelen evezés és az izmokat sorvasztó éhség lassan-lassan 
felőrölte az egyiptomi legények lelkierejét. Tettek-vettek, csináltak ugyan 
mindent, ami kellett, de lélektelenül, mint az elkárhozottak. 

Punt ország?... 

Édes otthon?... 

Ki gondolt már arra? 

Mindegy volt, akárhová jutnak. Csak emberek közé kerüljenek végre! Ha 
kell, hát rabszolgaságra adják fejüket. Még az is különb sors, mint ez a 
mostani. S vajon nem reménytelenebb rabság-e az ember nélküli végtelenség 
foglyainak lenni, mint szolgálni, ha kell, a legembertelenebb úrnak?... 

Csak egyedül Kirkuf nézte panasztalanul a nyugatnak fordult messzeséget. 
Ha el is jutottak füléhez a keserű szavak, nem sokat törődött immár azzal. A 
lázadásnak mi értelme volna? Visszatérni? Lehetetlen! Már nem bírnák a 
hajók bordái sem. Előremenni? Hiszen ő sem akar mást! A vezér tudta, hogy 
egy akaraton van elkeseredett népével, és így biztosan áll a vezérhajó 
parancsnoki hídján. 

Több mint egyhónapi keserves hajózás után váratlan fordulat állott be, ami 
ismét megacélozta a lerongyolódott tengeri vándorok szívét-lelkét. Nem a 
végtelen partot zárta le egy szép kikötőváros. Nem is az éggel találkozó tenger 
túlsó partját pillantották meg. Nem a földön történt a csoda, hanem a rájuk 
boruló kéklő, sötétlő messzeségben: az égen. 

Igen! A csillagos ég egy idő óta mindjobban kezdett hasonlítani a hazaihoz, 
és ismét felismerték rajta Észak vezérlő csillagát, a Szeb-Merkh-tit! 

Rá isten orcája, a fénylő nap pedig újra régi útját járta a felhőtlen égen, 
éppen úgy, mint odahaza. 

- Barátaim - szólalt meg egy sovány vacsorás, de békés este Kirkuf-, íme, 
félig-meddig már célhoz érkeztünk. A szárazföld, a partok még ismeretlenek 
ugyan, de lám, az ég mezőin már felismerhetjük a hazai tájakat. Bízzunk, 
barátaim, mert lehet, hogy éppen a halhatatlan istenek figyelmeztetnek: 
emeljük fel a mi szíveinket, és ne csüggedjünk hát! 

Az emberek szívébe visszatért egy kis töredéke a bizalomnak, és már nem 
érezték éppen olyan reménytelennek kínos sorsukat. Pedig a szenvedések még 



távolról sem értek véget! 

Jobbra, az északnak forduló partot magas, száraz fű borította itt-ott ritkás, 
ágaskodó fákkal. Az esőden tájon, akárcsak odahaza, a Nagy Folyó mentében, 
úgy perzselt végig a napisten forró lehelete, mint valami sütőkemence 
kinyitott ajtaja. 

Nappal gyakran nagy területekre terjedő füstök, éjjel messzire fénylő 
lángtengerek borították a szikkadt pusztákat.. És ahol csak felgomolyodott a 
füsttenger, vagy messzire világítottak a lebegő lángok, megszólaltak a furcsa, 
dübörgő, drambáló hangok is, mintha csak a föld gyomra korgott volna 
rémítően. Ráadásul az istenek is gonosz játékot űztek szegény fejükkel, mert a 
tüzek, füstök és rémítő dübörgések rendesen ott fordultak elő, ahol egy-egy 
szép, tiszta vizű folyócska vagy patak ömlött a tengerbe. 

A végzet mintha csak az ivóvíztől űzte volna tovább őfelsége eltikkadt 
hajósait. 

A fenyegető hatalmakkal Kirkuf sem mert ujjat húzni: Inkább szomjaztak, 
mint a sivatag homokja, és éheztek, mint a kóbor ebek. 

Közben azonban haladtak szüntelenül északnak, mert elnyűtt inaikba új 
erőt varázsolt a visszaváltozott égbolt. 

így aztán sohase tudták meg, hogy a rémítő partokat, amelyeket tudatlan 
félelmükben a “Tüzek földjé”-nek neveztek el, békés földművelő népek 
lakják. Talán mi sem tudnánk, hogy Kirkuf ék mitől is rémültek meg annyira, 
ha Északnyugat-Afrika földműves népei nem égetnék fel még ma is nagy 
darab helyen vadfüves, bokros, ciheres, szalmaszáradtra tikkadt földjeiket, 
hogy aztán felszántsák s bevessék azokat, amikor a csapadékosabb időszak 
rájuk köszönt. Közben dobolnak, sípolnak, brummogtatnak rettenetesen, hogy 
a rosszak lelkét elűzzék, nehogy kimaradjanak a bő esők. 

Kirkuf ék soha olyan közel nem jártak ahhoz, hogy kipihenhessék 
magukat, és kiegészíthessék gabonakészleteiket, mint éppen akkor, amikor 
rémületükben messze elkerülték a partokat. 

Minderre azonban éppen úgy nem gondolhattak, mint ahogy az sem 
fordulhatott meg a fejükben, hogy átlépték az Egyenlítőt, és ismét az északi 
féltekén hajóznak. Ezért változott vissza fejük felett az égbolt... 



XVII. FEJEZET, 


amelyben a nyugati ismeretlenség felől az első hajós átlépi az Oir-tenger 
kapuját, s a part menti szél végigcirógatja a megtért vándorok viharcserezte 

bőrét 


Lassacskán vándorlásuk harmincnegyedik hónapjának végé felé 
közeledtek. Jobbra a fokozatosan keletnek forduló partokat magas, erdőkkel 
borított hegyek alkották. Tiszta vizű hideg patakok és források ömlöttek a 
tengerbe. Vadászhattak is kedvükre, mert nyúl, őz és más jó húsú vad akadt 
bőven, s a fákon, bokrokon ehető gyümölcsbogyó is, amennyi csak kellett. 

Nem csoda, ha ilyen áldott vidéken emberi település is volt annyi, hogy 
több is, mint amennyi kellett. Kirkuf azonban tisztán látta lerongyolódott 
állapotukat, s tudta, hogy ilyen állapotban minden rablóvágynak könnyen 
zsákmányául eshetnek Miért is óvatosan elkerülte a tengerparti falvakat, 
különösképpen a városszerüeket. 

Gondolt ugyan arra, hogy ezzel talán éppen Punt országnak is hátat fordít, 
de aztán elhessegette magától a csalóka ábrándokat. A parti növényzet sehol 
sem utalt a fűszertermő, csodás birodalomra, és a szerényen lapuló falvak sem 
az arany és mirha dús földjére. 

A legények sem óhajtottak semmiféle találkozást. Volt mit enni-inni 
anélkül is. Minek hát kíváncsiskodni, ha nem parancsolja semmi szükség? 

Nem nagy megerőltetéssel, de szakadatlanul eveztek előre, hátha még jobb 
tájakra jutnak. Fényesen ragyogott a délelőtti nap, amikor az őrt álló hajós 
olyat kiáltott, mint még egész utazásuk alatt soha: 

- Föld a túlsó parton! 

Kirkuf az árboc árnyékos oldalának dőlve éppen falatozott, és közben a 
hűséges Kormossal beszélgetett békességesen. A kiáltó hangra hirtelen ledobta 
kését és a megfaricskált őzcombot. Mint a villám, a hajó orrában termett, és 
figyelt előre összevont szemöldökkel. 

Az evezősök kétszeres kedvvel dőltek a rudaknak, hogy minél hamarább az 
izgalmas túlsó part közelébe jussanak. 

Mielőtt az est leszállt volna, már jól láthatták, hogy egy mindjobban 
szűkülő, hatalmas öbölben hajóznak. Az esti tábortűznél valamennyien azt 
vitatták, vajon lyukas-e ez a nagy zsák, és a likon keresztül egy más tengerbe 
jutnak-e, vagy pedig csak nagyot kerül a part, s ők mehetnek tovább ezeken a 
vizeken. 

- Okosabb volna mindjárt keresztülvágni a túlsó partnak, és hagyni a 
csodába ezt a kerülőt - szeleskedett egy fiatal hajós. 



- Nagy bölcs vagy, fiam - bólintott az öreg kormányos aztán hogy van-e 
lik a zsákon vagy sem, majd megálmodjuk, ugye? 

- Én már azt sem bánnám, ha továbbra is csak ebben a tengerben 
maradnánk. Sok bajunk igazán nem volt egymással. Megyünk rajta tovább, 
amíg a hajók bírják, s aztán kész. 

- Megint csak úgy beszéltek, barátaim, mintha a magunk mulatságára 
kószálnánk immár közel három esztendeje - kapcsolódott a beszélgetésbe 
feddő hangon Kirkuf is. - Akár van lik ezen a zsákon, akár nincs, mi megyünk 
a jobb parton, ahogy a parancs szól. Ha pedig a hajóink elmállanak, van 
baltánk, szekercénk, ácsolunk újat. Eddig is magunk válogatta fákkal 
javítgattuk őket. Igaz-e? 

Ebben aztán valamennyien megnyugodtak, és haladtak tovább az egyre 
szűkülő szorosban. Harmadnap hajnalra a két part annyira közel ért 
egymáshoz, hogy a középen haladó hajók mindkét irányban jól láthatták a 
szárazföldet. 

A túlsó parton nagy, sötét, busa fejű sziklafalak zárták el a szárazföldet, és 
túl azon ismét szélesre tárulkozott a végtelen tenger. Már semmi kétségük sem 
lehetett afelől, hogy a nagy zsák feneke lyukas, és a lyukon túl új tenger 
rejtelmei várják a töretlen szívű hajósokat. 

Mielőtt az este rájuk szállott volna, az öreg kormányos komolyan, 
csendben odaállott Kirkuf elé. 

- Uram, nem akartam szólni, amíg jól meg nem gondoltam, de most már 
úgy érzem, hogy nem hallgathatok tovább. Azok ott, ni - és bütykös 
mutatóujjával a távolban meredő sziklacsoportra mutatott - a Beliár oszlopai. 
Ez itt előttünk az Oir-tenger... ha a jó szellemek nem hagynak el, itt a jobb 
parton két hónap múlva a Nagy Folyónál vagyunk... 

- Félrebeszélsz, öreg - nézett hitetlenül a vezér öreg kormányosa 
becsületes arcába. De az öreg állta a kérdő, kutató pillantást. 

- Kétszer jártam erre a fáraó parancsából, és ahol én egyszer elhajóztam, 
nem felejtem soha. Legutóbb éppen a Ra-dámuth tekintélyes uraság hajóját 
kormányoztam... Őt is megkérdezheted, uram! De Szőrös legyek ezután, és 
őkelme a vezérhajó kormányosa, ha félrebeszéltem! 

- Látom már, mindenképpen fel akarsz borítani, öreg Krokodil - ütötte el a 
dolgot Kirkuf, nehogy vaklárma támadjon a legények között. 

Este azonban a tábortűznél Ra-dámuth hadnagy kérdezés nélkül is 
megerősítette a kormányos állítását. Kirkufnak nem lehetett többé kétsége. A 
legények között szétosztotta utolsó két tömlő borát, amit bizony vízzel kellett 
pótolni, hogy jusson mindenkinek egy ivásra való. A legények mégis nótára 
gyújtottak, és a fél éjszakát átdalolták eget verő kedvvel. Mert nemcsak a jó 
bor, de a jó hír is részegít. 



A vezér pedig lement a partra, és a mellén karba font kezekkel 
farkasszemet nézett a túlsó parton komorló szirtekkel: a Beliár oszlopaival. 
(Akkor még nem hívták Gibraltárnak, és nem volt a Földközi-tenger kulcsa, 
csak az Oir-tenger kapuja, amin keresztül a nyugati végtelenség kitárult az 
idáig merészkedő hajósok előtt, íme, most az első hajós, aki nemcsak kidugta 
orrát a sziklakapun, hanem rajta keresztül lépett be a lélegzetelállító 
messzeség felől...) 

Ami még hátravolt az útból, az sem volt éppen könnyű mulatság. Az Oir- 
tengeren gyakran feltűntek itt is, ott is kánaánita vagy akháj bárkák. Azok 
pedig még a fajtájukbélit sem szokták kímélni, ha könnyű zsákmányra nyílott 
alkalom. Kirkuf három rozoga hajója pedig a prédára éhes 
kalózkereskedőknek igazán nem jelentett volna valami kemény diót. 

Ötvenkét napig mégsem történt semmi baj. Egy-két kisebb bárkarajt láttak 
csak, s azokat is jó messziről. Haladtak hát éjjel is, amikor csak lehetett, hogy 
minél hamarabb az otthoni partok biztonságában legyenek. 

Az ötvenharmadik napon, mikor annyira pirkadt, hogy már láthattak is 
valamit, rémülten pillantották meg azt a négy jól f elszerel t„ erős bárkát, 
amely alig négyszáz lépésről egyenesen feléjük tartott. Reménytelen volt 
immár minden megfutamodási kísérlet. Kirkuf legényei három év minden 
felgyülemlett keserűségével szívükben, hazájuk kapujában ádáz, egyenlőtlen 
tusára készülődtek, és amit mostanig nem éreztek, fájó szívvel gondoltak a 
halálra. 

- Kik vagytok, és mi járatban a mi vizeinken?! - dördült fel előbb akhájul, 
majd a kánaániták nyelvén a kihívó, erőszakos kérdés. A három viharvert 
bárka azonban néma maradt. 

- Mióta merészkednek ilyen kopott patkányok őfelsége a fáraó vizeire? - 
csattant fel még egyszer a gúnyos, kihívó kérdés, de most már az édes haza 
nyelvén pattogó pajomi táj szólásban. 

- Nem vagyunk patkányok, hanem őfelségének a fáraónak leghűségesebb 
alattvalói! - válaszolta Kirkuf, és érezte, hogy a szíve majd kiugrik a torkán. 

- Hamis a nyelved, idegen! - kiáltotta vissza a másik hadnagy bosszúsan. - 
A fáraó őfelségének rajtunk kívül nincs más hajója ezeken a vizeken! 

- Sarkufát fia Kirkuf már akkor sem hazudott, amikor Pteh-het fia 
Lothubbal együtt szűrték a homokot a pajomi partokon! 

A két hajó orra csendben összekoccant, és a két hadnagy alig három 
lépésről pillantott egymás szemébe... Csak egy villanásig nézték egymást, de 
ez is elég volt arra, hogy Kirkuf szemét elfussa a könny. 

Lothub, mint a párduc, ugrott át a Szibu-en-száh parancsnoki hídjára, és 
kemény, férfias gyöngédséggel ölelte magához a gyötrelmekben szíj ás, 
keményre vékonyodott férfi testét. 



- Drága, drága hazámfia!... 

És a többiek, az ismeretlen tengerek bátor viharmadarai, mint egykor 
anyjuk ölébe, úgy hajtották rá elcsigázott fejüket a hajó korlátjára, és 
zokogtak, mint a gyermek... 

Csak Konnos és Szőrös pillogtak egymásra értetlenül, és a törpék verődtek 
össze ijedt kis csoportba a főárboc körül. 

A partok felől langyos, cirókáló szellő támadt, amely végigsimogatta az 
elnyűtt hajósok viharcserezte bőrét: hazaértek! 



XVIII. FEJEZET, 


amelyben az emberek sorsát ismét az ország törvénye és nem a végtelen 

vizek szeszélye intézi 


Három kemény esztendőnek mi az eredménye? Az, hogy most immár 
biztosan tudták: amerre ők keresték, ott nincs Punt ország! A birodalom 
törvénye és osztó igazsága szerint a nincsért: semmi a bér! 

Az igazi férfi jutalma: a hírnév, megbecsülés és dicsőség azonban nem 
maradt el. Kirkuf neve beszárnyalta az egész birodalmat, a felső- és 
alsóországot egyaránt. Az ifjú Nekó trónörökös úr, az öreg Nekó fáraó fia, 
barátjául fogadta. Magas dicsőségoszlopot állíttatott számára, amelyre szép 
rendben hieroglif jegyekkel hozzáértő művészek felvésték a négy hajó 
dicsőséges útját. 

A fáraó őfelsége pedig legkegyelmesebb paranccsal, új, nagyszerű feladat 
végrehajtására küldte Kirkufot. 

Előbb azonban lezajlott a díszes esküvő: Kirkuf hadnagy feleségül vette 
Mutnofret hercegkisasszonyt. Választhatott, ki ahogy akart. Öreg Ra-dámuth 
tekintélyes úr nagyságos úr lett, mert megkapta a pajomi flottát, amelynek 
éléről a megszomorodott szívű Sarkufát úr elköltözött a csalódásnélküliség 
birodalmába. A legénység egy része, főleg az idősebbje, Ra-dámuth nagyságos 
úrral megállapodott a hazai vizek partján. Csak az öreg kormányos csóválta a 
fejét tagadólag. 

- Nem ilyen vén madárnak való a fészekrakás... 

Öreg barátjával tartott a vágottképű is s a pajomi legények közül majdnem 
valamennyi. Néhány régi matrózzal ez a merész had jóformán meg sem 
pihent, és már új kalandokra készült. 

A derék Kormos azonban ott maradt a fáraó udvarában. 

Nagy, tollas legyezővel a felséges trónörökös úr mögött áll ezután 
mindörökké. Vállas, szép alakja eszményi hátteret képez a karcsú, sápadt arcú 
világurának kifinomult vonalai mögé. 

Szőrös és a törpék még főbb helyre kerültek, őket az öreg felség udvarába 
küldték. Egykorú írás tanúsága szerint bohóságaikkal “sok örömet 
csepegtettek a fáraó szívébe”. 

Maga a vezér a fáraó első írnokának és barátjának házában pihente ki 
fáradalmait. 

Ennek a nagy úrnak fia, aki szintén kiváló írástudó, egy szép reggelen mély 
meghajlás után így szólt Kirkufhoz: 

- Nagyságos uram, ahhoz, hogy a diadaloszlopot felállíthassák a te 





dicsőségedre, szükséges, hogy előbb lejegyezzük csodálatos utazásod 
történetét. A trónörökös úr őfelségének az a parancsa, hogy ezt a munkát én 
végezzem el. Mély tisztelettel kérdem, mikor foghatunk hozzá. 

- Akár most azonnal is - élénkült meg a vezér. - Sok a mondanivalóm, és 
rövid az idő, amit még itthon töltünk. 

A fiatal írnok fürgén, készségesen szétbontotta írószerszámait, és 
lekuporodott egy kis fényezett íróasztalka elé, közel a kerevethez. A vezér 
pedig mesélni kezdett: 

- Én, Kirkuf, a fáraó öt hajójának hadnagya, Sarkufát pajomi 
flottaparancsnok fia, aki Roant flottaparancsnok fia, én, aki a teta-eni gonosz 
ellenséggel vívott pacetkui csatában a “bátor” nevet örökre megnyertem, és 
aki háromesztendei vitéz hajózással, egyedül s örökre a “négy tenger hajósa” 
címet a fáraó legkegyelmesebb parancsából a mai naptól örök időkig viselem, 
mert hajóim élén bejártam a Veres-tengert, az utána következő Keleti 
Végtelent, majd a Nyugati Végtelent is, hogy végül az Oir-tengeren hazámba 
érjek, íme, a következő szavakkal mondom el utazásom csodás történetét... 

Több mint ezer esztendő múlva, amikor a tovatűnő századok homok alá 
temették a fáraók dicsőségét, futóföveny alá került Kirkuf gyöngyjelekkel 
felrótt, csodás története is. Az égre mutató dicsőségoszlopa is némán meredt a 
csillagok felé, mert akik később jöttek, elfelejtették a szent hieroglif jegyeket, 
és hosszú századokon át csak azért keresték fel a pusztuló romokat, hogy 
építkezéseikhez követ termeljenek a beomlott óriási palotákból. 

De hiába aludta az a papirusztekercs évezredes álmát, hiába neműit el 
hosszú századokra a dicsőség oszlopa! 

Száznyelvű, de egy veszéllyel küzdő hajósnépek ajkán örökké zengett a dal 
arról a férfiról, aki először kerülte meg a félelmes, titokzatos nagy darab 
földet. Diaz kapitány nevét feljegyezte a történelem, még a kisdiákok 
vékonyka történelemkönyve is. De a legtöbb feljegyzés hallgat arról, hogy a 
portugál hajósnak, amikor útnak eredt, semmi más reménye nem volt, csak ez 
a tengerészlegenda a régi-régi hajósokról, akik először valósították meg az 
ember egyik legmerészebb álmát! 

Nekivágtak az ismeretlennek, körülhajózták Afrikát. 

